Dollarun libunu aamudhaneege bodubayakee tourism bimu kuli\nމިދިޔަ މަހު ޑޮލަރުން ލިބުނު އާމްދަނީގެ ބޮޑުބަޔަކީ ޓޫރިޒަމް ބިމު ކުލި\nމި އަހަރު ހުޅުވި ލަކްސް ނޯތު މާލެ އެޓޯލް: އާމްދަނީގެ ބޮޑު ބައެއް ޓޫރިޒަމް ބިމު ކުލިން ހިއްސާ ކުރޭ -- ފޮޓޯ: ލަކްސް މޯލްޑިވްސް\nމިދިޔަ މަހު ޑޮލަރުން ލިބުނު އާމްދަނީގެ ބޮޑު ބަޔަކީ ޓޫރިޒަމް ބިމު ކުލީގެ ގޮތުގައި ލިބުނު އާމްދަނީ ކަމަށް މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ބުނެފި އެވެ.\nމީރާއިން އާއްމު ކުރި މިދިޔަ ޖޫން މަހުގެ ތަފާސް ހިސާބުތައް ދައްކާ ގޮތުގައި މިދިޔަ މަހު މީރާއަށް ޖުމުލަ 55.09 މިލިއަން ޑޮލަރު ބަލައިގެންފައި ވެއެވެ. މީގެ ތެރެއިން 21 މިލިއަން ޑޮލަރަކީ ޓޫރިޒަމް ލޭންޑް ރެންޓު ނުވަތަ ޓޫރިޒަމަށް ކުއްޔަށް ދޫކުރާ ތަނުން ދައުލަތަށް ލިބުނު އާމްދަނީ އެވެ. ނަމަވެސް މި ޓެކުހުން މިދިޔަ އަހަރުގެ ޖޫން މަހު ލިބިފައި ވަނީ 19 މިލިއަން ޑޮލަރެވެ. ޓޫރިޒަމް ލޭންޑް ރެންޓު އިތުރުވި އިރު، މި އަހަރުގެ މިހާތަނަށް ވަނީ 12 ރިސޯޓެއް ވަނީ ހުޅުވާފަ އެވެ.\nލަފާކުރި އާމްދަނީ ނުވަ ޕަސެންޓް އިތުރު\nމީރާގެ ހިސާބުތައް ދައްކާ ގޮތުގައި މިދިޔަ މަހު ވަނީ މީރާ އަށް 1.49 ބިލިއަން ޑޮލަރު އާމްދަނީގެ ގޮތުގައި ބަލައިގެންފަ އެވެ. ނަމަވެސް މިދިޔަ އަހަރުގެ ޖޫން މަހު ލިބިފައިވަނީ 1.29 ބިލިއަން ރުފިޔާ އެވެ. މި އަދަދަކީ މިދިޔަ އަހަރާ އަޅާބަލާއިރު 15.4 ޕަސެންޓް އިތުރު ވުމެކެވެ. އަދި މިއީ މި މުއްދަތުގައި ލިބޭނެ ކަމަށް އަންދާޒާކުރި ވަރަށް ވުރެ ނުވަ ޕަސެންޓު އާމްދަނީ އިތުރު ވުމެކެވެ.\nބީޕީޓީ އާމްދަނީ ދަށަށް\nމިދިޔަ މަހު އެންމެ ބޮޑު އާމްދަނީއެއް ލިބިފައިވަނީ މުދަލާއި ހިދުމަތުގެ އަގުން ނަގާ ޓެކްސް (ޖީއެސްޓީ) ގެ ގޮތުގަ އެވެ. އާމްދަނީގެ 31 ޕަސެންޓް މި ޓެކުހުން ހިއްސާ ކުރިއިރު، މިދިޔަ މަހު ވަނީ ޖީއެސްޓީގެ ގޮތުގައި 462 މިލިއަން ރުފިޔާ ލިބިފަ އެވެ. މިއީ މިދިޔަ އަހަރު ލިބުނު 455 މިލިއަން ރުފިޔާއާ އަޅާބަލާއިރު 1.3 ޕަސެންޓް އިތުރުވުމެކެވެ.\nދެވަނަ އަށް އެންމެ ބޮޑު އާމްދަނީއެއް ލިބިފައިވަނީ ވިޔަފާރީގެ ފައިދާ އިން ނަގާ ޓެކްސް (ބީޕީޓީ) ގެ ގޮތުގަ އެވެ. މި ޓެކުހުން މިދިޔަ މަހު 275 މިލިއަން ރުފިޔާ ލިބިފައިވެ އެވެ. މިއީ މިދިޔަ އަހަރުގެ ޖޫން މަހު ލިބުނު 125 މިލިއަން ރުފިޔާއާ އަޅާ ބަލާއިރު 54 ޕަސެންޓު ދަށްވުމެކެވެ. ތިންވަނަ އަށް އެންމެ ގިނައިން އާމްދަނީ ލިބިފައިވަނީ ޓޫރިޒަމް ލޭންޑު ރެންޓުގެ ގޮތުގަ އެވެ. މި ޓެކުހުން މިދިޔަ މަހު 311 މިލިއަން ރުފިޔާ ވަނީ ލިބިފަ އެވެ. މިއީ މިދިޔަ އަހަރާ އަޅާބަލާއިރު 54 ޕަސެންޓުގެ ދަށްވުމެކެވެ.\nމީރާ އިން ބުނެފައިވާ ގޮތުގައި ބީޕީޓީ އާއި ޖީއެސްޓީ އަދި ބޭންކް ޕްރޮފިޓް ޓެކުސްގެ ގޮތުގައި ލިބުނު އާމްދަނީ މިދިޔަ މަހު މަދުވުމުގެ ސަބަބަކީ ބީޕީޓީ ދެއްކުމުގެ ސުން ގަޑި އިތުރުކޮށްދެވިފައިވާތީ އެވެ.\nމި އަހަރުގެ ވޭތުވެދިޔަ ހަ މަސް ދުވަހު މީރާއަށް ޖުމްލަ އާމްދަނީގެ ގޮތުގައި 8.8 ބިލިއަން ރުފިޔާ ލިބިފައިވެ އެވެ. މި އަދަދަކީ މިދިޔަ އަހަރު ލިބުނު 8.5 ބިލިއަން ރުފިޔާއާ އަޅާބަލާއިރު 3.6 ޕަސެންޓުގެ އިތުރުވުމެކެވެ.


Abdulla ge haalu serious, fuluhunge insaaniyathukameh neiy: JP | Mihaaru\nޕެޕާ ސްޕްރޭ ޖެހުމުން ހާލު ސީރިއަސްވި އަބްދުﷲ އައިޖީއެމްއެޗަށް ގެންދަން އެމްބިއުލާންސްގައި\nއަބްދުﷲގެ ހާލު ސީރިޔަސް، ފުލުހުންގެ އިންސާނިއްޔަތުކަމެއް ނެތް: ޖޭޕީ\n24 ފެބުރުއަރީ 2018 - 11:13 133 comments\nއިއްޔެ ރޭ ޕެޕަ ސުޕްރޭ ޖެހުމުން ހާލު ދެރަވެފައި އޮތް މީހާއަށް ދިމާވި މައްސަލައިން ދޭހަވަނީ މިހާރު ފުލުހުންގެ ކިބާގައި އިންސާނިއްޔަތުކަން ވެސް ނެތުން ކަމަށް، ޖުމްހޫރީ ޕާޓީން މިއަދު ބުނެފި އެވެ.\nޖުމްހޫރީ ޕާޓީގެ މައި ޖަގަހަ ކަމަށްވާ ކުނޫޒުގައި ހުއްޓާ އަބްދުﷲ ސަލީމް، 43، ގެ ގަޔަށް ޕެޕާ ސުޕްރޭ ޖެހުމުން އޭނާ އަށް ފިޓް ޖެހި ހާލު ސީރިއަސްވި އެވެ. އައިޖީއެމްއެޗުގެ އައިސީޔޫގައި ފަރުވާ ދެމުން އަންނަ އިރު އޭނާގެ ހާލަތަށް މާ ބޮޑު ބަދަލެއް އަދިވެސް ނާންނަ ކަމަށް ޖޭޕީން ބުނެ އެވެ.\nއެ ޕާޓީގެ ސެކްރެޓަރީ ޖެނެރަލް އަހުމަދު ސަމީރު ވިދާޅުވީ އަބްދުﷲގެ ގަޔަށް ޕެޕާ ސުޕްރޭ ޖެހީ ފޫޓެއްހާ ކައިރިން ކަމަށެވެ. އެއީ، ފުލުހުން ޕެޕަ ސުޕްރޭ ޖަހަން ޖެހޭ އުސޫލާ ވެސް ހިލާފު ކަމެއް ކަމަށް އޭނާ ވިދާޅުވި އެވެ.\n"ފުލުހުންގެ ނެތް އިންސާނިއްޔަތު ކަމެއް،" ސަމީރު ވިދާޅުވި އެވެ.\n"ސުޕްރޭ ޖަހާ އެވަރު ވީމާ އޭނާއަށް އެހީވާން ވެސް ފުލުހުން މަސައްކަތެއް ނުކުރި."\nއަބްދުﷲ ސަލީމަކީ ކުރިން ފިޓް ޖެހުނު މީހެއް ކަމަށްވެ އެވެ. އެކަމަކު އެ މައްސަލަ ދިމާނުވާތާ މިހާރު އެތައް އަހަރެއް ވެއްޖެ ކަމަށް، އާއިލާއާ ހަވާލާދީ ޖުމްހޫރީ ޕާޓީން ބުނެ އެވެ.\nމީގެ ކުރިން ކުނޫޒު ބަންދުކޮށްގެން ފުލުހުން އެ ތަން ބަލަހައްޓަނީ: އިއްޔެ ރޭ ފުލުހުން ވަނީ ވަރަށް އަނިޔާވެރިކޮށް އަމަލްކޮށްފައި ކަމަށް ޖޭޕީން ބުނޭ\nސަމީރު ވިދާޅުވި ގޮތުގައި އަބްދުﷲގެ ހާލަތާ މެދު ޑޮކްޓަރުން ކުރިން ބުނަމުން ދިޔައީ އޮތީ "ފިފްޓީ ފިފްޓީ ޗާންސެއް" ކަމަށެވެ. ނަމަވެސް ފަހުން އޭނާގެ ލޮލަށް ހަރަކާތް އަންނަން ފެށުމުން އުއްމީދު އާވެފައިވާ ކަމަށް އޭނާ ވިދާޅުވި އެވެ.\n"އިތުރު ކަމެއް ނުކުރެވޭ އަދި ވެންޓިލޭޓަރުގައި އޮތުމުން،" ސަމީރު ވިދާޅުވި އެވެ.\nއަބްދުﷲގެ ބޭބެ އަހުމަދު ސަލީމް އިއްޔެ ބުނެފައި ވަނީ ކޮއްކޮގެ "ހާލު ވަރަށް ސީރިއަސް" ކަމަށެވެ.\n"އޭނާއަށް ވަރަށް ބޮޑަށް ޕެޕާ ސްޕްރޭގެ އަސަރުކޮށް، ނޭވާ ނުލެވޭ،" އަހުމަދު ބުންޏެވެ.\nއަބްދުﷲ ގެ އާއިލާ އިން މިއަދު ބުނީ ބޭރަށް ގެންދަން ޑޮކްޓަރުން ހުއްދަ ދީފި ނަމަ އެކަމަށް މަސައްކަތްކުރާނެ ކަމަށެވެ.\nސުޕެޝަލް އޮޕަރޭޝަންގެ ފުލުހުން ކުނޫޒަށް ވަދެގަތް އިރު އެ ތަނުގައި ތިބީ ވަރަށް މަދު ބައެކެވެ. ނަމަވެސް އެ އެންމެން ނެރެން ޕެޕަ ސުޕްރޭ ޖެހި ގޮތާއި ބާރުގެ ބޭނުންކުރި ގޮތާ މެދު އިދިކޮޅު ފަރާތްތަކުން ދަނީ ވަރަށް ބޮޑަށް ފާޑުކިޔަމުންނެވެ. އަދި ޖޭޕީން ވަނީ އެ މައްސަލަ ބަލައިދޭން ނެޝެނަލް އިންޓަގްރިޓީ ކޮމިޝަން (އެންއައިސީ) އަށް ވެސް ހުށައަޅާފަ އެވެ.\nއިތުރު ލިޔުންތައް ޖުމްހޫރީ ޕާޓީ ފުލުހުން އައިޖީއެމްއެޗު ފުލުހުންގެ އަނިޔާ މުޒާހަރާ ކުއްލި ނުރައްކަލުގެ ހާލަތު\nޕެޕަ ސްޕްރޭ ޖެހުމުން ހާލުދެރަވި އަބްދުﷲ ހޭއަރައިފި\nކުނޫޒުތެރެއަށް ޕެޕާ ސްޕްރޭ ޖެހި މައްސަލަ އެންއައިސީއަށް\nރިޔާޒަށް ކުރާ ތުހުމަތެއް އަދިވެސް ނުބުނޭ:އަލީ ހުސެއިން


ނޫސް ބަޔާން: ޖީއެމްއާރު އެއްބަސްވުން އުވާލުން ކުށްވެރިކޮށް އެމްޑީޕީ މައްޗަންގޮޅި އުތުރު ދާއިރާއިން ނެރޭ ނޫސް ބަޔާން – Maldivian Democratic Party\nނޫސް ބަޔާން: ޖީއެމްއާރު އެއްބަސްވުން އުވާލުން ކުށްވެރިކޮށް އެމްޑީޕީ މައްޗަންގޮޅި އުތުރު ދާއިރާއިން ނެރޭ ނޫސް ބަޔާން\nތާރީޚް: 28 ނޮވެމްބަރ 2012 (ބުދަ)\nޖީއެމްއާރް ކޮންޓްރެކްޓް އުވާލުމާ ދެކޮޅަށް\nއިންޑިއާގެ ޖީއެމްއާރާ އެކު އެމްޑީޕީ ސަރުކާރުން ވެފައިވާ އެއްބަސްވުން އުވާލުމަށް މިހާރު ސަރުކާރާ ހަވާލުވެގެން ތިއްބެވި ފަރާތްތަކުން ނިންމަވާފައި ނިންމެވުން އެންމެ މަތީ ދަރަޖައަށް މި ކުށްވެރިކުރަނީ، ސިޔާސީ ފައިދާއަށް އެ ނިންމި ނިންމުމަކީ ބޭރު ދުނިޔެއަށް ނުހަނު ބޮޑަށް ބަރޯސާވެފައިވާ މި ކުޑަކުޑަ ގައުމަށް އެކަމުގެ ސަބަބުން ނުހަނު ބޮޑު ގެއްލުމަކާ ކުރިމަތިވެދާނޭ ކަމުގެ ބިރާއި، ކަންބޮޑުވުމާ އެކުގައެވެ.\nއަވައްޓެރި ގައުމުތަކާއި ރާއްޖެ އާއި މެދު ޒަމާނުއްސުރެ އޮންނަ ގާތްގުޅުމާއި، ރާއްޖޭގެ އިގްތިސާދުގެ ނާޒުކު ކަމަށް އެއް ވެސް ވަރަކަށް ރިއާޔަތްކުރުމެއް ނެތި މިފަދަ ނިންމުމެއް ނިންމުމުން މި ސަރުކާރުގެ ޚާރިޖީ ސިޔާސަތު ފެއިލްވެފައިވާކަން ހާމަވެއެވެ. އަދި މިނިންމުމާ އެކު އިންޑިއާ ސަރުކާރުން އެކަމަށް ފާޑުކިޔައި، އެ ނިންމުމުގެ ސަބަބުން ނުކުމެދާނެ މައްސަލަތަކެއް ހުންނާނެކަން އިންޑިއާ އިން ގަބޫލުކުރާ ކަމަށް ބުނެފައިވާކަން ވެސް މި ދާއިރާއިން ކަންބޮޑުވުމާ އެކު ފާހަގަކުރަމެވެ.\nއެމްޑީޕީގެ ރިޔާސީ ކެންޑިޑޭޓް އަދި ރާއްޖޭގެ ފުރަތަމަ ޑިމޮކްރެޓިކް ރައީސް މުޙަންމަދު ނަޝީދުގެ ދުރުވިސްނުންފުޅާއި ހިކުމަތު އަމަލީގެ ދަށުން އިބްރާހިމް ނާސިރު އިންޓަނޭޝަނަލް އެއާޕޯޓް ހިންގަން ހަވާލުކޮށްފައިވާ އިންޑިއާގެ ޖީއެމްއާރާއި ދިވެހި ސަރުކާރާ ދެމެދު ވެފައިވާ ކޮންޓްރެކްޓަކީ އުފެދުނު އިރުގައި ވެސް ބާތިލް ކޮންޓްރެކްޓެއްކަމުގައި ބަޣާވާތަކުން އުފެދިފައިވާ ސަރުކާރުން ބުނާ ބުނުމާ މިދާއިރާއިން ކަނޑައެޅިގެން ދެކޮޅުކަން ހާމަކުރަމެވެ. މި ކޮންޓްރެކްޓް އަރބިޓްރޭޝަންއާ ނުލައި ރޫޅާލައިފިނަމަ ދިވެހި ރައްޔިތުންނަށާއި ދިވެހި ދައުލަތަށް މާލީ އަދި އިގްތިޞާދީ ގޮތުން ފޫނުބެދޭ ފަދަ ގެއްލުންތަކެއް ލިބޭނޭތީ އެމްޑީޕީ މައްޗަންގޮޅި އުތުރު ދާއިރާއިން ޖީ.އެމް.އާރަށް މިގޮވާލަނީ ކޮންޓްރެކްޓުގައިވާ ހަމަތަކުގެ މަތިން އެ ކޮންޓްރެކްޓު ރޫޅާ ނުލެވޭހާ ހިނދަކު ކޮންޓްރެކްޓުގެ އިމުގެ ތެރެއިން ބޭރުނުވުމަށެވެ. ޖީ.އެމް.އާރު އިބްރާހިމް ނާސިރު އިންޓަރނޭޝަނަލް އެއަރޕޯޓު ހިންގުމުގައި ދެމިތިބުމަށެވެ.\nބަޔާން ނެރުނީ: އިބްރާހީމް އަހުމަދު (މާލިމީ)\nއެމްޑީޕީ މައްޗަންގޮޅި އުތުރު ދާއިރާގެ ރައީސް


Adhurey ge vaahakathah olhuvaalanee, Sarukaaruge vaseelatheh beynumeh nukuran: Nihan\nއަދުރޭގެ ވާހަކަ އޮޅުވާލަނީ، ސަރުކާރުގެ ވަސީލަތެއް ބޭނުމެއް ނުކުރަން: ނިހާން\nކުރިޔަށް އޮތް ރިޔާސީ އިންތިހާބަށް ކެމްޕެއިން ކުރުމަށް ސަރުކާރުގެ އެއްވެސް ވަސީލަތެއް ޕީޕީއެމްއިން ބޭނުމެއް ނުކުރާނެ ކަމަށް ޕީޕީއެމްގެ ޕީޖީ ގްރޫޕްގެ ލީޑަރު އަދި ވިލިމާލޭ ދާއިރާގެ މެންބަރު އަހުމަދު ނިހާން ހުސެއިން މަނިކު ވިދާޅުވެއްޖެ އެވެ.\nނިހާން މިހެން ވިދާޅުވީ ރޭ ޕީޕީއެމްގެ "އަތޮޅު ޖަގަހަ" ހުޅުވުމަށް ބޭއްވި ހަފްލާގައި ރައީސް އަބްދުﷲ ޔާމީން ދެވަނަ ދައުރެއް ހޯއްދެއްވުމަށް ކެމްޕެއިން ކުރައްވާނީ ސަރުކާރުގެ ވަސީލަތްތައް ބޭނުންކޮށްގެން ކަމަށް ޕީޕީއެމްގެ ނައިބް ރައީސް އަބްދުއްރަހީމް އަބްދުﷲ ވިދާޅުވި ކަމަށް ބުނެ ބައެއް މީޑިއާއިން ރިޕޯޓު ކުރި ހަބަރަށް އިޝާރަތް ކުރައްވަމުންނެވެ.\nޕީޕީއެމްއިން މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން ނިހާން ވިދާޅުވީ ސަރުކާރުގެ ވަސީލަތްތައް ބޭނުން ކުރަމުން އަންނަ ކަމަށް ބުނެ ބައެއް މީޑިއާތަކުގައި ރިޕޯޓުކޮށްފައި ވަނީ އަދި އިދިކޮޅު ފަރާތްތަކުން ދައްކަވަމުން ގެންދަވަނީ ހަގީގަތާ ހިލާފު ވާހަކަތަކެއް ކަމަށާއި އެއީ އަބްދުއްރަހީމް ދެއްކެވި ވާހަކަތަކުގެ މާނަ އޮޅުވާލައިގެން ދައްކަވާ ވާހަކައެއް ކަމަށެވެ. އަބްދުއްރަހީމް ވިދާޅުވީ ސަރުކާރުގެ ފަރާތްތަކުން ރީ ރަޖިސްޓްރޭޝަންގައި އެހީތެރިވެދިނުމަކީ ލާޒިމްކަމެއް ކަމަށާއި ނަމަވެސް ޕީޕީއެމްއިން ސަރުކާރުގެ އެއްވެސް ވަސީލަތްތަކެއް ބޭނުމެއް ނުކުރައްވާނެ ކަމަށް ނިހާން ވިދާޅުވި އެވެ.\n"ވަރަށް ސާފުކޮށް މި ދަންނަވަނީ ނޫނެކޭ، މިކަމާ ގުޅިގެން ރީ ރަޖިސްޓްރޭޝަންގެ ފޯމު ޗާޕު ކުރަނީ އަޅުގަނޑުމެން އަމިއްލައަށް، އޭގައި ސްޓޭމްޕު ޖަހަން ގެންގުޅޭ ދަޅު މި ގެންގަންނަނީ އަޅުގަނޑުމެން، ދަތުރުފަތުރު މިކުރަނީ އަޅުގަނޑުމެން، އަޅުގަނޑުމެން އަމިއްލައަށް ތަންތަނަށް އެއްވަަނީ ތަންތަން ކުއްޔަށް ހިފައިގެން ނޫން ގޮތަކަށް ބޭނުމެއް ނުކުރަން އަޅުގަނޑުމެންގެ ޖަގަހަތައް މިހުރީ، މީގަ ދައުލަތުގެ މުދަލާއި ސަރުކާރުގެ މުދަލެއް ކޮބައިތޯ،" ނިހާން ވިދާޅުވި އެވެ.\nޕީޕީއެމްގެ ސެކެޓަރީ ޖެނަރަލް އަބްދުﷲ ހަލީލް ވިދާޅުވީ ރީ ރަޖިސްޓްރޭޝަންގެ މަސައްކަތް ދައުލަތުގެ މުއައްސަސާތަކުންނާއި ކުންފުނިތަކުން ކުރަމުން ގެންދަނީ އެ ފަރާތްތަކުގެ ފަރުދީ ޒިންމާ އަދާ ކުރުމުގެ ގޮތުން ކަމަށެވެ. އަދި އެކަން ކުރައްވަނީ ޕީޕީއެމް އިން އަންގައިގެން ނޫން ކަމަށާއި އެއީ ވޯޓުލުމުގެ ފުރުސަތު ވީހާވެސް ގިނަ ބަޔަކަށް ދެވޭނެ ގޮތަކަށް ހެދުމުގެ ގޮތުން ކުރައްވާ ކަމެއް ކަމަށެވެ.\n"ދައުލަަތަށް ލާޒިމް ކުރާ ކަމެއް ފަރުދީ ގޮތުން ވެސް އެ ހުންނަ ޒިންމާތައް އަދާ ކުރުމަށްޓަކައި އެހީތެރިވުން، އެއީ ދައުލަތުން ކުރާ ކަމެއް، އެހެންވެ ދައުލަތުގެ އޮފީސްތަކުން އެކަންކަމަށް މުއައްޒަފުންނަށް އެހީތެރިވުމަކީ އެއްވެސް ހާލެއްގައި ކޮށްގެން ނުވާނެ ކަމަކަށް ވުރެ ދައުލަތުގެ މައްޗައް ވެސް ލާޒިމް ކުރާ ކަމެއް، އެހެންވެ އެއްވެސް ހާލެއްގައި އެއީ ވަކި ޕާޓީއަކުން ވަކި ބަޔަކު އަންގައިގެން ކުރާ ކަމެއް ގޮތުގައި މާނަ ކުރުމަކީ އެ ބޭފުޅުން [އިދިކޮޅު ފަރާތްތަކުގެ] ނުކުޅެދުންތެރިކަން،" ހަލީލް ވިދާޅުވި އެވެ.\nސަރުކަރުގެ ވަސީލަތްތައް ބޭނުން ކުރާނެ ކަމަށް އަބްދުއްރަހީމް ވިދާޅުވި މައްސަލާގައި އެންޓިކޮރަޕްޝަން ކޮމިޝަން، އޭސީސީ އާއި، ފުލުހުންގެ އިދާރާގެ އިތުރުން އިލެކްޝަންސް ކޮމިޝަން، އީސީއަށް މައްސަލަ ހުށަހަޅާނެ ކަމަށް އެމްޑީޕީ އިން މިއަދު ވަނީ ބުނެފަ އެވެ.


Rape ge thuhumathu kurevey fulus meehaa hayyaru koffi | Mihaaru\nކުއްޖަކު ރޭޕްކުރުމުގެ ތުހުމަތުކުރެވޭ ފުލުސް މީހާ ހައްޔަރުކޮށްފި\nކުއްޖާ ރޭޕްކުރި ކަމުގެ ތުހުމަތުގައި ފުލުސް މީހާ ހައްޔަރުނުކޮށްގެން މިރޭ ހިތަދޫގައި މުޒާހަރާކުރަނީ\n16 ސެޕްޓެމްބަރ 2021 - 23:42\nއައްޑޫގައި ކުޑަ އަންހެންކުއްޖަކު ރޭޕްކުރާ ކަމުގެ ތުހުމަތު ކުރެވޭ ފުލުސް މީހާ މިރޭ ހައްޔަރުކޮށްފި އެވެ.\nއޭނާ ހައްޔަރުކުރީ ބޮޑު ތުހުމަތެއް ކުރެވޭ އިރު ވެސް އޭނާ ހައްޔަރު ނުކޮށް ހުންނާތީ އައްޑޫގައި އާންމުން މިރޭ މުޒާހަރާކޮށް ހަމަނުޖެހުން ވެސް ހިނގާފައި ވަނިކޮށެވެ.\nފުލުހުން ބުނީ ކުށުގެ ތުހުމަތަށް މިރޭ 11:09 ގައި 34 އަހަރުގެ ފިރިހެނަކު ހައްޔަރުކޮށްފައިވާ ކަމަށާއި ފުލުހުންގެ ފެމިލީ އެންޑް ޗައިލްޑް ޕްރޮޓެކްޝަން ޑިޕާޓްމަންޓާއި އައްޑޫ ފުލުހުން ގުޅިގެން ތަހުގީގުކުރަމުން އަންނަ ކަމަށެވެ.\nރޭޕްގެ މައްސަލާގައި ފުލުސް މީހާ އަށް ތުހުމަތުކުރާ މީހުން ބުނަމުން ދަނީ އުމުރުން 14 އަހަރުން ފެށިގެން ކުއްޖާއާ ބެހެމުން އަންނަ ކަމަށެވެ. ކުއްޖާގެ އުމުރުން މިހާރު 16 އަހަރު ވެއްޖެ ކަމަށާއި ފުލުސް މީހާ ކުއްޖާ ރޭޕްކުރާކަން އެނގުނީ އޭނާގެ އަންހެނުންނަށް އެ މަންޒަރު ފެނިގެން ކަމަށް ވެސް ބުނެ އެވެ. އެ ކުއްޖާ އަކީ ފުލުސް މީހާގެ އަނބިމީހާއާ އާއިލީ ގޮތުން ގުޅުން އޮންނަ ކުއްޖެއް ކަމަށްވެ އެވެ.\nRape ge thuhumath vaa fuluhaku hayyarunukohgen Hithadhoo gai muzaaharaakuranee\nއައްޑޫ ހިތަދޫގައި މި މައްސަލާގައި މިރޭ މުޒާހަރާކުރީ ތުހުމަތުކުރަމުން އަންނަތާ އެތައް ދުވަހެއް ވީއިރުވެސް ފުލުސް މީހާ ހައްޔަރު ނުކޮށް އޭނާ ހިމާޔަތްކުރަމުން އަންނަ ކަމަށް ބުނެ އެވެ. މިރޭ މުޒާހަރާ ކޮންޓްރޯލްކުރަން ފުލުހުން ވަނީ ބާރުގެ ބޭނުންކޮށް ބައެއް މީހުންގެ ގަޔަށް ޕެޕަސްޕްރޭ ވެސް ޖަހައިފަ އެވެ.\nއައްޑޫ ކުޑަކުދިންނަށް އަނިޔާކުރުން ފުލުހުން ސ. ހިތަދޫ ރޭޕް\n12 ކޮމެންޓް, 12 ރިއެކްޝަންސް\nމިރާއަޖޭގަ ފެއިލްނުވާ މުއައްސަސާއެއް ގެއްލިފަވެސް އެބައޮތްތޯ, ވައްކަންކުރުމާ ރާބުއިމާ ވަޅިހެރުމާ ރޭޕުކުރުމަ ޒިނޭކުރުމާ ނުބައިވެގެން މިތާނުކުރަނީކޮންކަމެއްތޯ,\nމުޅި ރާއްޖޭގަ ކޯން ޕޮލިސް. ވެހޭހާވާރޭ ގަޔާ ދޭހާ އައްވެއްގަ ކޯން މަގުބެލެހެއްޓުމުގަ ކުއްކުރާމީހުން ބަލަން އެވެރިން ޑިޔުޓީ ނިމިގެންދަނީ އެހެންކަންކަމު\nފުލުހުންގެ މުއައްސަސާ ބަދުނާމު ވަނީ ބައެއް ފުލުހުން އަމަލުކުރާގޮތުން އެ ގޮތަށް އަމަލުކުރާ ފުލުހުންގެ އަދަދު ދުވަހުން ދުވަހަށް ދަނީ އިތުރުވަމުން\nއެއީ ތެދަކަށް ވާނަމަ އެ ފުލުސް މީހާގެ އިތުރުން، އެކަން އޮއްބާލަން މަސައްކަތް ކުރި މީހުން ވެސް ހައްޔަރު ކުރަން ޖެހޭނެ\nއެއީ 100% ތެދެއް\nދިވެހި ފުލުހުންގެ މުވައްސަސާ ފެއިލްވެފަ އޮންނަތާ ލައްކަދުވަސް ވެއްޖެ..ކުށްވެރިންނަށް ހިމާޔަށްދިނުމާއި ފުލުހުންގެ ވެހިކަލްގަ އަދި ޔުނިފޯމްގަ ތިބެގެން ގޭންގްސްޓާރުންނާ ހީސަމާސާކޮށް އެކުވެރިކަން ބަދަހިކުރާ މަންޒަރަކީ އައްޑޫގަވެސް ފާޅުގަ ފެންނަ މަންޒަރުރައް...ޓްރެފިކް ބަލަހައްޓާއިރުވެސް މިހިފަހައްޓަނީ މުސާރަލިބޭހެން ހީވާކަހަލަ މީހަކުވެއްޖިއްޔާ...އެއްކަލަ ޕާޓޭން ދާނެ ފުރޭނިގެން ދެން އެދާގޮތަކަށް...މިހިރީ ފާޅުގަ ފެންނަ ހަގީގަތް\nމިހިރީ ހާލަތުހުރިގޮތް. އިސްޕުރޭކޮށް މަތަކުރަން މިޖެހުނީ ކުއްވެރިޔާ މަތަނުވެގެން، ގަވާއިދާ ގާނޫނު ހިންގަން ތިބިމީހުންނަށް އެކަންނުވެގެން އެވާހަކަ ބުނަން އުޅުނުމީހާ. ދެންބުނާކަށް ވަކިއެއްޗެނެތް.....\nއަހަރެންދިޔަ ރަށެއްގަ ހުންނަ ޕޮލިހުންގެ އިންޗާރޖް އަކައް ހުންނަމީހާ މިކުރާކަމަކީ އަންހެންވެރީންގެ ބައިސްކަލްތައް ހިފަހައްޓާފަ ޖޫރިމަނާގެ ބިރުދައްކާފަ މިބުނަނީ އޯކޭދާށޭ މަށައްގުޅާށޭ މަވިއްކަމޭ ބައިސްކަލްބައްތި މިގޮލާ ބައްތި ވިޔަފާރީގަ އުޅެނީ\nޕޮލިހުންތިބުމުން ލިބޭ ފައިދާ އާއި ނެތުމުން ތިބޭ ފައިދާ ވެއްޖެ މިހާރު ބަލަން. ކުއްވެރިން އުޅޭނެ ގޮތަކަށް އުޅޭތަނެއް މީ. އެތާ ތެރޭވެސް މިއޮންނަނީ މިކަހަލަ ގޮތަކަށް\nމިރާއްޖޭގަ ތިބެނީ ހަމައެކަނި ޓްރެފިކް ޕޮލިސް\nހަމަ ހަަޤީޤަތުގައިވެސް މިހާރު ރައްޔިތުން ބަސް ހުއްޓޭ ހިސާބަށް ގޮއްސި. މިފަދަ ދަށު ދަރަޖައިގެ އަމަލު ހިންގިކަމުގެ ތުހުމަތު ކުރެވޭ ކޮންމެ ފަހަރެއްގައިވެސް މިސަރުކާރު އައިފަހުން ތުހުމަތު ކުރެވޭ މީހާ ހައްޔަރު ކުރަން ޖެހިފައިމިވަނީ ރައްޔިތުން އިހުތިޖާޖުކޮށްގެން. މިފަދަ އަމަލުތަކަކީ އެއްވެސް މުޖުތަމައަކުން ބަލައިގަންނަ އަމަލަކަށްނުވާއިރު މިސަރުކާރުން މިފަދަ އަމަލު ހިންގިކަމަށް ތުހުމަތުކުރެވޭ މީހާ ހައްޔަރުކޮށްގެން ތަހުޤީޤްކުރަން ބޭނުންނުވާ ކަހަލަ.\nރައްޔިތުންނިކުމެ ހުރިހާ ސަރުކާރެއްގަވެސް ކުއްވެރިންނަށް އަދަބުދޭން އުޅުނީ. އެއްވެސް ސަރުކާރަކަށް މުހިއްމެއްނޫން ކުއްކުރާ މީހުން މަދުކުރުން. ބުރިޖަކާ ފުލެޓެއްނޭޅިގެން އުޅެނީ


vnews - Ithuru3rasheh bidah nulaa vikkaalumah iulaan koffi\nއިތުރު ތިން ރަށެއް ބިޑަށް ނުލައި ވިއްކާލުމަށް އިއުލާންކޮށްފި\nއިތުރު ތިން ރަށެއް ބިޑަށް ނުލައި ވިއްކާލުމަށް ޓޫރިޒަމް މިނިސްޓްރީން އިއުލާންކޮށްފި އެވެ.\nޓޫރިޒަމް މިނިސްޓްރީން ކޮށްފައިވާ އިއުލާނެއްގައި ބިޑަށް ނުލައި ވިއްކާލުމަށް ނިންމާފައިވާ އިތުރު ތިން ރަށުގެ ތެރޭގައި ހިމެނެނީ ނ. ކުންނުމަލި އާއި، ތ. ގާލީ އަދި ގދ. ބައުޅަގައްލަ އެވެ.\nވިއްކާލުމަށް ނިންމާފައިވާ ރަށްތަކުގެ ތެރެއިން 8.8 ހެކްޓަރުގެ ކުންނުމަލި ވިއްކާލަން ނިންމާފައި ވަނީ 3.4 މިލިއަން ޑޮލަރަށެވެ. އަދި 6.8 ހެކްޓަރުގެ ގާލީ 1.9 މިލިއަން ޑޮލަރަށް ވިއްކާލުމަށް ނިންމާފައިވާއިރު 6.8 ހެކްޓަރުގެ ބައުޅަގައްލަ ވިއްކާލަން އިއުލާންކޮށްފައި ވަނީ 850،000 ޑޮލަރަށެވެ.\nޓޫރިޒަމް މިނިސްޓްރީން ބީލަމަށް ނުލައި ވިއްކާލާ ރަށްތަކުގެ ތެރެއިން އދ. ހުރުއެޅި 3.6 މިލިއަން ޑޮލަރު ނުވަތަ 55.4 މިލިއަން ރުފިޔާއަށް ވިއްކާލުމަށް ވެސް މިދިޔަ މަހުގެ 15 ވަނަ ދުވަހު އިއުލާންކޮށްފައިވެ އެވެ.\nބީލަމަށް ނުލައި ވިއްކާލާ ރަށްތައް ވިއްކުމަށް ޓޫރިޒަމް މިނިސްޓްރީން އެންމެ ފުރަތަމަ އިއުލާންކުރީ މިދިޔަ އޮކްޓޫބަރު މަހުގެ ފަހު ހަފްތާގެ ތެރޭގަ އެވެ. އޭރު ކޮށްފައިވާ އިއުލާންގައި 11 ފަޅުރަށަކާއި ދެ ފަޅެއް ވިއްކާލުމަށް އިއުލާންކޮށްފައިވެ އެވެ. މިލިސްޓްގައި ހިމެނޭ ރަށްތަކުގެ ތެރެއިން ފޭދޫފިނޮޅު ފިޔަވާ އިތުރު ރަށެއް ވިއްކާލެވިފައިވާ ކަމަށް ސަރުކާރުން ހާމަކޮށްފައެއް ނުވެ އެވެ.\nބައެއް ރަށްތަކާއި ފަޅުތައް ކުއްޔަށް ނެގުމަށް ޝައުގުވެރިވާ ފަރާތްތައް ހޯދުމަށް ޓޫރިޒަމް މިނިސްޓްރީން އިއުލާންކުރަމުން ދިޔަ ނަމަވެސް މިރަށްތައް ކުއްޔަށް ދޭން ނިންމާފައިވަނީ ބިޑް ކުރުމަކާއި ނުލަ އެވެ.\nމިގޮތަށް އިއުލާންކުރަމުން މިދަނީ ބިޑްކުރުމަކާ ނުލައި ޓޫރިޒަމްގެ ބޭނުމަށް ރަށްތައް ކުއްޔަށް ދޫކުރެވޭ ގޮތަށް ޓޫރިޒަމް ގާނޫނަށް މިދިޔަ އަހަރުގެ ޖުލައި މަހުގެ ތެރޭގައި ގެނައި އިސްލާހަކާއި ގުޅިގެންނެވެ.\nޓޫރިޒަމް މިނިސްޓްރީން ބުނީ ކުއްޔަށް ދޫކޮށްލުމަށް ނިންމާ ރަށްތައް ވިއްކާ އަގުތަކުގެ ގޮތުގައި އިއުލާންގައި ހިމަނާ އަގުތަކަކީ އަންދާޒީ އަދަދުތަކެއް ކަމަށެވެ. އެ އަދަދުތައް ކަށަވަރުކުރެވޭނީ މިނިސްޓްރީން ގަބޫލުކުރާ ފެންވަރުގެ ސާވޭއެއް ހެދުމަށްފަހު ކަމަށްވެސް ޓޫރިޒަމް މިނިސްޓްރީން ބުނެ އެވެ.


Karan Johar ah maguboolee Ae Dil Hai Mushkil\nކަރަންއަށް މަގްބޫލީ "އޭ ދިލް ހެ މުޝްކިލް"\nރަންބީރު އާއި އައިޝްވަރިޔާ\nރަންބީރު ކަޕޫރާއި އަނުޝްކާ ޝަރުމާ އަދި އައިޝްވަރިޔާ ރާއީ ތަރިންނަށް ލައިގެން ކަރަން ޖޯހަރް އުފެއްދި "އޭ ދިލް ހެ މުޝްކިލް" ރިލީޒް ކުރިތާ ތިން އަހަރު ފުރުން ދާދިފަހުން ވަނީ ފާހަގަ ކޮށްފަ އެވެ. މި ފިލްމުގައި ކިޔައިދެނީ ލޯބީގައި ހިތް ހަލާކުވެފައިވާ މީހެއްގެ ވާހަކަ އާއި އެނޫން ވެސް އެފަދަ ވާހަކަ ތަކެކެވެ.\nމި ފިލްމަށް ތިން އަހަރު ފުރުމުގެ މުނާސަބަތާ ގުޅުވައިގެން ކަރަން ކުރި ޓުވީޓެއްގައި ލިޔެފައިވާ ގޮތުގައި "އޭ ދިލް ހެ މުޝްކިލް" އަކީ އޭނާ ހިތާ އެންމެ ކައިރީގައިވާ ފިލްމެވެ. ނަމަވެސް މި ފިލްމު އެހާ ހާއްސަވީ ސަބަބެއް ކަރަން ހާމަކޮށްފައެއް ނުވެ އެވެ.\nމި ފިލްމު ރިލީޒްކުރި ދުވަސްވަރު ފިލްމާ ބެހޭ ގޮތުން ވަރަށް ތަފާތު ވާހަކަތައް ދެކެވިފައި ވެއެވެ. ޚާއްސަކޮށް އައިޝްވަރިޔާ ލައްވާ ކަރަން މި ފިލްމުގައި ކުޅުވާފައިވާ ރޯލަށް ބައްޗަން އާއިލާއިން ހިތްހަމަނުޖެހި އެ ދުވަސްވަރު ވަރަށް ގިނަ ވާޙަކަތައް ނޫސްތަކުގައި ޖަހާފައި ވެއެވެ. ނަމަވެސް ކަރަން ބުނެފައިވަނީ އޭނާ އާއި ބައްޗަން އާއިލާގެ މެދުގައި އޮތް ޒަމާނީ ގުޅުމަށް މި ފިލްމުގެ ސަބަބުން އެއްވެސް ބުރުލެއް ނާރާ ކަމަށެވެ.\nއައިޝްވާރިޔާ ރާއީ ރަންބީރު ކަޕޫރު ކަރަން ޖޯހަރް + އަނުޝްކާ ޝަރުމާ


Vaahaka: Karunathiki -14\nއާދިލާގެ ހުވަފެނީ ޚިޔާލުތަކުގައި އެނބުރެމުން ދަނީ ސަޒިން ސަލާމަތް ކުރުމަށް ޝާން ދުވެވަޑައިގެންނެވި މަންޒަރެވެ. އަދި ހަމައެއާ އެކު ޝާން ކައްސާލައިގެން ލޯންޗާއި ބޯޓާ ދޭތެރެއަށް ވެއްޓިވަޑައިގަތް ތަނެވެ. އެވަގުތު ސަޒިން ޅަހުއްތުއާ ހަވާލު ކުރެވުނުކަން އޭނާއަށް އެނގުނެވެ. އާދިލާ ބަލާކަށް ނުހުރެ ވަގުތުން ފުންމާލީއެވެ. އޭނާ ފުންމާލީ ޝާން ގެނބިވަޑައިގަންނަވާތަން ފެނިގެންނެވެ. އޭރު ޝާންގެ އިސްތަށިފުޅުން ލޭ އޮހޮރެއެވެ. އެތާނގަ ރާޅު ބޮޑުކަމުން ފަޅުވެރިން މަސައްކަތް ކުރަމުން ދިޔައީ ލޯންޗް ރަށުގެ ފާލަމާ ދުރަށް ލެވޭތޯއެވެ. އެހެންނޫނީ ޝާން އާ އާދިލާ އެދޭތެރޭ ފިތިދާނެތީއެވެ. ލޯންޗްގެ ރާޅުބާންޏާއި ކަނޑުގެ ރާޅުތައް އެކުވުމުން އެތަނުގެ ނުރައްކާތެރިކަން ވަރަށް ބޮޑެވެ. ޝާންގެ ހަށިކޮޅުގައި ހަރަކާތެއް ނެތީމާ އާދިލާއަށް އޭނާ ސަލާމަތްކުރަން އުނދަގޫވިއެވެ. އެހެނަސް އާދިލާ، ޝާންގެ ގަމީސްކޮޅުގައި ހިފަހަށްޓައިގެން ފަތާފައި ގޮނޑުދޮށާ ދިމާއަށް ގެންދަން އުޅުނެވެ. އެހެންނަމަވެސް އޮއިވަރު ހުރީ ބޭރަށް ދަމާ ގޮތަށެވެ. އެހެންކަމުން ފަރާ ދިމާއަށް ބިންދާ ރާޅުތަކާ ދިމާއަށް ދެމީހުން ދަމާ ގެންދަން ފަށައިފިއެވެ. އާދިލާ ޝާންގެ އިސްތަށިފުޅު ފެންމަތީ ބެހެއްޓޭތޯ މަސައްކަތް ކުރަމުން ދިޔައެވެ. އެވަގުތު ބޯޓުން އެއްލިވަލާއި އުފުލިތައް ދިޔައީ ފަރާ ދިމާއަށެވެ. ލޯންޗަށް ކާރި ކުރެވޭ ވަރަށްވުރެން ފަރު ކާރިވެފައި ރާޅު ބޮޑެވެ. އެހެންކަމުން އާދިލާވަރަށް މަސައްކަތުން އެއްގަމާ ދިމާއަށް ޝާން ގެންދިއައެވެ. ގޮނޑުދޮށާ ހަމަޔަށް ދެވުނު އިރު ޝާން ނޭވާފުޅު ނުލައްވާހެން ހީވެގެން އާދިލާ އަށް ފަސްޓްއޭޑްގެ ތަމްރީންތަކުން އެނގިފައިވާ ކަންތައް ކުރަން ފަށައިފިއެވެ. އެއާއެކު މީހުންތައް ރާސްލާފައި އެދިމާއަށް އަންނަތަން ފެނެއެވެ. އޭރު އޭނާ ޝާންގެ މޭފުޅަށް އޮބަމުން ދިޔައެވެ. އަދި އޭނާގެ އަނގައިން ޝާންގެ ފުއްޕާމެއަށް ވައި ވައްދަމުން ގެންދެއެވެ. އުންމީދުގެއްލިގެން ދިޔަ ދިގު ހިނދުކޮޅަކަށްފަހު ކުއްލިއަކަށް ޝާންގެ އަނގަފުޅުން ހޯސްލާފައި ލޮނު ފައިބައިގަތެވެ. އެއާއެކު ކޮށިއަރާ ފަދަގޮތަކަށް ކެއްސަވާލައްވާފައި ނޭވާފުޅު ލައްވައިފިއެވެ. ދެން އާދިލާ ޝާންގެ އަނގަފުޅުންއައި ލޮނުތައް އޭނާގެ އަނގައިން ދަމައި ހުސްކޮށްލިއެވެ.\nރަށުގެ މީހުން އަވަސް އަވަހަށް ޝާން އުފުއްލާލައިގެން ގެންދަން އުޅުމުން އޭނާ ލޯފުޅު ހުޅުއްވާލެއްވިއެވެ. އަދި އޭނާ ރަނގަޅު ކަމަށް ވިދާޅުވިއެވެ. އޭނާ ތެދުވެވަޑައިގެން އާދިލާގެ އެހީގައި މަޑުމަޑުން ހިންގަވާފައި ގެއަށް ވަޑައިގަތެވެ.\nއޭރު ޅަހުއްތު ޝަޒިން ގޮވައިގެން ފަހަތުން އާދެއެވެ.\nގެއަށް ވަނުމާއެކު ޝާންގެ މަންމަ ވަޑައިގެން އޮޅުލައިގަތެވެ. "އަވަހަށް ޑޮކްޓަރަކަށް ގޮވާ."\n" ނޫން މަންމާ. ހީވަނީ މާ ބޮޑު ކަމެއް ނުވޭހެން. ދެއްވާ ބެންޑޭޖެއް".\nޝާންގެ މަންމަ ދުވެ ވަޑައިގެން ފަރސްޓް އެއިޑް ކިޓެއް ގެންނަވައި ދެއްވުމުން އާދިލާ ޝާންގެ ނިއްކުރިން ލޭފައިބާ ތަން ސާފުކޮށް ބެންޑޭޖެއް އަޅާލިއެވެ. " މިތަން ފަހާވަރެއް ނުވޭ. އެހާ ގޯހެއް ނޫން". އާދިލާ ޝާންގެ މަންމައަށް ދެންނެވިއެވެ.\n" މަންމާ، މިއީ އާދިލާ . އަޅުގަނޑު ދެންނެވީމެއް ނޫންތޯ ."\n" އެހެންތަ؟ މީ ހާދަ ރަނގަޅު ކުއްޖެއްހެން މަންމައަށް ހީވެޔޭ."\n" އަޅުގނަޑުގެ ފުރާނަ ސަލާމަތް ކޮށްދޭނީ ރަނގަޅުވީމަ ނޫންތޯ ؟"\n" އަވަހަށް ދާންވީނު، ފެންވަރާ ހެނދުން ބަދަލު ކުރަން". އާދިލާ ގޮވައިގެން އޭނާގެ މަންމަ ވަޑައިގެން ކޮޓަރިއެއް ދައްކަވައިފިއެވެ. ޝާންގެ މަންމަގެ ކިބައިގައިވެސް ޝާންއާއި އެއްގޮތް ކަންތަކެއް ހުރިކަން އާދިލާއަށް ފާހަގަ ކުރެވުނެވެ. މޫނުފުޅުމަތިން މާގިނަ ޝުއޫރެއް ފާޅެއް ނުވެއެވެ.\nއާދިލާ ފެންވަރައިގެން އަވަހަށް ނުކުތީ ޝާންގެ ހާލު ބަލާލަން ދިއުމަށެވެ. އެހެންނަމަވެސް ވަރުބަލިކަން އޭނާގެ މައްޗަށް ގަދަވެގަތެވެ. އެވަގުތު ކޮންމެވެސް މީހަކު ދިއްކޮށްލި ކިރުތަށްޓެއް ބޯލުމަށްފަހު އޭނާ އެތާހުރި އެނދެއްގައި އޮށޯވެލިއެވެ. އޭނާގެ ބޯ އެނދުގެ ބާލީހުގައި ޖެހުނުކަން އެނގުނެވެ. ދެންވީ ގޮތެއް ނޭނގުނެވެ.\nއޭނާއަށް ހޭލެވުނީ ރާޅުޖާހާ އަޑަށެވެ. އޭރު މީހަކު ހުރީ ކުޑަދޮރު ހުޅުވައި ފަރުދާ ކަހާލާފައެވެ. ކުޑަދޮރުން ފެންނަން ދާދި ކާރީގައި އޮތީ ހޯރަފުށީގެ ހިތްގައިމު ގޮނޑުދޮށެވެ. އެއީ މިހާރު ރާއްޖޭގައި އޮތް އެންމެ ރީތި ގުދުރަތީ ގޮނޑުދޮށްތަކުގެ ތެރޭންވެސް ސާފުކަމާއި ރީތިކަމުގެ ގޮތުން މަޝްހޫރުވެފައިވާ ގޮނޑުދޮށެކެވެ.\nއާދިލާގެ މޫނަށް އިރުގެ ދޯދިތައް އެޅިފައި ހުއްޓެވެ.\nމިއީ ވަރަށް ހިތްގައިމު ކޮޓަރިއެކެވެ. އެތެރޭގެ ޑިޒައިން ތަކާއި ކުލަތައްވަނީ ވަރަށް ރީއްޗަށް ގުޅުވާފައެވެ. ބުނެވޭނީ މިއީ ވަރަށް އަންހެން ވަންތަ ކޮޓަރިއެއް ކަމުގައެވެ. މިއީ އަނެއްކާ ލަރީސާއަށް ޚާއްސަ ކުރެވިފައިވާ ކޮޓަރި ނޫން ބާއޭ އޭނާގެ ހިތަށް އެރިއެވެ.\nއަސްތާ! ޝާން!... އާދިލާ ކުއްލިއަކަށް ހަނދާންވިއެވެ. ޝާންގެ ހާލުކޮޅު މިހާރު ކިހިނެއް ބާއެވެ.\nއާދިލާ އަވަހަށް ފެންވަރާލައިގެން ހެދުންލާ ކަބަޑް ހުޅުވާލިއިރު އޭނާގެ ހުރިހާ ހެދުމެއް ހުރީ އިސްތިރިކޮށް ތަރުތީބު ކުރެވިފައެވެ. އޭނާ ލީ ހުދުކުލައިގެ ތުނި ޖީންސަކާއި ގަޔަށް ދޫ ކޮޓަން ތުނި މައްޗެކެވެ. އޭރު ފަރުމައްޗަށް ބިންދަމުންދާ ބިޔަ ރާޅުތައް އެ ކޮޓަރީގެ ކުޑަދޮރަކުން ފެނެއެވެ. އެ ރާޅުތަކުގެ ތެރެއަށް ގެނބެމުން ދިޔަ މީހަކު ސަލާމަތް ކުރުމަށް އޭނާ އިއްޔެ ކުރި މަސައްކަތުގެ މަތީން ހަނދާން އާވިއެވެ. އާދައިގެ ފެން ފައިވާނަކަށް އަރައިގެން އޭނާ ބެލްކަނީއަށް ނުކުމެ އެދިމާ އަތިރިމަތި ރީއްޗަށް ބަލާލިއެވެ. އެތަނުން ފެންނަން އޮތީއަކީ ކުރީގައި އޭނާ ހީކުރިގޮތަށް އޮތް ދޮންވެލީގެ މަގެއް ނޫނެވެ. ތާރު އަޅާފައި ދެފަރާތުގައި ރުކާއި ގަސް އިންދާ ޒީނަތްތެރި ކޮށްފައިވާ މަގެކެވެ. މަގަށް އަލިކުރުމަށް ދެފަރާތުގައި ސޯޑިއަމް ލައިޓްތައް ބެހެއްޓިފައި ހުއްޓެވެ. ދުއްވާ އެއްޗެހިވެސް މިހާރު ގިނަވާން ފަށައިފިއެވެ. އެއް އިރެއްގައި ރާއްޖޭގެ ރައްތައް އަޑިއަށް ހިނގައިދާނެތީ ދެކެވުނު ވާހަކަތަކާ ގުޅިގެން ގޮނޑުދޮށުގައި ލާފައި ހުރި ގާތައް މިހާރުވެސް އެބަހުއްޓެވެ. އެހެންނަމަވެސް މޫސުމަށާއި ޖައްވަށް އައި ބަދަލެއްގެ ސަބަބުން ދުނިޔެ ހޫނުވަމުން ދިއުން ހުއްޓި، ވާން ފެށީ ފިންޏެވެ. އެހެންކަމުން ރާއްޖޭގެ ރީތި ގޮނޑު ދޮށްތައް ކުރިއެކޭ އެއްގޮތަށް އަލުން އާލާވެ ހޭޅިފަށުގައި މަގޫގަސްތައް ހެދި ޒަމާނުއްސުރެ ރާއްޖޭގައިއޮތް ގުދުރަތީ ރީތިކަން އަލުން އާލާވެގެން އަތުވެއްޖެއެވެ. ހަމަ އެއާއެކު މިހާރަކަށް އައިސް ރާއްޖޭގެ އުތުރުން ހެނދުނު ފެންނަމުންއަންނަ ދުންފިނީގެ އަސަރުތައް އޭނާގެ ކޯތާފަތުގައި ބީހިލައިފިއެވެ.\nއާދިލާ ހައިރާންވީ މިހާ ހެނދުނާ މީހުން މޫދަށް އެރެން ތައްޔާރުވެގެން ގޮނޑުދަށަށް ނުކުންނަތަން ފެނިގެންނެވެ. މިއަދު މީ ކޮންމެވެސް ބަންދު ދުވަހެއްކަން އާދިލާ ހަނދާންވިއެވެ. ރާއްޖެތެރޭގެ މީހުންވެސް ޗުއްޓީ ދުވަހު މޫދަށް އެރި މަޖާ ކުރަން އާދަވަމުންދާތީ އާދިލާއަށް ބަޔާން ކުރަން ނޭނގޭ ކަހަލަ އުފަލެއް އިހްސާސްވިއެވެ. އިރުގެ ތޫނު ދޯދިތައް ދުންފިނީގެ ތުނި ފަރުދާގެތެރޭން ފުރޭނިގެން އައިސް އާދިލާގެ ހަށިގަނޑުގައި ފިރުމަންފެށިއެވެ.\nއެވަގުތު މީހަކު ދޮރުގައި ޓަކިޖަހާލުމުން އާދިލާ އެތަނުން ތެދުވެއްޖެއެވެ. ޒޫނާ ސައިތަބަކެއް ހިފައިގެން އައިސް ހުއްޓެވެ.\n" އާދިލާގެ ހާލު ކިހިނެއްތަ."\n" އަހަރެން މިހިރީ ހަދަންވީ ގޮތެއް ނޭނގިފަ ." އާދިލާ މިހެން ބުނި އިރު ޒޫނާ ރިހިކުލައިގެ ފޯންޗަކުން ފިނިފެންމަލުގެކުރެހުމެއް އަޅާފައިވާ ޖޯޑަކަށް ކޮފީއާއި ކްރީމް އަދި ހަކުރު އަޅަމުން ދިޔައެވެ.\n" ޝުކުރިއްޔާ ޒޫނާ" އަހަރެން ހާދަވަރަކަށް އެބަ ފެންބޮވައޭ. ހީވަނީ އިއްޔެ ބޮވުނު ލޮނުގެ އަސަރު އަދިވެސް ނުފިލަނީހެން. މިހާރު ޝާންގެ ހާލު ކިހިނެއް ؟"\n" އަދި މުޅިއަކުން ރަނގަޅެއް ނޫން މިހާރުވެސް ޑޮކްޓަރ އެބައިންނެވި ޝާންގެ ކާރީގަ ."\nޒޫނާ އިރުކޮޅަކަށް އާދިލާގެ މޫނަށް ބަލަން ހުރެފައި ބުންޏެވެ. " ކަމަނާ ވަރަށް ހިތްވަރުގަދަ . މިރަށު މީހުން އެވާހަކަ ވަރަށް އެބަދައްކާ."\n" އެއަކީ އަހަރެންގެ ހިތްވަރު ގަދަކަމުން ކުރެވުނު ކަމެއް ނޫން. އަހަންނަށް ފުންމާލެވުނު ގޮތްވެސް ނޭނގުނީ . އެހެންނޫންނަމަ އެ ވަގުތު އެތަނަށް ފައިބަން ތައްޔާރުގައި ތިބި އެހެން އެންމެނަށް ވުރެ ކުރިން އަހަންނަށް ފުންމާ ލެވުނީސްތަ؟. ދެން ފޭބި މީހުނަށް އަހަރެމެން ނުފެނުނީ އަޑިއަށް ދިޔަގޮތަށް ލޯންޗްގެ ދަށަށް ވަދެވުނީމަ. ދެން އޮއިވަރާއެކު އަހަރުމެން ދަމައިގަތީ ބޭރަށް."\n" އެންމެންވެސް ބުނަނީ ޝާންގެ ފުރާނަ ސަލާމަތްވީ ކަލޭގެ ސަބަބުން ނޭ. އަހަރެންވެސް ދެކެނީ އެގޮތަށް." ޒޫނާ ބުންޏެވެ. " ހެނދުނުގެ ސައި ތައްޔާރުވާނީ އަދި ބައިގަޑިއެއްހާ އިރު ފަހުން . ކަމަނަ ވިދާޅުވީ ތިބޭފުޅާގެ ސައިފޮދު ވެސް އޮތީ އެ ބޭފުޅުންނާ އެކުގައޭ."\nއެ މަޑުމައިތިރ އަންހެން މީހާގެ މަތީން އާދިލާގެ ހަނދާންވިއެވެ. އެބޭފުޅާގެ ލޯފުޅުވެސް ޝާންގެ ލޯފުޅާ ހާދަ ވައްތަރެވެ. ނޫހުގައި ހުރި ވާހަކަތައް ކަމަނައަށް ވެސް ފެނިވަޑައިގަންނަވާނެ ތާއެވެ.\n" ޝާންގެ މަންމައަށް ޝުކުރު ދަންނަވާ . އަޅުގަނޑުވެސް އިރުކޮޅަކުން އެބަ ދަން"\nކޮފީ ތަށި ހުސްވީމާ އާދިލާ ނުކުތީ ޝާން އޮންނެވި ތަނެއް ފެނޭތޯއެވެ. އޭނައަށް ނުކުމެވުނީ ޅަހުއްތު ކުރިމައްޗަށެވެ.\n"އައްސަލާމު އަލައިކުމް." ޅަހުއްތު މަޑުމަޑުން ބުނަމުން އަދަބުވެރިކަމާއެކު ގުދުވެލިއެވެ. "ތިޔަ ހޯއްދަވަނީ ޝާން ދެއްތޯ؟"\n"އާނ! . އެބޭފުޅާ މިއަދު ކިހިނެއް؟"\n" ހޭފުޅުލައްވާފަ އުޅުއްވީ ތެދުވެ ވަޑައިގަންނަވަން. ޑޮކްޓަރ ވިދާޅުވީ 24 ގަޑިއިރު ނުތެދުވެ އޮންނަން. ޝާން އެވާހަކަ އަޑުފުޅެއް ނައައްސަވާ. ތި ބޭފުޅާ ވިދާޅުވީމަ ގަބޫލު ކުރައްވަފާނެ ".\n" އަހަރެން ބުނީމައޭ " އާދިލާ ސުވާލު ކޮށްލިއެވެ. " ހުރިހާ އެންމެން ބުނާގޮތް ހެއްދެވިޔަސް އަހަރެން ބުނާ ގޮތެއް ނަހައްދަވާނެ ."\nޅަހުއްތު އާދިލާއަށް މަގު ދެއްކިއެވެ.\nއެ ބޮޑު ސިޓިންގ ރޫމް ފުރިފައި އޮތީ ފައިލްތަކާއި ފޮތް އަލަމާރިތަކުން ނެވެ. އެއީ ޝާންގެ އާސާރީ ފޮތްތައް ކަން އެނގެއެވެ. އޭގައި ވަރަށް މުހިންމު ތާރީޚީ ލިއުންތައް ހުންނާނެކަން ޔަގީނެވެ. ޒަމާނީ ގޮތަށް އެއެއްޗެހި ބެހެއްޓުމަކީ ކުރަން ޖެހިފައިވާ ބޮޑު މަސައްކަތަކަށް ވާނެއެވެ. ދޮރު ހުޅުވާލުމާއެކު ބަޔަކު ވާހަކަ ދައްކާ އަޑު އިވެންފެށިއެވެ. އޭރުވެސް ޝާން ތެދުވެ ވަޑައިގަންނަވަން ގަދަހައްދަވައެވެ. ދެން ތިބި މީހުން އެބޭފުޅާއަށް ވިސްނާ ދެވޭތޯ އުޅެއެވެ.\n"އާދިލާ..!" އާދިލާ އަންނަތަން ފެނިގެން ޝާން ގޮވާލެއްވިއެވެ. އޭނާގެ ލޮލުން ފެނުނީ އުފާވެރިކަމެވެ. " އަހަރެން މިހާރު ގަދައޭ މީނދަ ޑޮކްޓަރު ގާތު ކަލޭ ބުނެދީބަލަ."\nއެނދުގެ ކާރީގައި ހުރީ އުމުރުން 25 ހަކަށް އަހަރުގެ ޒުވާނެކެވެ. ޝާން ހިނިތުންވެފައި އޮންނެވިތަން ފެނުމުން އާދިލާ އުފާވިއެވެ. އޭނާ ޝާންގެ ގާތަށް އައުމާއެކުޝާން އޭނާގެ އަތުގައި ހިއްޕަވާ ދަންމަވައިލެއްވި ގޮތަކުން ޝާންގެ ގައިކޮޅުމައްޗަށް އޭނާ ވެއްޓިއްޖެއެވެ. އެވަގުތު އިޚްތިޔާރެއް ނެތް މަސްހުނި ވުމެއް ދެމީހުންނަށް ހިއްސާވެގެން ދިޔައެވެ. ދެމީހުނަށް ވެސް ހަރަކާތެއް ނުގެނެވި އެގޮތަށް އިރުކޮޅަކަށް ތިބެވުނެވެ.\n"ޝުކުރިއްޔާ!" އެންމެފަހުން އާދިލާ ތެދުވުމުން ޝާން ވިދާޅުވިއެވެ.\n" އަޅުގަނޑަށް ޝުކުރު އަދާކުރައްވާ ވަރުގެ ކަމެއް ކުރެވިއްޖެތޯ." ޝާންގެ މޫނުފުޅުން އަދިވެސް ތަދުގެ އަސަރު ފެންނަން ހުއްޓެވެ.


Keyodhoo gai fahkaavaaa tourism aa eku rashah thiyaagi kan!\nކެޔޮދޫގައި ފައްކާވާ ޓޫރިޒަމާއެކު ރަށަށް ތިޔާގިކަން!\nކެޔޮދޫގައި އަށް ގެސްޓްހައުސް\nވިޔަފާރިން ރަށަށް ބޮޑު ފައިދާއެއް\nރަށުން ވަޒީފާތަކެއް އުފެދިއްޖެ\nކެޔޮދޫގައި ތިބި ޓޫރިސްޓުންތަކެއް މޫދުން އަރައިގެން އަންނަނީ-ފޮޓޯ: އަހުމަދު ޝައްފާހު| އަވަސް\n(ވ. ކެޔޮދޫއިން: މުހައްމަދު އަފްރާހު) -- މިއީ ކުރިން މަސްވެރި ރަށެކެވެ. ރަށުގެ އިގްތިސާދުގެ މައިގަނޑު ތަނބަކީ މަސްވެރި ކަމެވެ. މި މަސައްކަތުގައި ވެސް މިރަށުގެ ރައްޔިތުންނަކީ ހީވާގި، މުރާލި ބައެކެވެ. ނަމަވެސް ޒަމާން ބަދަލުވެއްޖެ އެވެ. މި ބަދަލާއެކު މުޅިން އާ މަސައްކަތެއް މިރަށަށް "ލައްގައިފި" އެވެ. މުޅި ރާއްޖެ އަށް ފުޅާވެ ތަރައްގީ ވަމުންދާ ގެސްޓްހައުސް ވިޔަފާރި މިރަށުގައި ވެސް މިއޮތީ ވަކި ހިއްޕާލައިފަ އެވެ. މި ވިޔަފާރި ރަށުގައި ފައްކާވާން ފެށުމާއެކު، ކެޔޮދޫ އަށް މިވަނީ ތިޔާގިވާން އެނބުރި އައިސްފަ އެވެ.\n"ރަށަށް ލޯކަލް ޓޫރިޒަމް އައުމުން މިހާރު ގިނަ މީހުން މި ހަރަކާތްތެރިވަނީ މި މަސައްކަތުގައި. ކުރިން ރަށުން ބޭރުގައި މަސައްކަތް ކުރި ރަށުގެ ކުދިން މިހާރު މިރަށަށް އައިސް ވަޒީފާތަކުގަ އުޅެނީ،" ކެޔޮދޫ ކައުންސިލްގެ ނައިބް ރައީސް އާސިޔާ ހުސެއިން ވިދާޅުވި އެވެ.\nމި ރަށުގައި ނުރަސްމީކޮށް ގެސްޓްހައުސްގެ ވިޔަފާރި ފެށީ 2008 ގެ ވެސް ކުރިންނެވެ. ނަމަވެސް މި ރަށުގައި ރަސްމީކޮށް މި ވިޔަފާރި ފެށިތާ އަދިވީ ފަސް ވަރަކަށް އަހަރެވެ. މިގޮތުން މިރަށުގައި މިހާރު އަށް ގެސްޓްހައުސް ހިންގަ އެވެ. އަދި މި އަހަރާއި އަންނަ އަހަރު ވެސް އިތުރު ގެސްޓް ހައުސް ތަކެއް ހުޅުވިގެން އަންނާނެ އެވެ. މި ވިޔަފާރި ފުޅާ ކުރުމަށް މިރަށުން އެޅި އެންމެ މުހިންމު ފިޔަވަޅަކީ ރަށުގައި ޕްލާސްޓިކް ކޮތަޅު ބޭނުން ކުރުން މަނާކުރުމެވެ. މީގެ އިތުރުން ރަށުގެ ކައިރީގައި މޫދު އަޑީގައި ދާރުލްއާސާރެއް ހަދަން ދަނީ މަސައްކަތް ކުރަމުންނެވެ.\nނާފިއު "އަވަސް" އަށް އިންޓަވިއު ދެނީ-ފޮޓޯ: އަހުމަދު ޝައްފާހު | އަވަސް\nމިރަށުގައި ރަޖިސްޓްރީ ކޮށްގެން ފުރަތަމަ ހުޅުވި "ޖުޕިޓާ ސަންރައިޒް ލޮޖް" ގެ އެއް ހިއްސާދާރު ކަމަށްވާ އަހުމަދު ނާފިއު ވިދާޅުވި ގޮތުގައި އާ ވިޔަފާރީގެ ސަބަބުން ރަށަށް ހެޔޮ ފައިދާ ތަކެއް އަތުވެއްޖެ އެވެ. ރަށް ބަދަލުވެއްޖެ އެވެ.\n"މި ވިޔަފާރީން ރަށަށް ވަރަށް ބޮޑު އާމްދަނީއެއް ލިބޭ. ބުނެވޭނީ މިއީ ރަށްރަށުގައި ކުރަން އެންމެ ރަނގަޅު އެއް ވިޔަފާރި ކަމަށް،" ނާފިއު ވިދާޅުވި އެވެ.\nރަށުގައި ދައުރުވާ ފައިސާ އިތުރު\nކެޔޮދޫގައި ޑައިވިން ސެންޓަރެއް ކަމަށްވާ "މުރަކަ ޑައިވް" އިން ވާހަކަ ދެއްކި އަބްދުﷲ ރަމީޒު ވިދާޅުވި ގޮތުގައި ކެޔޮދޫއަށް އަންނަ ގިނަ ޓޫރިސްޓުން ޑައިވިން އިހުތިޔާރު ކުރެ އެވެ. އަދި އެކަން ދަނީ ފުޅާވަމުންނެވެ.\n"މިތަނަށް ގިނައިން އަންނަނީ ސުވިޒް އާއި ޖާމަން މީހުން. މިތަނަށް އަންނަ މީހުންގެ ބޮޑު ބައެއް ޑައިވް ކުރޭ. މީގެ މައިގަނޑު ސަބަބަކީ ވ. އަތޮޅު ޑައިވިން އަށް މަޝްހޫރުވުން،" ރަމީޒު ވިދާޅުވި އެވެ.\nއޭނާ ވިދާޅުވި ގޮތުގައި ވިޔަފާރީގައި އޮތް އަނެއް މައްސަލައަކީ ގެސްޓުން ގޮވައިގެން އެކްސްކާޝަނަށް ދާން ރަށުގެ ކައިރީގައި ހުރި ގިނަ ފަޅުރަށްތަކެއް ރިސޯޓު ތަރައްގީ ކުރުމަށް ދޫކުރުމާއި މި ސަރަހައްދުގައި ޑައިވިން ކުރުމަށް ނަގާ އަގު ކުޑަވުމެވެ.\nރަމީޒު "އަވަސް" އަށް އިންޓަވިއު ދެނީ-ފޮޓޯ: އަހުމަދު ޝައްފާހު| އަވަސް\n"ހަގީގަތުގައި އެންމެ ބޮޑު އެއް މައްސަލައަކީ ޑައިވިންގެ އަގު ކުޑަވަނީ. މިތާ ޑައިވިން ކުރެވޭން ޖެހޭ 120 ޑޮލަރަށް. އެކަމަކު މި ކުރަނީ 60 ޑޮލަރަށް ޑައިވެއް. މި ހިސާބުގައި މި ހުންނަނީ އެއް ފަހަރު ގޮސްފިނަމަ އެތައް ފަހަރަކުދާހާ ރީތި ތަންތަން،" ތިން ރޫމްގެ ގެސްޓްހައުސްއިން ވާހަކަ ދެއްކެވި ރަމީޒު ވިދާޅުވި އެވެ.\nމި ރަށުގައި ހިންގާ ހަތަރު ކޮޓަރީގެ "ވައިޓް މާކަނާ" ގެ ވެރިޔާ، އާދަމް އިބްރާހިމް ވިދާޅުވި ގޮތުގައި މި ވިޔަފާރިއަކީ ރަށްރަށުގެ ތަރައްގީއަށް އެންމެ މުހިންމު އެއް ވިޔަފާރި އެވެ. އެ ރަށު ރައްޔިތުން ތިބީ މިކަން ދެން ބަދަލު ނުކުރުމުގެ ވަރުގަދަ އަޒުމެއްގަ އެވެ.\n"ޒުވާނުންގެ ވަޒީފާ އިތުރުވެއްޖެ. މި ވިޔަފާރިން އެތަށް ހާސް ޑޮލަރެއް ރަށުތެރޭގައި ދައުރުވޭ. އެހެންވެ މިހުރީ ފައިދާ. އެހެންވެ ވިޔަފާރިތަކަށް ވެސް މީގެން ކުރި އެރުން އާދެ. ހަމަ ޔަގީނުން ވެސް މި ރަށުގައި އެނބުރޭ ފައިސާ އިތުރު ވެއްޖެ،" އާދަން ވިދާޅުވި އެވެ.\nގެސްޓްހައުސް ވިޔަފާރި ފުޅާވި ނަމަވެސް، މިރަށަށް ކުރިމަތިވެފައިވާ މައިގަނޑު ގޮންޖެހުމަށް ހައްލެއް އަދިވެސް ނުލިބެ އެވެ. ރަށުގެ ބަނދަރު 2004 ސުނާމީގައި ހަލާކުވި ގޮތަށް އޮތީ އެވެ. އެހެންވެ ބަނދަރަށް އަރާ ފޭބުން ވަނީ ނުރައްކާވެފަ އެވެ. މިކަމުގެ ސަބަބުން ރަށުގެ ތަރައްގީގައި ބުރަކި ޖެހިފައި ކަމަށް ކައުންސިލުން ސިފަ ކުރެ އެވެ. ބަނދަރަށް ވަންނަ މައި ފައިކައްޓެއް ނެތެވެ. އަދި ބޭރު ތޮއްޓާއި މަގަތު ތޮށިން ބައެއް އޮތީ ވެއްޓިފަ އެވެ. މިކަމުގެ ސަބަބުން ބަނދަރު ވަނީ ވެލިފައިބައި ތިލަ ވެފައެވެ. އަދި ތޮށިގަނޑު ވެއްޓިފައި އޮތުމުން ގަދަ ދުވަސްވަރު ބަނދަރުގެ ބޭނުން ކުރަން ދަތިވެ އެވެ.\nއާދަމް "އަވަސް" އަށް އިންޓަވިއު ދެނީ- ފޮޓޯ: އަހުމަދު ޝައްފާހު| އަވަސް\nނައިބް ރައީސާ، އާޝިޔާ ވިދާޅުވި ގޮތުގައި ބަނދަ ނުހެދި އޮތުމުން ގެސްޓް ހައުސް ވިޔަފާރި ފުޅާ ކުރުމަށް ވެސް ގިނަ ގޮންޖެހުންތަކެއް އެބަހުއްޓެވެ.\n"މިކަމުގެ ސަބަބުން ނަރުދަމާ ފަދަ ހިދުމަތްތައް ގާއިމް ކުރުމުގައި ވެސް ވަނީ ދަތިތަކާ ދިމާވެފަ. އަނެއްކާ ރަށަށް ކުރިމަތިވަމުންދާ ކުނީގެ މައްސަލަ ހައްލު ކުރަންވެސް ދަތިވެފައިވޭ،" އާސިޔާ ވިދާޅުވި އެވެ.\nމި ރަށުގައި ގެސްޓްހައުސް ވިޔަފާރި ކުރަމުން ގެންދާ، ފަރާތްތަކުގެ މައިގަނޑު އެއް ޝަކުވާއަކީ ވެސް މިއީ އެވެ. ކުރިން ވާހަކަ ދެއްކެވި އާދަމް އިބްރާހިމް ވިދާޅުވި ގޮތުގައި ބަނދަރު ހަލާކުވެފައި އޮތުމަކީ ކެޔޮދޫއަށް އޮތް އެންމެ ބޮޑު މައްސަލަ އެވެ.\nކައުންސިލްގެ ނައިބް ރައީސް ހަލާކުވެފައިވާ ތޮށިގަނޑު ކައިރީ ހުއްޓިގެން- ފޮޓޯ: އަހުމަދު ޝައްފާހު| އަވަސް\n"ތޮށިގަނޑު އޮތީ ހަލާކުވެފައި. މިއީ އެންމެ ބޮޑު މައްސަލައަކީ. ދެން މިއޮތީ ކުނީގެ މައްސަލަ. ރަށަކު މިހާރު ޖާގައެއް ނެތް. ދެން މިއޮތީ ފެނުގެ މައްސަލަ. ފެން ވަރަށް ނުސާފު،" އޭނާ ވިދާޅުވި އެވެ.\nކޮންމެއަކަސް ކުރިން މަސްވެރި، ކެޔޮދޫއަށް މިވަނީ މުޅިންއާ ވިޔަފާރިއެއް ފައްކާވެފަ އެވެ. މިއާއެކު މިރަށަށް މިވަނީ ތިޔާގިކަން އައިސްފަ އެވެ.\nމި ޓެސްޓުން ރަށު ޓޫރިޒަމް ފެއިލް ވެދާނެ!


ވަންޕްލަސްއިން ސްމާޓް ގަޑިއެއް އުފައްދަނީ |\nވަންޕްލަސްއިން ސްމާޓް ގަޑިއެއް އުފައްދަނީ\nސްމާޓްފޯން އުފައްދާ ކުންފުންޏެއް ގޮތުގައި އޮތް އޮތުން – އެ ގޮތުދައި ދަމަހައްޓައި – އެ އަށް ވުރެ ކުންފުނި ފުޅާކުރަން ވަގުތު ކުޑަތަންވެއްޖެ ކަމަށް ވަންޕްލަސްއިން ބުނެފި އެވެ. ވަންޕްލަސްގެ މި ބުނުމަކީ، ކުންފުނީގެ މިސްރާބު އެހެން ދިމާއަކަށް ބަދަލުކޮށް – ތަފާތު އުފެއްދުންތަކަށް ކުންފުނި ތައްޔާރު ކަމަށް ކުރި އިޝާރާތެކެވެ.\nވަންޕްލަސްއިން މިހެން ބުނިއިރު، ވަންޕްލަސްއިން ދެން އުފައްދާނެ އާލާތަކާ މެދު ބަހުސެއް ވެސް ނެތެވެ. އެއީ ސްމާޓް ގަޑިއެކެވެ. ވަންޕަލްސްއިން ސްމާޓް ގަޑިއެއް އުފައްދާ ކަމަށް ސީދާ ނުބުނި ނަމަވެސް، އެކަން އޮތީ ކަށަވަރުވެފަ އެވެ.\nވަންޕްލަސް 8ޓީ އެނައުސްކުރަން ބޭއްވި އޮންލައިން ހަފުލާގައި – އެނައުންސަރުގެ ފަހަތުގައި ހުރި ވީޑިއޯ ސްކްރީނުން – ވަންޕްލަސް ސްމާޓް ގަޑިއެއްގެ ކުރެހުންތަކަށް އަލިއަޅުވާލައި އިޝާރާތްތަކެއް ކުރި އެވެ. އެނައުންސަރު ވެސް ސްމާޓް ޑިވައިސްތަކެއްގެ ވާހަކަ ދެއްކި އެވެ.\nވަންޕްލަސްއިން 2015 ގައި ވެސް ސްމާޓް ގަޑިއެއް އުފައްދަން މަސައްކަތްތަކެއް ކުރި އެވެ. އެ ފަހަރު، ޕްލޭން ބަދަލުވީ ކަމަށް ބުނެ މަސައްކަތްތައް ވަނީ މެދުކަނޑާލާފަ އެވެ. އެއީ ހަގީގަތުގައި މެދުކަނޑާލުމެއް ނޫނެވެ. ވަންޕްލަސް ބޭނުންވި ފެންވަރަށް ޑިޒައިން މަރުހަލާގައި މަސައްކަތްތައް ނުހިނގީ އެވެ.\nސްމާޓްފޯން އުފައްދާ ކުންފުނިތަކުން ކުރާ މަސައްކަތްތަކުގެ ތެރޭގައި "ސްމާޓް ހޯމް" ޓެގްލައިން އަށް ނިސްބަތްކުރެވޭ އާލާތްތައް އުފެއްދުމަކީ ވެސް އެޖެންޑާގެ ބައެކެވެ. ސްމާޓްފޯން ނޫން ޑިވައިސްތަކެއް ވެސް ކުންފުންޏަށް ނިސްބަތްވާން ޖެހޭ ކަމަށް ވަންޕްލަސްއިން އެ ބުނަނީ، ސްމާޓް ހޯމް ޑިވައިސްތަކުގެ ވާހަކަ އެވެ އެއީ ސްމާޓް އައިސްއަލަމާރި، ސްމާޓް ދޮންނަ މެޝިން އަދި ސްމާޓް އަވަން ފަދަ އާލާތްތަކެވެ. ވަންޕްލަސްއިން މިހާރު ސްމާޓް ޓީވީ އުފައްދަ އެވެ.


Dhe dhuvahuge dhathurufulheggai Raees Trump in'gireysi vilaathah...\nދުނިޔެ - އިނގިރޭސި ވިލާތް-އެމެރިކާ\nދެދުވަހުގެ ދަތުރުފުޅެއްގައި ރައީސް ޓްރަމްޕް އިނގިރޭސި ވިލާތައް ވަޑައިގެންފި\nރައީސް ޓްރަމްޕް ވަޑައިގެންނެވީ ދެދުވަހުގެ ދަތުރުފުޅެއްގައި\nކ. މާލެ 12 ޖުލައި 2018 | ބުރާސްފަތި 22:55 2,686\nލަންޑަނުގެ ސްޓެންސްޓެޑް އެއާރޕޯޓުން ރައީސް ޓްރަމްޕް އަށް މަރުހަބާ ކިޔަނީ - ދި ޓެލެގްރާފް\nއެމެރިކާގެ ރައީސް ކަމާ ޑޮނަލްޑް ޓްރަމްޕް ހަވާލުވެވަޑައިގަތް ފަހުން އިނގިރޭސި ވިލާތައް ކުރައްވާ ފުރަތަމަ ދަތުރުފުޅުގައި ބުރާސްފަތި ދުވަހު އެގައުމަށް ވަޑައިގެންފިއެވެ.\nދެ ދުވަހުގެ ދަތުރުފުޅެއްގައި ރައީސް ޓްރަމްޕް އިނިގިރޭސި ވިލާތައް ވަޑައިގެންނެވި އިރު މިދަތުރުފުޅުގައި އިނގިރޭސި ބޮޑު ވަޒީރު ތެރީސާ މޭ އާ ވެސް ރައީސް ޓްރަމްޕް ބައްދަލު ކުރައްވާ ގޮތަށް ހަަމަޖެހިފައިވެއެވެ.\nރައީސް ޓްރަމްޕް އިނގިރޭސި ވިލާތައް ކުރައްވަނީ "ވާރކިން ވިޒިޓެކެވެ." އެމަނިކުފާނު އިނގިރޭސި ބޮޑު ވަޒީރުގެ އިތުރަށް، އިނގިރޭސި ވިލާތުގެ ވިޔަފާރިވެރިންނާއި އިނގިރޭސި ރާނީ ކްއީން އެލިޒަބަތު އާ ވެސް ބައްދަލު ކުރައްވާނެ އެވެ.\nއިނގިރޭސި ވިލާތައް ރައީސް ޓްރަމްޕް ކުރައްވާ ދަތުރުފުޅުގައި ބުރާސްފަތި ދުވަހާއި ހުކުރު ދުވަސް ހޭދަ ކުރައްވާނީ އިންގްލެންޑުގައެވެ. އަދި އެއަށް ފަހު ވަޑައިގަންނަވާނީ ސްކޮޓްލެންޑަށެވެ. ރައީސް ޓްރަމްޕް އިނގިރޭސި ވިލާތައް ކުރައްވަމުން ގެންދަވަނީ "ސްޓޭޓް ވިޒިޓެއް" ނޫން ކަމުން ރައީސް ޓްރަމްޕް ހުންނަވާނީ ލަންޑަނުގައި، އެމެރިކާ އިން އިގިރޭސި ވިލާތައް ކަނޑައަޅުއްވާފައިވާ އެމްބެސެޑަރުގެ އަރިހުގައެވެ.


އިމްޕޯޓް ލައިސަންސް ހޯދުމަށް ހުށަހަޅަންޖެހޭ ލިޔެކިޔުންތައް\nއިމްޕޯޓް ލައިސަންސްއަށް އެދޭ ފޯމް (ލިންކް)\nރެވެނިއު ސްޓޭމްޕް (އަހަރެއްގެ މައްޗަށް އިމްޕޯޓްކުރާ މުދަލުގެ ސީ.އައި.އެފް އަގު މަދުވެގެން 100 ރުފިޔާ ކަމުގައިވާންވާނެ)\nއަލަށް އިމްޕޯޓް ލައިސަންސްއަށް އެދޭނަމަ މަތީގައިވާ ލިޔެކިޔުންތަކާއިއެކު ތިރީގައިވާ ލިޔެކިޔުންތައް ހުށަހަޅަންޖެހޭނެއެވެ.\nމުދާ އިމްޕޯޓްކުރުމުގެ ހުއްދައިގެ އަސްލާއި ކޮޕީ\nކުންފުންޏެއްނަމަ ކުންފުނީގެ ރެޖިސްޓްރޭޝަންގެ އަސްލާއި ކޮޕީ\nޖީ.އެސް.ޓީ. ރަޖިސްޓްރޭޝަން ސެޓިފިކެޓްގެ އަސްލާއި ކޮޕީ\nރާއްޖެއިން ބޭރަށް ދަތުރުކުރާ އުޅަނދެއްނަމަ، އެ އުޅަނދުގެ ރަޖިސްޓްރީގެ އަސްލާއި ކޮޕީ\nއިމްޕޯޓް، އެކްސްޕޯޓް އަދި ރީއެކްސްޕޯޓްގެ ގަވާޢިދުގައިވާ ގޮތުން ލައިސަންސްއެއް ނެތި މުދާ އިމްޕޯޓް، އެކްސްޕޯޓް ނުވަތަ ރީއެކްސްޕޯޓް ކުރި ހާލަތެއްގައި ކަސްޓަމްސްއިން ކަނޑައަޅާ އަގެއްގެ ކޮންމެ 1 ރުފިޔާއަކަށް 20 ލާރީގެ ނިސްބަތުން ޖޫރިމަނާކުރެވޭނެއެވެ. ޖޫރިމަނާ ލާރި ކަސްޓަމްސް ޑިއުޓީއާއި އެކީ ދައްކާލެވޭނެއެވެ.\nނޯޓް: ހުށަހެޅި އަސްލު ލިޔުންތައް ބަލައި ކަށަވަރު ކުރުމަށްފަހު ވަގުތުން ވެރިފަރާތަށް ޙަވާލުކުރެވޭނެ އެވެ.


Raaj Kumar ge proposal varah romantic\nރާޖް ކުމާރުގެ ޕްރޮޕޯޒަލް ވަރަށް ރޮމެންޓިކް!\nޕަތުރާލޭކާ އަށް ރާޖްކުމާރު ޕްރޮޕޯޒްކުރަނީ: މިއަދު ކައިވެނިކުރަން ވަނީ ހަމަޖެހިފައި\nރާޖް ކުމާރު ރާއޯ އާއި އޭނާގެ ޒަމާންވީ ލޯބިވެރިޔާ ޕަތުރާލޭކާގެ ކައިވެނި މިއަދުގެ ވަގުތެއްގައި ކުރަން ހަމަޖެހިފައިވާ ކަމަށް އިންޑިޔާގެ ނޫސްތަކުން ވަނީ ބުނެފަ އެވެ. އަދި ޕަތުރާލޭކާއަށް ރާޖްކުމާރު ޕްރޮޕޯޒްކުރާ މަންޒަރުގެ ވީޑިއޯއެއް ވެސް އިއްޔެ އިންޓަނެޓުގައި ދައުރުވެފައި ވެއެވެ.\nރާޖް ކުމާރު ކަކޫ ބިންމަތީގައި ޖައްސާލައިގެން އިނދެ ޕަތުރާލޭކާ އަށް ޕްރޮޕޯޒްކުރާ ގޮތް ވަރަށް ބޮލީވުޑް ފިލްމަކާ ވަރަށް އެއްގޮތް ކަމަށް އޭނާގެ ފޭނުން ބުނެފައި ވެއެވެ. ނަމަވެސް މި ޕްރޮޕޯޒަލްގައި ތަފާތު ކަމަކަށް ފެނިގެން ދިޔައީ ޕްރޮޕޯޒް ކުރުމުން ޕަތުރާލޭކާ ވެސް ކަކޫ ބިންމަތީގައި ޖައްސާފައި އިށީންތަން ފެނުނީމަ އެވެ.\nކައިވެނީގެ ކުރިން އޮންނަ މުހިއްމު ރަސްމިއްޔާތުތައް މިހާރު ފެށިގެން ކުރިޔަށް ދާއިރު ކޯރިއޮގްރާފަރު ފަރާ ޚާން އާއި އެކްޓަރު ސާގިބު ސަލީމް ފަދަ ފަންނާނުން މި ހަފުލާ ތަކުން ފެނިފައި ވެއެވެ.\n"ސިޓީލައިޓްސް" ގެ ބަތަލާ ޕަތުރާލޭކާ އާއި ރާޖްކުމާރު ލޯބީގެ ގޮތުން ގުޅުނުތާ މިހާރު ނުވަ ވަރަކަށް އަހަރު ވެއްޖެ އެވެ. އޭރުއްސުރެ ދެ މީހުން އުޅެމުން ދަނީ އެކުގަ އެވެ. ދެ މީހުންގެ ލޯބީގެ ހަޔާތަށް ވޭތުވެދިޔަ ނުވަ އަހަރު ތެރޭގައި އައި ކޮންމެ އަޑިގަނޑަކާއި އުސްގަނޑެއް އެމީހުން ގިރާ ކޮށްފައި ވަނީ ވަރަށް ލޯތްބާއި އޯގާތެރިކަމާއި އަޅާލުމާ އެކުގަ އެވެ. ބޮލީވުޑްގެ އެންމެ އައިޑިއަލް ޖޯޑަކަށް މި ދެ މީހުން ވަނީ އެހެންވެ އެވެ.\nވަރި ކައިވެނި ރާޖްކުމާރު ރާއޯ\nތަރިންގެ ކައިވެނީގެ މޫސުން ފެށިއްޖެ!


ރިޕޯރޓް – Page 18\nޔާމީނާއި އަލިބެގެ ނިންމެވުން ޒިންމާދާރުބާ؟\ndownload quarantine dvd ލިޔުނީ: އެން ފޯރ ނޫނު mr hobbs takesavacation download ރައްޔިތުންގެ މަޖިލީހުގެ މިއަހަރުގެ ފުރަތަމަ ޖަލްސާ އިއްޔެ ބޭއްވިއިރު، ޑީއާރުޕީ އާއި ޕީއޭ އިން ވަނީ މިޖަލްސާ ބޮއިކޮޓް ކޮށްފައެވެ.\nވެލިދޫން ގޯތި ދިނުން: ދެން ވާނީ ކިހިނެއް؟\n24 ފެބުރުއަރީ މުަހައްމަދު އަބުދުއްﷲ ސަފީގު\nމުޙައްމަދު އަބްދުﷲ ޝަފީގު download equus online ނ.އަތޮޅުގެ އެންމެ އާބާދީބޮޑު ވެލިދޫގެ ބިމުގެ ބޮޑުބައި ފުރިފައިވާއިރު ގިނަބައެއްގެ އަމާޒުހުރީ ގޯއްޗެއް ހޯދުމުގައެވެ. މިކަމަށް ބާރުއެޅުމުގެ ގޮތުން ވެލިދޫ އޮފީހަށާއި ވެރިންނަށްވަނީ ތަފާތު ފަހަރުމަތިން ރައްޔިތުން ޕްރެޝަރުކޮށްފައެވެ. އޮފީސްދޮށަށް މީހުން އެއްވިއެވެ.\nވެލިދޫ ކުނިން ސަލާމަތްވަނީ\n10 ފެބުރުއަރީ މުަހައްމަދު އަބުދުއްﷲ ސަފީގު\nthe last house on the left download ކުނީގެ މައްސަލައަކީ ވެލިދޫގައި ވަރަށްބޮޑުވެފައި އޮތް މައްސަލައެކެވެ. މިމައްސަލަ ހައްލުކުރުމަށްޓަކައި ވެލިދޫ ރައްޔިތުންނާ ސަރުކާރު ގުޅިގެންވަނީ މަސައްކަތްތަކެއް ކޮށްފައެވެ. އެހެންނަމަވެސް އެ މަސައްކަތްތައް ވެފައިވަނީ “ފޫނެއް ފަޔަށް ފެން ފުރުން” ކަމަށެވެ. ކުނި ކޮށިން ކުނީގެ މައްސަލަ ހައްލެއް ނުކުރެވުނެވެ.\n3 ފެބުރުއަރީ މުަހައްމަދު އަބުދުއްﷲ ސަފީގު\nleviathan online download banana joe dvd މިމަހުގެ2ވަނަ ދުވަހު ރައީސް ނަޝީދު ނޫސްވެރިންނާ ބައްދަލުކުރައްވައި ދެއްކެވި ވާހަކަފުޅުގައި، ވެލިދޫގެ ރައްޔިތުންނަށް މިހާރު އެންމެ މުހިންމު ވެފައިވަނީ ސްލިޕްވޭއެއް ކަމަށް ވިދާޅުވިއެވެ. މިވާހަކަފުޅު މިމޭރުމުން ރައީސް ވިދާޅުވީ މިސާލެއްގެ ގޮތުންނެވެ. ރަށްތަކުގައި ދިރިއުޅޭ ރައްޔިތުންގެ ޝަކުވާތަކާއި އުންމީދުތައް އެމަނިކުފާނަށް އެނގިވަޑައިގަންނަވާކަން ހާމަކޮށްދެއްވުމުގެ ގޮތުންނެވެ.\nމިޤައުމުގެ ވެރިކަމުގެ ޝަހެންޝާހާއި، ޤަދަރާއި، ޢިއްޒަތް އުފުލާލަން ބޭނުމެވެ! -ފުރަތަމަ ބައި\n4 ޖެނުއަރީ މުަހައްމަދު އަބުދުއްﷲ ސަފީގު\nއަބްދުﷲ ޔާމީން / ނ.ވެލިދޫ biling ismo double take download low acne dose accutane އަދުލްއިންސާފާއި ހަމަހަމަ ކަމެއްނެތް، މުޖުތަމަޢެއްގައި އުޅޭތާ ލައްކަ ދުވަސްވެއްޖެއެވެ. އިންޒާރާއި، ނަސޭހަތާއި ހަރުބަސްތައް އެއްވެސް ކަހަލަ ޝައުގުވެރިކަމެއްނެތި ސިކުނޑިތެރޭގައި ޖަމާވެފައި އެބަހުއްޓެވެ. އިރެއްގައި ލިބިފައިވާ ކާމިޔާބީއަކާ ނަސްރެއް ހަނދާކުރަމުން، އެނަސްރާއި ކާމިޔާބީގެ މުގުލުގައި ތިބި އަބްޠާލުންގެ ޒިކުރާ އާކުރުމުގައި ދެމިތިބީމެވެ. އެހިތްވަރާއި، އަޒުމާއި، އެކާމިޔާބީ މިދިވެހިރާއްޖެ ފަހުރުވެރިކަމާއެކު ހަނދާންކުރާއިރު، އަދުގެ ދުނިޔޭގައި މި ޤައުމުގެ ނަން ފަނޑުވާން ޖެހިފައިވަނީ ކީއްވެ ކަމާއިމެދު ވިސްނައެއް ނުލައެވެ.


SME loan ah maadhamaa hulhuvaalanee\nއެސްއެމްއީ ލޯނަށް މާދަމާ ހުޅުވާލަނީ\nއެސްޑީއެފްސީ -- ފޮޓޯ: އަވަސް\nކުދި އަދި މެދުފަންތީގެ ވިޔަފާރި ތަރައްގީ ކުރަން އުފެއްދި، އެސްއެމްއީ ޑިވްލޮޕްމަންޓް ކޯޕަރޭޝަން (އެސްޑީއެފްސީ) އިން ލޯނަށް އެދުމުގެ ފުރުސަތު މާދަމާ ހުޅުވާލަން ނިންމައިފި އެވެ.\nއެސްޑީއެފްސީން މިރޭ ބުނީ ދަނޑުވެރިކަމަށް ދޫކުރުމަަށް ހަމަޖެހިފައިވާ "ދަނޑުވެރި ނަފާ" ލޯން އާއި "ވިޔަފާރި އެހީ" ލޯނަށް މާދަމާ ހުޅުވާލާނެ ކަމަށެވެ. އެ ދެ ލޯނަށް އެދޭ ފޯމް މާދަމާއިން ފެށިގެން ހުށައެޅޭނެ ކަމަަށްވެސް ބުންޏެވެ. ލޯނަށް ކުރިމަތިލާން ބޭނުންވާ މީހުންނަށް އެކުންފުނީގެ ވެބްސައިޓް މެދުވެރިކޮށް ފޯމު ހުށަހެޅޭނެ އެވެ.\nއެސްޑީއެފްސީ އިން ދޫކުރާ އެހެން ލޯނުތަކަށް މެއި މަހު ހުޅުވާލާނެ ކަމަށް ވެސް ވަނީ ބުނެފައެވެ.\nސަރުކާރާއި ބައެއް ސިޓީ ކައުންސިލްތައް ހިއްސާ ވެގެން އުފައްދާފައިވާ ބޭންކް، އެސްޑީއެފްސީގެ މިދިޔަ އަހަރުގެ މާލީ ކާމިޔާބުތަކުގެ މައްޗަށް ބުނެފައިވާ ގޮތުން މުޅި ރާއްޖޭގެ ހުރިހާ އަތޮޅެއް ހިމެނޭގޮތަށް 144 ރަށެއްގައި ވިޔަފާރި ހިންގާ ކުރިއެރުވުމަށް އެސްޑީއެފްސީ އިން ވަނީ ލޯނު ދޫކޮށްފަ އެވެ.\nއެ ކުންފުނިން ބުނި ގޮތުގައި ކޮވިޑް-19 ގެ ބަލިމަޑުކަމާއި ގުޅިގެން ރާއްޖޭގެ އެންމެ ކުދި، ކުދި އަދި މެދު ފަންތީގެ ވިޔަފާރިތަކަށް ކުރިމަތިވަމުންދާ ގޮންޖެހުންތަކަށް ލުޔެއްހޯދުމުގެ ގޮތުން މިދިޔަ އަހަރު ސަރުކާރުން ވަނީ ގިނަގުނަ މަސައްކަތް ތަކެއް ކޮށްފަ އެވެ. އެގޮތުން ސަރުކާރުގެ އިގްތިސާދީ ރިކަވަރީ ޕެކޭޖްގެ ދަށުން ކޮވިޑް-19 ވިޔަފާރި އެހީ ގެ ނަމުގައި ފިނޭންސް މިނިސްޓްރީ އާއި ގުޅިގެން އެސްޑީއެފްސީ އިން ވަނީ އެންމެ ކުދި، ކުދި އަދި މެދު ފަންތީގެ ވިޔަފާރިތަކަށާއި އަމިއްލަ މަސައްކަތް ކުރާ ފަރާތްތަކަށް ދިމާވެފައިވާ މާލީ ދަތިތަކުން އަރައިގަތުމަށް ގިނަގުނަ ފުރުސަތުތަކެއް ފަހިކޮށްދީފަ އެވެ.\nއެސްޑީއެފްސީ އިން ވަނީ 2،205 ފަރާތަކަށް 381 މިލިއަން ރުފިޔާގެ ލޯނުއެހީ ދޫކޮށްފަ އެވެ. އަދި މި ލޯނުތަކުގެ ސަބަބުން ވިޔަފާރިތަކަށާއި އާމްދަނީ ހޯދުމަށް އަމިއްލަ މަސައްކަތްކުރާ ފަރާތްތަކަށް ދިމާވެފައިވާ މާލީ ދަތިތަކަށް ލުޔެއް ލިބި، އެ ފަރާތްތަކަށް ދިމާވެފައިވާ ގޮންޖެހުން ތަކުން އަރައިގަތުމަށް ވަނީ އެހީއަކަށްވި އެވެ.\nއެ ބޭންކުން ބުނި ގޮތުގައި މީގެ އިތުރުން އެންމެ ކުދި، ކުދި އަދި މެދު ފަންތީގެ ވިޔަފާރިތަކަށް ބޭނުންވާ މާލީ އެހީތެރިކަން ފޯރުކޮށްދިނުމުގެ ގޮތުން މިދިޔަ އަހަރު ލޮކްޑައުންނަށްފަހު ކުންފުނީގެ އޮޕަރޭޝަންސް ފަށާ، ކޮވިޑުގެ ނާޒުކު ހާލަތުގައި ވެސް އިތުރު 305 ފަރާތަކަށް ޖުމްލަ 420 މިލިއަން ރުފިޔާގެ ލޯނު ދީފައިވާ ކަމަށެވެ.\n"އެގޮތުން އެންމެ ގިނަ ލޯނު ދޫކޮށްފައިވަނީ ފަތުރުވެރިކަމުގެ ދާއިރާ އާއި ގުޅުންހުރި ވިޔަފާރިތަކަށާއި ކޮމާޝިއަލް ވިޔަފާރިތަކަށެވެ. އަދި ސަރުކާރުން އެކުލަވާލާފައިވާ ސްޓްރެޓެޖިކް އެކްޝަން ޕްލޭންއާއި އެއްގޮތްވާގޮތުގެ މަތީން އެސްޑީއެފްސީއިން މިހާތަނަށް ދޫކޮށްފައިވާ ލޯނުތަކުގެ 33 އިންސައްތަ ލޯނަކީ އަންހެނުންނާއި ޒުވާނުންނަށް ދޫކޮށްފައިވާ ލޯނުތަކެވެ،" އެސްޑީއެފްސީ އިން ބުނެފައިވެ އެވެ.\nލޯނުތައް ފަސްކޮށްދޭން އެދެން އިތުރު މުއްދަތު


Bandharu uthurah jahsaa, kulhudhuhfushee veligandugai toorizam tharahgeekuran edhenee!\nބަނދަރު އުތުރަށް ޖައްސާ، ކުޅުދުއްފުށީ ވެލިގަނޑުގައި ޓޫރިޒަމް ތަރައްގީކުރަން އެދެނީ!\nމުޅި ރާއްޖޭގައި ލޯކަލް ޓުރިޒަމް ފައްކާވެ، ރަށަށް ޑޮލަރު ލިބޭނެ ގޮތްތައް ކޮންމެ ރަށެއްގެ ރައްޔިތުން ވެސް ދަނީ ހޯދަމުންނެވެ. އޭގެ ފޯނި މީރުކަން ލިބޭ ރައްޔިތުން މިހާރު ގިނަ އެވެ. އޭގެ ސަބަބުން އާންމު ރައްޔިތުންގެ އަތްމަތި ތަނަވަސްވެ، ވިޔަފާރިތައް ފުޅާވެ އެވެ. ދަތުރުފަތުރުކުރުމުގެ ހުރަސްތަކާއެކު ވެސް މިއީ މިހާރު ކޮންމެ ރަށަކުން ވެސް ފުޅާ ކުރަން ހިތު އަޅާފައިވާ ކަމެކެވެ.\nފަސޭހައިން ފަތުރުވެރިކަން ގެނެވޭނެ ގޮތްތައް ނެތިގެން އެކަން ނުކުރެވި ހުރި ރަށްތައް މަދެއް ނޫނެވެ. އޭގެ ތެރެއިން އެއްރަށަކީ ކުޅުދުއްފުއްޓެވެ. މިހާރު ވެސް އެއް ރަށަކަށް އެންމެ ގިނަ ޒުވާނުން ފަތުރުވެރިކަމުގެ ދާއިރާގައި އުޅެނީ ކުޅުދުއްފުށީ ޒުވާނުންނެވެ. އެކަމަކު މިއޮތް ހުރިހާ ދުވަހު ލޯކަލް ޓޫރިޒަމް އެރަށަށް ތައާރަފު ނުކުރެވިވަނީ ފަތުރުވެރިން ގެނެވޭނެ ފަސޭހަ ގޮތެއް ނެތިގެންނެވެ. އެކަމަކު މިހާރު ބަޔަކު އެކަން ކުރަން އުޅެފިނަމަ އެއީ ވަރަށް ފަސޭހައިން ކުރެވިދާނެ ކަމަށެވެ. ސަބަބަކީ އެއާޕޯޓެއް ކުޅުދުއްފުށީގައި އޮތުމެވެ. ދަތުރުތައް ފެށުމުން ފަތުރުވެރިން އެއްވެސް ދަތިކަމެއް ނެތި ގެނެވޭނެ އެވެ.\nރައީސް އިބުރާހިމް މުހައްމަދު ސޯލިހުގެ ވެރިކަމުގެ އެންމެ މުހިންމު އެއް ވައުދަކީ ރަށްރަށަށް ލޯކަލް ޓޫރިޒަމް ފުޅާކޮށް ރަށްރަށުގެ ފުއްދުންތެރިކަން އިތުރުކުރުމެވެ. ރަށުން ވަޒީފާތައް އުފައްދާ ފަތުރުވެރިކަމުގެ ނަފާ މުޅި ރާއްޖެއަށް ފަތުރާލުމެވެ.\nކުޅުދުއްފުށީގައި ލޯކަލް ޓޫރިޒަމް ތައާރަފުކުރާނީ ކިހެނެތް:\nފަތުރުވެރިން ކުޅުދުއްފުއްޓަށް ގެނެވޭނެ މަގު މިއަދު ފަހިވެފައިވީ ނަމަވެސް އެކަމަށް އޮތް ހުރަކީ ރީތި މުދާ ދޮންވެލި ގޮނޑުދޮށެއް ނެތުމެވެ. އެކަމަކު އެކަންވެސް ކުރެވޭނެ ގޮތެއް އެބަ އޮތެވެ. ވެލިގަނޑު ސަރަހައްދު ފަތުރުވެރިކަމަށް ހާއްސަކޮށް ތަރައްގީކުރުމެވެ. އެ ސަރަހައްދުގެ މޫދާއި ދޮންވެލި ގޮނޑުދޮށް ރީތިކޮށް، ގުދުރަތީ ރީތިކަން ނުގެއްލޭނެހެން އެ ސަރަހައްދު ތަރައްގީކުރުމެވެ. ހުޅުމާލެ ބީޗު ސަރަހައްދު މިސާލަކަށް ނެގިދާނެ އެވެ. އަދި އެސަރަހައްދުގައި މޫނު މަތީގައި ގެސްޓްހައުސް ތަރައްގީކުރުމަށް ހުޅުވާލެވިދާނެ އެވެ.\nބަނދަރު ހަދަން ނިންމާފައިވާ ސަރަހައްދު–\nވެލިގަނޑު ސަރަހައްދުގައި ތަރައްގީކުރަން ނިންމާފައިވާ ބަނދަރު އުތުރު ބަނދަރު ސަރަހައްދުގައި ތަރައްގީކުރުން:\nއޭޑީބީގެ ހިލޭ އެހީގައި ވެލިގަނޑު ސަރަހައްދުގައި ތަރައްގީކުރަން ނިންމާފައިވާ ބަނދަރު މިހާރު ވެސް ބަނދަރު އޮންނަ ސަރަހައްދާއި އެއާޕޯޓްއާ ދޭތެރޭގައި އޮންނަ ސަރަހައްދުގައި ތަރައްގީކުރެވިދާނެ އެވެ. މިހާރު ބޭނުންކުރާ ބަނދަރު ވެސް ވަނީ ތިލަވެ ކުޑަވެފަ އެވެ. އެހެންވުމުން އެއާޕޯޓާއި ބަނދަރާއި ދޭތެރެ ހިމެނޭ ސަރަހައްދާއެކު އާ ބަނދަރު އެތަނުގައި ތަރައްގީނުކުރެވެންވީ އެއްވެސް ސަބަބެއް ނެތެވެ. މަސް މާރުކޭޓާއި އޮޑިއެހެލާ ސަރަހައްދަކީ މިހާރު ވެސް ބޭކާރުވެފައި އޮންނަ ބޮޑު ސަރަހައްދެކެވެ. ބަނދަރެއް ތަރައްގީކުރަންޖެހޭނީ ކޮންމެހެން ސަރުކާރުން ބޭނުންވާ ގޮތަކަށް ނޫނެވެ. އެކަން ކުރަންވާނީ ރައްޔިތުންނަށް އެންމެ ފައިދާ ހުރި ގޮތަކަށެވެ.\nއާ ބަނދަރު ތަރައްގީކުރާއިރު ބޭރުތޮށްޓާއި ހަމަައަށް ރިވެޓްމަންޓް ޖަހައި ބަނދަރުގެ ވަށައިގެން ޕިކަޕަށް ދުއްވޭނެހެން އަދި ޓީތައް އަޅާ ބަނދަރުގެ ބޭނުން އެންމެ ފުރިހަމައަށް ލުއި ފަސޭހަކޮށް ތަރައްގީކުރެވިދާނެ އެވެ.\nކައުންސިލުން ޕްލޭނިން މިނިސްޓަރު މުހައްމަދު އަސްލަމްއާއެކު ބޭއްވި ބައްދަލުވުމުގައިވެސް ކުޅުދުއްފުއްޓަށް ފަތުރުވެރިކަން ގެނެވޭނެ ގޮތަކާމެދު ވަރަށް ބޮޑަށް ވާހަކަ ދައްކާ މަޝްވަރާކޮށްފައިވެ އެވެ. އެހެންވުމުން މިއީ އެކަން ކުރެވިދާނެ ގޮތުގެ ހިޔާލެކެވެ.\nކުޅުދުއްފުށީގައި މިހާރު އޮތް ހަމައެކަނި ބީޗުގައި ޒުވާނަކު ކައިޓް ސާފް ކުރަނީ–\nފަތުރުވެރިކަމުގެ ދާއިރާގެ ވަޒީފާތަކުގައި ގިނަ އަދަދެއްގެ ކުޅުދުއްފުށީ ޒުވާނުން އުޅޭއިރު އެންމެ ގިނަ ކައިޓް ސާފަރުން ތިބީވެސް ކުޅުދުއްފުށީގަ އެވެ. ޒުވާނުންގެ މުސްތަގުބަލަށް ލޯކަލް ޓޫރިޒަމް ކުޅުދުއްފުއްޓަށް ގެންނަ ޖެހެ އެވެ. ނޫންނަމަ ފަހުން ހިތާމަކުރަން ޖެހޭނެ އެވެ


Bollywood: Lavakiyuntheriyaa Nitin Bali maruvehje - 247.mv\n05:42 PM, Thursday 02, April 2020\nލަވަކިޔުންތެރިޔާ ނިތިން ބާލީ މަރުވެއްޖެ\nނިތިން ----- ފޮޓޯ: ލޭޓެސްޓުލީ.ކޮމް\nFazly 11:06 AM, Wednesday 10, October 2018\n"ނީލެ ނީލެ އަމްބަރް"، "އެކް އަޖުނަބީ ހަސީނަސޭ" ފަދަ މަޝްހޫރު ލަވަތައް ކިޔާފައިވާ ލަވަކިޔުންތެރިއާ ނިތިން ބާލީ މަރުވެއްޖެއެވެ.\nހަބަރުތައް ބުނާގޮތުން ނަމަ، ނިތިން މަރުވެފައިވަނީ ކާރު އެކްސިޑެންޓަކާ ގުޅިގެން ލިބުނު ޒަހަމްތަކެއްގެ ސަބަބުންނެވެ. އަދި އޭނާ އެކްސިޑެންޓު ވެފައިވަނީ އިއްޔެގެ ވަގުތެއްގައި ކަމަށްވެސް ހަބަރުތައް ބުނެއެވެ.\nއެގޮތުން ނިތިން އެކްސިޑެންޓުވީ، މަލަދު އިން ފުރައިގެން ބޮރިވަލީގައި ހުންނަ އޭނާގެ ގެއަށް ދަނިކޮށް ކަމަށާއި އޭނާގެ ކާރު އެކްސިޑެންޓުވީ ކޮންޓުރޯލް ގެއްލުމުގެ ސަބަބުން ގޮސް މަގު ޑިވައިޑަރެއްގައި ޖެހިގެން ކަމަށްވެސް ހަބަރުތައް ބުނެއެވެ.\nއެހެންނަމަވެސް ނިތިން މަރުވީ، އެކްސިޑެންޓު ވީ ވަގުތު ނޫން ކަމަށާއި އޭނާ މަރުވީ ލިބިފައިވާ ކުދިކުދި އަނިޔާތަކަށް ހޮސްޕިޓަލުގައި ފަރުވާ ދިނުމަށްފަހު ގެއަށް ދޫކޮށްލުމުން ގޮސް ގޭގައި ހުއްޓާ ކަމަށް ހަބަރުތައް ބުނެއެވެ.\nއެގޮތުން ނިތިން މަރުވީ ގޭގައި ހުރެ، ލޭ ލުމަށްފަހު ކަމަށާއި ނިތިން މަރުވީ އޭނާގެ ލޭގެ ޕްރެޝަރުވެސް ނުރައްކާ ވާފަދަ މިންވަރަކަށް ދަށް ވުމަށް ފަހުގައި ކަމަށްވެސް ހަބަރުތައް ބުނެއެވެ.\nނިތިން މަރުވި އިރު އޭނާގެ އަނތްބަކާއި ދަރިއަކުވެސް ހުރެއެވެ.\nބޮލީވުޑް އިންޑިއާ މުނިފޫހިފިލުވުން ލަވައާއި މިއުޒިލް


ނަޝީދަށް ވެރިކަން ނުކުރެވިގެން އިސްތިއުފާ ދިނުމަކީ ވަހީދުގެ މައްސަލައެއް ނޫން: މޮސްޓާ – Dhen.mv\nނަޝީދަށް ވެރިކަން ނުކުރެވިގެން އިސްތިއުފާ ދިނުމަކީ ވަހީދުގެ މައްސަލައެއް ނޫން: މޮސްޓާ\nJune 15, 2020 - 3:04 pm\nކުރީގެ ރައީސް މުހައްމަދު ނަޝީދަށް ވެރިކަން ނުކުރެވިގެން އިސްތިއުފާ ދިނުމަކީ ކުރީގެ ރައީސް މުހައްމަދު ވަހީދުގެ މައްސަލައެއް ނޫން ކަމަށް ނޮޅިވަރަމް ދާއިރާގެ މެމްބަރު މުހައްމަދު ނަޝީދު އަބްދުﷲ(މޮސްޓާ) ވިދާޅުވެއްޖެއެވެ.\nރައީސް ވަހީދު އާއި އެމަނިކުފާނުގެ އަނބިކަނބަލުން އިލްހާމް ހުސައިން އިއްޔެ ހެނދުނު ކަސްރަތަށް ނުކުމެވަޑައިގެން އުޅުއްވަނިކޮށް، އެމްޑީޕީގެ އެކްޓިވިސްޓަކު ވަނީ ދިމާކޮށް ހުތުރު އެއްޗެހި ގޮވާފައެވެ. ވަހީދު ވަނީ މި މައްސަލަ ފުލުހަށް ވެސް ހުށަހަޅާފައެވެ.\nއެކަމާ ގުޅިގެން ރައީސް ނަޝީދު ރޭ ވިދާޅުވީ އެމަނިކުފާނުގެ ކުރީގެ ނައިބު ރައީސް 2012 ވަނަ އަހަރު އެމްޑީޕީ ސަރުކާރު ބަޣާވާތަކުން ބަދަލު ކުރައްވައި، އިންތިހާބު ނުވެ ރައީސްކަން ކުރެއްވި ކަމަށް ވަރަށް ގިނަ ރައްޔިތުން ދެކޭ ކަމަށް ގަބޫލުކުރައްވާ ކަމަށެވެ.\n"އެހެންކަމުން ވަރަށް ގިނަ ދިވެހިންނަށް ކުރީގެ ނައިބު ރައީސް ފެނުމުން "ބާޣީ" އޭ ގޮވޭ" ނަޝީދު ވިދާޅުވިއެވެ.\nނަޝީދުގެ މި ވާހަކަ އަށް ރައްދު ދެއްވަމުން މޮސްތާ ވިދާޅުވީ ވަހީދަށްވެސް މިނިވަންކަމާއި އެކު އުޅެވެން ޖެހޭނެ ކަމަށާއި ރައީސް ނަޝީދަށް ނުވެގެން އިސްތިއުފާ ދިނުމަކީ ވަހީދުގެ މައްސަލައެއް ނޫންކަމަށެވެ.\nMee hageegatheh bayakah hajamu nuvias... @DrWaheedH ah ves minivan kamaa eku ulhe ven jehayne... @MohamedNasheed ah nuvegen isthufaa dhinumakee waheed massala eh noon pic.twitter.com/EoZkRlNqeR\n— Mohamed Nasheed Abdulla (@MNA_MosTaaA) June 14, 2020\nވަހީދުގެ ދެކަނބަލުންނާ މަގުމަތިން ދިމާކޮށްފައިވަނީ އެމްޑީޕީގެ އެކްޓިވެސްޓެއް ކަމަށްވާ "ޖޯރޭ" އެވެ. އެމްޑީޕީގެ އާންމު މެމްބަރުން އަންނަނީ ޖޯރޭ ދިފާއުކޮށް ސޯޝަލް މީޑިއާގައި ހިޔާލުތައް ފާޅުކުރަމުންނެވެ.\nވަހީދުގެ ދެކަނބަލުންނާ މަގުމަތިން މީހަކު ދިމާކުރި މައްސަލަ ފުލުހުން މިހާރު އަންނަނީ ތަހުގީގު ކުރަމުންނެވެ.


ޝަރުޢީ ބައްޕައެއްނުވާ ދަރިން ސުވަރުގެ ވަންނާނެބާ؟3– DhiSalafiyyah\nޝަރުޢީ ބައްޕައެއް ނުވާ ދަރިންނާ ބެހޭ ގޮތުން ސަޢޫދީ ޢަރަބިއްޔާގެ ފަތުވާ ކޮމިޓީގެ ފަތުވާގައިވެއެވެ. ” ޝަރުޢީ ބައްޕައެއްނެތް ދަރިއަކަސް ރަނގަޅުގޮތުގައި އިސްލާމްދީންމަތީ ދެމިހުރެ ދުނިޔެދޫކޮށްފައިވާނަމަ ވަންނާނީ ސުވަރުގެއަށެވެ. އޭނާ ނަޙަލާލު ދަރިއަކަށްވުން އެއީ، މިކަމާ ގުޅުންހުރި ކަމެއްނޫނެވެ. އެހެނީ، އެކަމަކީ އޭނާ ކުޅަކަމެއް ނޫނެވެ. އެއީ އެހެން ބައެއްގެ ކަމެކެވެ. ﷲ ތަޢާލާ އިސްރާ ސޫރަތުގެ 15 ވަނަ އާޔަތުގައި ވަޙީކުރައްވާފައިވާ ކުރައްވާފައިވާ ބަސްފުޅުގެ މާނައިގައިވެއެވެ. ” އެއްވެސް މީހަކު އެހެންމީހެއްގެ ފާފައިގެ ޒިންމާ ނުއުފުލާނެއެވެ. ” އަދިވެސް ޠޫރު ސޫރަތުގެ 21 ވަނަ އާޔަތުގެ މާނައިގައިވެއެވެ. ” ކޮންމެ މީހަކީވެސް އެމީހަކު ކުޅަ ޢަމަލެއްގެ ޒިންމާވާނެ މީހެކެވެ. ” މިމައްސަލާގައި ރަސޫލާ ޞައްލަﷲ ޢަލައިހި ވަސައްލަމްގެ އަރިހުން އެކަލޭގެފާނު ޙަދީޘްކުރެއްވި ކަމުގައި އައިސްފައިވާ [ لا يدخل الجنة ولد زانية ] މާނައީ: ” ޒިނޭގެ ދަރިއަކު ސުވަރުގެ ނުވަންނާނެއެވެ. “ މިރިވާޔަތަކީ ،ޞައްޙަ ރޮގަކުން އެކަލޭގެފާނުގެ އަރިހުން ސާބިތުވާ ރިވާޔަތެއް ނޫނެވެ. الحافظ ابن الجوزي އޭނާގެ ފޮތް ” المَوْضُوْعَاتُ ”  ގައި މި ރިވާޔަތް ގެންނަވާފައިވެއެވެ. މިއީ ރަސޫލާއަށް ނިސްބަތްކުރެވިފައިވާ ދޮގު ރިވާޔަތްތަކުގެ ތެރެއިން ރިވާޔަތެކެވެ. “\nއަދިވެސް މިމައްސަލައަށް އިތުރަށް ބަލާލާއިރު، ޝަރުޢީ ބައްޕައެއްނެތް ދަރިން ވަންނާނީ ނަރަކައަށް ކަމުގައިބުނެ ބައެއް މީހުން ދަލީލަކަށް ދައްކާ ޙަދީޘަކީ ކަޢުބު ބުން ޢުޖްރާގެ އަރިހުން ވާރިދުވެފައިވާ ރިވާޔަތެކެވެ. އެރިވާޔަތުގައި އައިސްފައިވެއެވެ. ރަސޫލާ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. “يَا كَعْبُ بْنَ عُجْرَةَ إِنَّهُ لاَ يَدْخُلُ الْجَنَّةَ لَحْمٌ نَبَتَ مِنْ سُحْتٍ النَّارُ أَوْلَى بِهِ ”  މާނައީ: ” އޭ ކަޢްބު ބުން ޢުޖުރާއެވެ! ޙަރާމް އެއްޗަކުން ޖަހާފައިވާ މަހެއް ސުވަރުގެއަށް ނުވަންނާނެއެވެ. އޭނާ ދިޔުން އެންމެ އަޥްލާވެގެންވަނީ ނަރަކައަށެވެ. “ އާދެ! އެބައިމީހުން ބުނެއެވެ. ނަހަލާލުދަރިއެއް ނުވަތަ ޙަރާމްދަރިއެއްގެ ގައިގާވާނީ ޙަރާމް މަހެވެ. މިޙަދީޘްގައިވާ ގޮތުން އެފަދަ ދަރިންނަކަށް ސުވަރުގެ ނުވަދެވޭނެއެވެ. ނަމަވެސް މިޙަދީޘްގެ މާނަ މިގޮތަށް ކުރެވިގެން ނުވާނެއެވެ. އެހެނީ ރަސޫލާ ޞައްލަﷲ ޢަލައިހި ވަސައްލަމްގެ އަރިހުން ވާރިދުވެގެން އައިސްފައިވާ އެހެން ޙަދީޘްތަކުން އެނގޭ ގޮތުގައި މިޙަދީޘްގެ މާނަކަމުގައި ކަށަވަރުކޮށްދެނީ ޙަރާމް އެއްޗެހިކައިގެން ޖަހާފައިވާ ކޮންމެމަހެއް އެންމެ އަޥްލާވެގެންވަނީ ނަރަކައަށް ދިއުން މިއެވެ.\nހަމައެފަދައިން ބައެއްމީހުން ބުނެއުޅެއެވެ. ޝަރުޢީ ބައްޕައެއްނުވާ ދަރިން ނަރަކައަށް ނުވަނަސް ސުވަރުގެއަކަށްވެސް ނުވަންނާނެއެވެ. އެކުދީންތިބޭނީ ސުވަރުގެއާއި ނަރަކައާއި ދެމެދުގައިވާ އަޢުރާފު ނަމަކަށް ކިޔާ ފަރުބަދައެއްގެ މަތީގައެވެ. މިއަށް ބަލާއިރު މިއީވެސް އެއްވެސް ދަލީލެއް އޮތް ވާހަކައެއްނޫނެވެ. އެހެނީ، ޤުރުއާނުގައި އައިސްފައިވާ އަޢުރާފުގެ އަހުލުވެރީންގެ ވާހަކަތަކާ ބެހޭ އެންމެ ޞައްޙަ ތަފްސީރުގައި އައިސްފައިވަނީ ” އައުރާފުގެ އަހުލުވެރީންނަކީ އެބައެއްގެ ހެޔޮކަންތައްތަކާއި ނުބައިކަންތައްތައް އެއްވަރުވެފައިވާ މީހުންކަމުގައެވެ. އެބައިމީހުންނަށް ސުވަރުގެ ނުވަދެވި ދުވަސްތަކެއް ވަންދެން އަޢުރާފު ނަމަކަށްކިޔޭ ތަނެއްގައި ސުވަރުގެއާއި ނަރަކަޢާއި ދެމެދުގައި ތިބޭނެތެވެ. އޭގެފަހުގައި ސުވަރުގެ ވަނުމަށް ﷲ ތަޢާލާ އެބައިމީހުންނަށް އަންގަވާނެތެވެ. ” މިކަން ކީރިތި ޤުރުއާނުގެ އަޢުރާފު ސޫރަތުގެ 46 ވަނަ އާޔަތުން 49 ވަނަ އާޔަތަށް ބަލައިލުމުންވެސް ހާމަވެގެންދެއެވެ.\n މިއީ ހަމަ އެކަނި ރަސޫލާގެ މައްޗަށް ނިސްބަތްކޮށް ހަދަފައިވާ ދޮގުރިވާޔަތްތައް ބަޔާންކުރެވިފައިވާ ފޮތެކެވެ.


“ވާނުވާ“ ގެ މައްސަލަތައް ހައްލުކުރެވޭތޯ މިދަނީ ދޮރުތަކުގައި “ޓަކި“ ޖަހަމުން, ހައްލު ގެނެސްފައި ނޫނީ ހުއްޓައިނުލާނަން: ޕީޖީ – DhiDaily\n“ވާނުވާ“ ގެ މައްސަލަތައް ހައްލުކުރެވޭތޯ މިދަނީ ދޮރުތަކުގައި “ޓަކި“ ޖަހަމުން, ހައްލު ގެނެސްފައި ނޫނީ ހުއްޓައިނުލާނަން: ޕީޖީ\nއެކިއެކި މައްސަލަތަކުގައި ޝަރީޢަތް ނިމެންދެން ހައްޔަރުކުރާ މައްސަލަތަކުގެ ހައްލުކުރައްވަން ގިނަ މަސައްކަތްތަކެއް ކުރައްވަމުން ގެންދަވާކަމަށް ޕްރޮސެކިއުޓަރ ޖެނެރަލް ޙުސައިން ޝަމީމް ވިދާޅުވެއްޖެއެވެ.\nތަފާތު މައްސަލަތަކުގައި މީހުން ހައްޔަރުކޮށް ޝަރީޢަތް ނިމެންދެން ބަންދުގައި ބެހެއްޓުމަށް ކިޔައި އުޅެނީ “ވާނުވާ“ ޖެހުމެވެ. ޕީޖީ ޙުސައިން ޝަމީމް ޖުޑީޝަލް ސަރވިސް ކޮމިޝަނުގެ ބޭފުޅުންނާއި މިއަދު ބައްދަލުކުރެއްވުމަށްފަހު މިއަދު ކުރެއްވި ޓްވީޓެއްގައި ވަނީ “ވާނުވާ“ ގެ މައްސަލަތައް ހައްލުކުރެވޭތޯ އެކި ދޮރުތަކުގައި “ޓަކި“ ޖައްސަވަމުން ގެންދަވާކަމަށް ވިދާޅުވެފައެވެ.\nމި ގޮތުން އެކަން ހައްލުކުރައްވާފައި ނޫނީ އެ މަސައްކަތްތައް ހުއްޓާނުލައްވާނެކަމަށް ވެސް ޝަމީމް ވިދާޅުވިއެވެ.\nމީގެ އިތުރުން ޝަމީމް ވަނީ މިއަދުގެ ބައްދަލުވުމުގައި ހިނގާނެ މަގުތައް ފެނުނުކަމަށާއި މާގިނަ ދުވަސްތަކެއް ނުވަނީސް މި ކަމުގެ ނަތީޖާ ފެންނާނެކަމަށް ވިދާޅުވެފައެވެ.\nވާނުވާގެ މައްސަލަ ޙައްލުކުރެވޭތޯ އެކި ދޮރުތަކުގައި ޓަކި ޖަހަނީ. މިކަންވެސް ޙައްލު ނުވަނީސް ހުއްޓައެއް ނުލާނަން. މިބައްދަލިވުމުގައި ހިނގާނެ މަގުތަކެއް ފެނުނު. އިރާދަކުރެއްވިއްޔާ މާ ގިނަ ދުވަސް ނުވެ ނަތީޖާ ފެންނާނެ. https://t.co/NtpJTv6SMw\n— Hussain Shameem (@HuShameem) September 3, 2020\nއެކިއެކި މައްސަލަތަކުގައި ޝަރީޢަތް ނިމެންދެން ހައްޔަރުކުރާ ކުރުން އުވާލުމާ ގުޅޭގޮތުން ވޭތުވެދިޔަ ތަނުގައި ވެސް މަޝްވަރާތައްކޮށްފައިވެއެވެ. ނަމަވެސް އެކަމަށް އެދެވޭ ބަދަލެއް އައިސްފައެއް ނުވެއެވެ. އެހެންކަމުން މިކަން މި ގޮތަށް އޮތުމުން މުއްދަތެއްނެތް ގޮތަށް ބަންދުކުރުމުގެ ފުރުސަތު ލިބިގެންދާކަމަށް ބުނެ ގިނަބަޔަކު ވަނީ ނުރުހުން ފާޅުކޮށްފައެވެ.\nއޮޅުވާ ލައްވަނީ ކާކަށްތޯ؟ ވާނުވާ ޖަހަނީ ޕީޖީގެ ލޯޔަރު އެދިވަޑައިގަތީމަ ގާޒީ.


Kartik ge favorite co-star engeytha? Sara adhi Ananya eh ves noon! - One Online\nސާރަ، ކާތިކް އަދި އަނަންޔާ ----\nކާތިކް އާރްޔަންގެ ފިލްމު "ލަވް އާޖް ކަލް" މިދިޔަ ހުކުރު ދުވަހު ރިލީސްކޮށްފައިވާއިރު އަދިވެސް ތިއޭޓަރުތަކަށް ފިލްމު ބެލުމަށް ދާ މީހުން މަދެއް ނޫނެވެ.\nކާތިކް މިހާރު ވަނީ އެހެން ފިލްމެއްގެ މަސައްކަތް އަނެއްކާވެސް ފަށާފައެވެ. އޯމް ރާތުގެ އެކްޝަން އެންޓަޓެއިނާ ފިލްމުގެ މަސައްކަތް ފެށުމުގެ ގޮތުން ފިލްމުގެ ލައިންތައް ރިހާސް ކުރަން އޭނާ ވަނީ ފަށާފައެވެ. އެކަން ކާތިކް ހާމަކުރީ އިންސްޓަގްރާމުގައި ހިއްސާކުރި ފޮޓޯއަކުންނެވެ. އެ ޕޯސްޓުގައި ބުނެފައިވާ ގޮތުގައި ލައިންސް ރިހާސްކުރަމުން އަންނަނީ އޭނާގެ ފޭވަރިޓް ކޯސްޓާއާ އެކުކގައެވެ. އެއީ ސާރާ އަލީ ޚާން ނުވަތަ އަނަންޔާ ޕާންޑޭ އެއްވެސް ނޫނެވެ. އެއީ އޭނާގެ ބުޅަލެވެ.\nޖިމްގައި ފްރޮންޓް ފްލިޕް ހަދާ މަންޒަރު ފެންނަ ވީޑިއޯއެއްވެސް ކާތިކް ވަނީ އިއްޔެ ހިއްސާކޮށްފައެވެ. އެހެންކަމުން އެ ފިލްމުގައި އޭނާ ސްޓަންޓްސް ހަދާނެކަން އެނގެ އެވެ. މި ފިލްމަށް އަދި ނަމެއް ދީފައި ނުވި ނަމަވެސް ފިލްމާ ގުޅޭގޮތުން ކާތިކް ބުނެފައިވާ ގޮތުގައި އެކްޝަން ފިލްމެއް ކުޅުމަށް އޭނާ ހުރީ ވަރަށް ބޭނުން ވެފައެވެ.\n"ވަރަށް ފަހުން ތަންހާޖީ ބެލީ. އާޝޯހުވެގެން ދިޔައީ އޭގެ ވިޝުއަލްސް އަދި ނެރޭޝަން ފެނިގައި. އެކްޝަން ފިލްމުތައް ތުރީޑީކޮށް ހެދުމަކީ އެއާ އަޅާކިޔޭނެ އެއްޗެއް ނޫން. މި ފިލްމު ކުޅުމަށް މިހިރީ ވަރަށް އެކްސައިޓް ވެފައި. ފިލްމުގައި ކުރަން ޖެހޭ އެކްޝަން ބައިތައް ޝޫޓް ކުރަން ނުފެށިފަ މިހުރީ" ކާތިކް ދިން އިންޓަވިއުގައި ބުންޏެވެ.\nއެ ފިލްމުގެ އިތުރުން ކިއާރާ އަދްވާނީ އާއެކު ފިލްމު "ބޫލް ބުލައްޔާ 2" އަދި ޖާންވީ ކަޕޫރާއެކު ފިލްމު "ދޯސްތާނާ 2" އިންވެސް ކާތިކް ފެނިގެން ދާނެއެވެ.\nކޮވިޑް 19 : ބަލިން ރައްކާތެރިވުމަށް ރިތިކް 20 ލައްކަ ރުޕީސްގެ މާސްކު ހަދިޔާކޮށްފި\nސަލްމާންގެ ރާދޭ: ޔޯ މޯސްޓު ވޯންޓަޑް ބާއީ ގައި ތިން ވިލަން


City ge eheves meehaku Messi ge vaahkaeh nudhakka\nސިޓީގެ އެކަކުވެސް މެސީގެ ވާހަކައެއް ނުދައްކާ\nއެރިކް ގާސިއާ، ސްޕެއިންގެ ގައުމީ ޓީމުގައި\nބާސެލޯނާގެ ކެޕްޓަން ލިއޮނަލް މެސީ، މެންޗެސްޓާ ސިޓީއަށް ބަދަލުވާން އުޅޭ ކަމުގެ އަޑުތައް މީޑިއާއިން ފެތުރި ނަމަވެސް، ސިޓީގެ އެއްވެސް ކުޅުންތެރިޔަކު މެސީގެ ވާހަކަ ނުދައްކާ ކަމަށް އެ ޓީމުގެ ޑިފެންޑަރު އެރިކް ގާސިއާ ބުނެފި އެވެ.\nބާސެލޯނާގެ ޓީމަށް 19 އަހަރު ވަންދެން ކުޅުނު މެސީ ކުލަބު ދޫކޮށްލަން ބޭނުންވާކަން މިދިޔަ އަންގާރަ ދުވަހު އޭނާ ވަނީ އަންގާފަ އެވެ. އާ ކޯޗް ރޮނަލްޑް ކޫމަންގެ އިރުޝާދުގެ ދަށުން ބާސާގެ ޕްރެކްޓިސް ފެށި ނަމަވެސް، ޓީމުގެ ޓްރޭނިންއަށް ވެސް މެސީ ހާޒިރެއް ނުވެ އެވެ.\nސްޕެއިންގެ ގައުމީ ޓީމާއެކު މިވަގުތު ހުރި ގާސިއާ 19، ބުނީ ސިޓީގެ ކުޅުންތެރިންނާއެކު މެސީ ކުޅޭނެ ކަމަށް ހީވާ ކަހަލަ އެއްވެސް ވާހަކައެއް ކުޅުންތެރިންގެ މެދުގައި ނުދައްކާ ކަމަށެވެ.\n"ސިޓީިގައި އަހަރެމެންގެ އެއްވެސް ކުޅުންތެރިޔަކު ވާހަކަ އެއް ނުދައްކާ މެސީ ޓީމަށް އަންނަ ވާހަކަ އެއް،" ގާސިއާ ބުންޏެވެ. "އެހެން ނަމަވެސް ކޮންމެ ޓީމެއްވެސް ޝައުގު ވެރިވާނެ އެ ޓީމެއްގައި މެސީ ހުންނަން، މެސީ ޓީމަށް ސޮއި ކުރުވުމާ ނުކުރުވުން އެއީ ކުލަބުގެ ކަމެއް އަހަރެން އެކަންތައްތަކާ ބެހޭގޮތުން ވާހަކަ އެއް ނުދައްކަން."\nމެސީ ބަދަލު ވުން އެންމެ ކައިރި ކުލަބަކީ ސިޓީ ކަމަށް މީޑިއާ ރިޕޯޓްތައް ބުނެ އެވެ. އޭނާގެ ކެރިއަރުގައި އެންމެ ކާމިޔާބު އަހަރުތައް ހޭދަ ކުރީ ބާސެލޯނާއަށް ކުރިން ކޯޗް ކޮށްދިން، ސިޓީގެ މިހާރުގެ ކޯޗް ޕެޕް ގާޑިއޯލާ އާއެކު އެވެ. އަލުން ގާޑިއޯލާއާ އެކު މަސައްކަތް ކުރުމަށް މެސީގެ ޝައުގުވެރިކަން ހުރި ކަމަށް ވެސް މީޑީއާ ރިޕޯޓްތައް ބުނެ އެވެ.\nކޮންމެ ސީޒަނެއް ނިމުމަށް ފަހު ހިލޭ ޓްރާންސްފާގައި މެސީއަށް ކުލަބު ދޫކޮށްލުމުގެ އިހްތިޔަރު ލިބެ އެވެ. އެކަން ފުރިހަމަ ވާނީ ޖޫން 10 ގެ ކުރިން އެ ޓްރާންސްފާގެ ހުރިހާ ކަމެއް ނިންމުމުންނެވެ. ކޮންޓްރެކްޓްގައި ފާހަގަ ކުރާ އެ މުއްދަތު އައިރު ފުޓްބޯޅައިގެ ހަރާކްތްތައް އޮތީ ކޮރޯނާ ވައިރަސް އާ ގުޅިގެން މެދުކަނޑާލާފަ އެވެ. ކުރިއަށް ނުގެންދެވިގެން މާޗް މަހު ހުއްޓާލި ލަލީގާ ވެސް ފެށީ ޖޫން 11 ގަ އެވެ. އެހެން ނަމަވެސް މެސީ 33، ވަނީ ޓްރާންސްފާގެ ކަންކަން މިހާރު ފުރިހަމަ ކުރުމުގެ އިހްތިޔާރު ދިނުމަށް ބާސެލޯނާ އަށް ހުށަހަޅާފަ އެވެ. މެސީގެ ގާނޫނީ ޓީމުން ގަބޫލު ކުރަނީ، ވައިރަސް އާ ގުޅިގެން ސީޒަން ދިގުލައިގެން ދިއުމަކީ އިސްތިސްނާ ހާލަތެއް ކަމަށެވެ.\nލަލީގާއިން ވަނީ، ހިލޭ ޓްރާންސްފާގައި ކުލަބު ދޫކޮށް ދިއުމުގެ ފުރުސަތު މެސީއަށް ނެތް ކަމަށއ ބުނެފަ އެވެ. ކުލަބު ދޫކޮށްލަން އޭނާ ބޭނުންވާނަމަ ޓްރާންސްފާ ފީގެ ގޮތުގައި 700 މިލިއަން ޔޫރޯ ދައްކަން ޖެހޭނެ ކަމަށް ލަލީގާއިން ނިންމި އެވެ. އެއީ ބާސެލޯނާ އާއެކު މެސީ ހަދާފައިވާ ކޮންޓްރެކްޓްގައި އޭނާގެ ރިލީޒް ކްލޯސްގެ ގޮތުގައި ހިމަނާފައިވާ އަދަދެވެ.


ކުޑަކުދިންނާއި ގުޅޭ ދެ ގާނޫނެއް ރައީސް ތަސްދީގު ކުރައްވައިފި – Haftha\nSun,7June, 2020, 1:21 pm\nކުޑަކުދިންނާއި ގުޅޭ ދެ ގާނޫނެއް ރައީސް ތަސްދީގު ކުރައްވައިފި\nކުޑަކުދިންގެ ޙައްޤުތައް ރައްކާތެރިކުރުމުގެ ބިލާއި ކުޑަކުދިންގެ ޢަދުލުގެ ބިލު ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ތަސްދީޤު ކުރައްވައިފިއެވެ.\nރައީސުލްޖުމްހޫރިއްޔާ މިއަދު ތަސްދީޤުކުރެއްވި ކުޑަކުދިންގެ ޙައްޤުތައް ރައްކާތެރިކުރުމުގެ ބިލާއި ކުޑަކުދިންގެ ޢަދުލުގެ ބިލަކީ 14 ނޮވެންބަރު 2019 ވީ ބުރާސްފަތި ދުވަހު ބޭއްވެވި، ރައްޔިތުންގެ މަޖިލީހުގެ 2019 ވަނަ އަހަރުގެ ތިންވަނަ ދައުރުގެ 65 ވަނަ ޖަލްސާއިން ފާސްކުރެއްވި ދެ ބިލެވެ.\nކުޑަކުދިންގެ ޙައްޤުތައް ރައްކާތެރިކުރުމުގެ ބިލުގެ މަޤްޞަދުތަކުގެ ތެރޭގައި ޤާނޫނުއަސާސީއާއި ކުޑަކުދިންގެ ޙައްޤުތަކާބެހޭ ބައިނަލްއަޤްވާމީ މުޢާހަދާއަށް ރިޢާޔަތްކޮށް، ދިވެހިރާއްޖޭގައި ކުޑަކުދިންގެ ޙައްޤުތައް ރައްކާތެރިކޮށްދީ، ކަށަވަރުކޮށްދިނުން ހިމެނެއެވެ. އަދި ކުޑަކުދިންނަށް އަޅާލުމާއި ރައްކާތެރިކަން ފޯރުކޮށްދިނުމުގައާއި ކުޑަކުދިންގެ ޙައްޤުތައް ރައްކާތެރިކުރުމުގައި ޢާއިލާއާއި މައިންބަފައިންނާއި ބެލެނިވެރިންނާއި މުޖުތަމަޢާއި ދައުލަތާއި އެހެނިހެން ފަރާތްތަކުގެ ޒިންމާ ކަނޑައެޅުމާއި އިޖްތިމާޢީ ރައްކާތެރިކަމާއި އެހީތެރިކަން ބޭނުންވާ ކުދިންނަށާއި އެކުދިންގެ ޢާއިލާތަކަށް އެ އެހީތެރިކަމާއި އެއްބާރުލުން ފޯރުކޮށްދިނުމަށް މަގުފަހިކޮށްދިނުންވެސް މިބިލުގެ މަޤްޞަދުތަކުގެ ތެރޭގައި ހިމެނެއެވެ.\nމި ބިލުގައި ކުޑަކުދިންނަށް އަޅާލުމާއި ރައްކާތެރިކަން ފޯރުކޮށްދިނުމަށްޓަކައި، ޤައުމީ ނިޒާމެއް ޤާއިމުކޮށް، އެހީތެރިކަން ބޭނުންވާ ކުދިންނަށާއި އެކުދިންގެ ޢާއިލާތަކަށް އެހީތެރިކަމާއި އެއްބާރުލުން ފޯރުކޮށްދިނުމާއި، ދައުލަތުގެ ބެލުމުގެ ދަށަށް ކުޑަކުދިން ގެންދިޔުމާއި، ކުޑަކުދިން ފޮސްޓަރކުރުމާބެހޭ އުސޫލުތައް ކަނޑައެޅުމާއި ކުޑަކުދިންނަށް އަޅާނުލާ ފަރާތްތަކާއި އެކުދިންނާމެދު އިހުމާލުވާ ފަރާތްތަކާއި، އެކުދިންނަށް އިހާނެތިކޮށް ހިތާ ފަރާތްތަކާއި އެކުދިންނަށް ގޯނާކުރާ ފަރާތްތަކާއި، އެކުދިންގެ ކިބައިން ނާޖާއިޒު ފައިދާ ހޯދާ ފަރާތްތަކާމެދު ފިޔަވަޅުއެޅުން ފަދަ ކަންކަންވެސް ހިމެނެއެވެ. އަދި މިނޫންވެސް ކުޑަކުދިންގެ ޙައްޤުތަކަށް އުނިކަން ލިބޭފަދަ ޢަމަލުތައް ކުރާ ފަރާތްތަކާމެދު ކުށް ކަނޑައަޅާ ޤާނޫނުގެ ދަށުން ޖިނާއީ ދަޢުވާކުރުން ނުވަތަ ޤާނޫނުން ބާރުލިބިގެން ހަދާ ގަވާއިދުގެ ދަށުން އިދާރީ ފިޔަވަޅުއެޅުން ވެސް ބިލުގެ މަޤްޞަދުތަކުގެ ތެރޭގައި ހިމެނެއެވެ.\nމިއަދު ތަސްދީޤު ކުރެއްވި ދެވަނަ ބިލުކަމުގައިވާ ކުޑަކުދިންގެ ޢަދުލުގެ ބިލަކީ ޤާނޫނާ ޚިލާފުވާ ކުޑަކުދިންގެ މައްސަލަތައް، އެކުދިން ކުށްކުރުމާ ދުރުކުރުމަށް ބާރުއަޅައިދޭ، އެކުދިންނާ ރަޙްމަތްތެރި މާޙައުލެއްގައި ހިންގޭނެ އުސޫލަކުން އަދި އެކުދިންނަށް ބޭނުންވާ ރީހެބިލިޓޭޓިވް ފަރުވާ ލިބިދީ، އެކުދިން ހެޔޮގޮތުގައި އަނބުރާ މުޖުތަމަޢަށް އައިސް، މުޖުތަމަޢުގައި ބިނާކުރަނިވި ދައުރެއް އަދާކުރުމަށް މަގުފަހިކޮށްދެވޭނެ ގޮތަށް ބައްޓަންކުރެވިފައިވާ ބިލެކެވެ. މިބިލަކީ ކުޑަކުދިންނަށް ޚާއްޞަކުރެވިގެންވާ ނިޒާމެއް މެދުވެރިކޮށް ކަންކަން ނިންމުމަށްޓަކައި، ކުޑަކުދިންގެ ޢަދުލުގެ ނިޒާމެއް ޤާއިމުކުރުމަށް އެކަށައަޅަންޖެހޭ އުސޫލުތައް ވެސް ބަޔާންކުރެވިފައިވާ ބިލެކެވެ.\nމި ބިލުގައި، ކުޑަކުދިން ޖިނާއީ މަސްއޫލިއްޔަތު އުފުލަންޖެހޭ އުމުރަކީ، ޢުމުރުން 15 އަހަރު ކަމުގައި ކަނޑައެޅުމާއި ދާޚިލީ ކަންކަމާ ގުޅޭ ސިޔާސަތުތައް ކަނޑައެޅުމުގެ މަސްއޫލިއްޔަތު ޙަވާލުކުރެވިފައިވާ މިނިސްޓްރީގެ ދަށުން ހިނގަމުންދާނެ ސަރުކާރުގެ އިދާރާއެއް، ޑިޕާޓްމަންޓް އޮފް ޖުވެނައިލް ޖަސްޓިސްގެ ނަމުގައި އުފައްދައި، އެ ޑިޕާޓްމަންޓުގެ މަސްއޫލިއްޔަތުތައް ކަނޑައަޅާފައިވެއެވެ.\nކުޑަކުދިންގެ ޙައްޤުތައް ރައްކާތެރިކުރުމުގެ ބިލާއި ކުޑަކުދިންގެ ޢަދުލުގެ ބިލު ރައީސުލްޖުމްހޫރިއްޔާ މިއަދު ތަސްދީޤުކުރެއްވުމާ ގުޅިގެން ދިވެހި ސަރުކާރުގެ ގެޒެޓުގައި ވަނީ ޝާއިޢު ކުރައްވާފައެވެ.


ބޮމުގެ ހަމަލައިގައި އަނިޔާވި މީހާއަށް އެހީވުމުގެ މަސައްކަތް ދަނީ ކުރެވެމުން: ޖެންޑަރ މިނިސްޓްރީ – Dhen.mv\nބޮމުގެ ހަމަލައިގައި އަނިޔާވި މީހާއަށް އެހީވުމުގެ މަސައްކަތް ދަނީ ކުރެވެމުން: ޖެންޑަރ މިނިސްޓްރީ\nމުޙައްމަދު ޝިފާއު June 10, 2021 - 2:41 pm\nރައްޔިތުް މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާގައި އަނިޔާވެ، ހާލުގައި ޖެހިފައިވާ އާދަމް އަލީއަށް އެހީވުމުގެ މަސައްކަތް ކުރެވެމުން އަންނަ ކަމަށް ޖެންޑަރ މިނިސްޓްރީން ވިދާޅުވެއްޖެއެވެ.\nމިދިޔަ މަހުގެ ހަވަނަ ދުވަހު ދިން ބޮމުގެ ހަމަލައިގައި ރައީސް ނަޝީދުގެ އިތުރުން އެ މަނިކުފާނުގެ ދެ ބޮޑީގާޑުންނަށް ވެސް ވަނީ އެކިވަރުގެ އަނިޔާތައް ވެފައެވެ.\nޖެންޑަރ މިނިސްޓްރީން ވިދާޅުވީ، މިހަމަލާގައި އަނިޔާވެ ހާލުގައި ޖެހުނު އާދަމް އަލީއަށް އެހީތެރިވުމުގެ ގޮތުން އެ މިނިސްޓްރީގެ މެންޑޭޓުގެ ދަށުން ފޯރުކޮށްދެވޭނެ އެހީތެރިކަމުގެ މައުލޫމާތު ހިއްސާކޮށް، ނޭޝަނަލް ސޯޝަލް ޕްރޮޓެކްޝަން އޭޖެންސީއާ ގުޅިގެން އެހީތެރިކަން ފޯރުކޮށްދިނުމުގެ އިންތިޒާމް ހަމަޖެއްސުމުގެ މަސައްކަތް ކުރަމުން އަންނަ ކަމަށެވެ. އެހެން ނަމަވެސް އޭނާއަށް އެހީ ފޯރުކޮށްދޭން ފެށޭނެ ވަކި ދުވަހެއް މިނިސްޓްރީން ވިދާޅުވެފައެއް ނުވެއެވެ.\nއާދަމް ބުނީ އެ ހާދިސާ ހިނގި ރޭ އޭނާއަށް މަޑުކޮށްލައިގެން ހުރެވުނީ ބޮން ގޮއްވައިލި ސައިކަލާ ވަރަށް ގާތުގައި ކަމަށާއި، އެތަނުގައި އޭނާ މަޑުކޮށްލައިގެން ހުރީ ނީލޯފަރު ހިނގުމުން މަޖީދީ މަގާވީ ހިސާބުގައި ނަޝީދުގެ ކާރުކޮޅު ޕާކުކޮށްފައި އޮތުމުން، އެ މަނިކުފާނު އެއަށް އަރައިވަޑައި ގަންނަވަންދެން ކަމަށެވެ.\nނަޝީދު އެހިސާބަށް ވަޑައިގަތުމާ އެކު ގޮއްވައިލި ބޮމުން، އާދަމްގެ ކަނާތު ފައިގެ ކުޑަވައި އިނގިލީގެ ކަށިގަނޑު ބިންދައިގެން ދިޔުމުގެ ސަބަބުން ހިނގާބިނގާވެ އުޅެނީ އަސާގެ އެހީގައެވެ.


FAM aamedhu gaanoonee fiyavalhu neylhumakee, Sports Minister ah alhuganduge ithubaaru nethun: Azim - One Online\nއެފްއޭއެމްގެ ރައީސް ބައްސާމް އަދީލް ޖަލީލް އަދި ސްޕޯޓްސް މިނިސްޓަރު އަހުމަދު މަހުލޫފް ----\nމަޖިލިސް މެންބަރު އަލީ އާޒިމް\nއެފްއޭއެމާ މެދު ގާނޫނީ ފިޔަވަޅު ނޭޅުމަކީ، ސްޕޯޓްސް މިނިސްޓަރަށް އަޅުގަނޑުގެ އިތުބާރު ނެތުން: އާޒިމް\nފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) ހިންގަނީ އެ އެ ސޯސިއޭޝަންގެ ހިންގާ ގަވާއިދާއި، ކުޅިވަރުގެ ގާނޫނާއި ޖަމިއްޔާތަކުގެ ގަވާއިދާ ހިލާފަށް ކަމަށާއި، އެކަމާގުޅިގެން އެ އެސޯސިއޭޝަނާ މެދު ސްޕޯޓްސް މިނިސްޓްރީން ގާނޫނީ ފިޔަވަޅު ނޭޅުމަކީ، ސްޕޯޓްސް މިނިސްޓަރުގެ މައްޗަށް އޭނާގެ އިތުބާރު ނެތުމަށް އޮތް ސަބަބެއް ކަމަށް އެމްޑީޕީގެ ޕީޖީ ލީޑަރު މެދު ހެންވޭރު ދާއިރާގެ މަޖިލިސް މެންބަރު އަލީ އާޒިމް ވިދާޅުވެއްޖެއެވެ.\nއަލީ އާޒިމް ވިދާޅުވީ، އެފްއޭއެމްވެސް ހިނގަން ޖެހޭނީ ގާނޫނުތަކާއި، ގަވާއިދުތަކާ އެއްގޮތައްކަން ކަށަވަރު ކުރަންޖެހޭ ކަމަށާއި، އެ މައްސަލަ މަޖިލީހަށް ހުށަހެޅުއްވީވެސް އެ މަގުސަދުގައި ކަމަށެވެ. އަދި އެ މައްސަލައަކީ، ގާނޫނުގައިވާގޮތަށް ސްޕޯޓްްސް މިނިސްޓަރާއި، ސްޕޯޓްސް ކޮމިޝަނަރު ފިޔަވަޅު އަޅަންޖެހޭ ފަރާތްތަކަށް ފިޔަވަޅު ނާޅާ މައްސަލައިގައި ކަންބޮޑުވުން ފާޅުކޮށް ހުށަހެޅި މައްސަލައެއް ކަމަށްވެސް ވިދާޅުވިއެވެ.\nއާޒިމް ވިދާޅުވީ، ހުރިހާ ފަރާތްތަކާދޭތެރޭ އެފްއޭއެމުން ކަންތައް ކުރަން ޖެހޭނީ އެއް ހަމައެއްގައި އެއްގޮތަކަށް އެއް އުސޫލަކުން ކަމަށް ގާނޫނުގައި ބުނާއިރު ކަން ކުރަނީ އެގޮތަށް ނޫން ކަމަށެވެ. އެފްއޭއެމް ހަމަ މަގަށް އަޅުވަން މަސައްކަތްކުރި ކޮންމެ ކުލަބެއް އޮތީ ސަސްޕެންޑްކޮށްފައި ކަމަށްވެސް ވިދާޅުވިއެވެ.\nއެގޮތުން ކުޅުންތެރިންނަށް މުސާރަ ނުދޭކަމަށް ބުނެ ރާއްޖޭގެ އެންމެ ބޮޑު ދެކުލަބު ކަމަށްވާ ވިކްޓްރީ އާއި ނިއުރޭޑިއަންޓް ސަސްޕެންޑްކުރީ އެފްއޭއެމްގެ ހިންގާ ގަވާއިދުން ބާރު ލިބިގެން އެކްސްޓްރާ އޯޑިނަރީ ކޮންގްރެސްއެއް ބާއްވަން އެދުމުން ކަމަށް އާޒިމް ވިދާޅުވިއެވެ.\nއާޒިމް ވިދާޅުވީ، ރާއްޖޭގެ ހުރިހާ ކުލަބަކުންވެސް ހުންނަނީ ކުޅުންތެރިންނަށް މުސާރަ ނުދީ ކަމަށެވެ. އެހެންކަމުން މުސާރަ ނުދީގެން ފިޔަވަޅު އަޅަންޏާ އެކަން ކުރަން ޖެހޭނީ ހަމަހަމަކަމާއެކުގައި ކަމަށްވެސް ވިދާޅުވިއެވެ.\nއާޒިމް ވިދާޅުވީ، އެ މައްސަލައަކީވެސް ސްޕޯޓްސް މިނިސްޓަރާއި ސްޕޯޓްސް ކޮމިޝަނަރު އެ އެސޯސިއޭޝަނާމެދު ފިޔަވަޅު އަޅަން ޖެހޭ ކަމެއް ކަމަށެވެ. އެފަދަ އެތައް ކަމެއް ހިނގާއިރު އެފްއޭއެމް އަށް ފިޔަވަޅު އެޅުން މިހާރުވެސް މާ ލަސްވެއްޖެ ކަމަށާއި، ނާޖާއިޒް ގޮތުގައި ވިޔަފާރި ކުންފުންޏެއްހެން އެ އެއޯސިއޭޝަން ހިންގިޔަ ނުދީ މިހާރުން މިހާރަށް ފިޔަވަޅު އެޅުމަށް ސްޕޯޓްސް މިނިސްޓަރަށް ގޮވާލައްވާކަމަށް އާޒިމް ވިދާޅުވިއެވެ.\nގުޅޭ ޓެގު ރައްޔިތުންގެ މަޖިލިސް އެފްއޭއެމް މިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވާމަންޓް ޒުވާނުން މަޖިލިސް މެންބަރު އަލީ އާޒިމް\nއެފްއޭއެމްގެ އިންތިހާބަކީ ބާތިލް އިންތިހާބެއްކަން މިނިސްޓަރު މަހުލޫފު ވިދާޅުވާން ޖެހޭ: އަލީ އާޒިމް\nމެންބަރު އާޒިމް: އެމްއެމްޕީއާރުސީގެ ހިޔާނާތުގައި ބައްސާމް ބައިވެރިވެފައިވޭ، ތަހުގީގު ލަސްވަނީ ކީއްވެ؟\nމެންބަރު އަލީ އާޒިމް އުޅުއްވަނީ އެފްއޭއެމްގެ އިންތިހާބަށް ނުފޫޒު ފޯރުވަން: ކްލަބް އީގަލްސް


Luthufee fenigen hayyaru kuran faarali komme faharaku filee: Umar | Mihaaru\n01 ޖުލައި 2019 - 15:08 50 comments\nއެތައް ދިވެހިންނެއް ޝަހީދުވި އުދުވާނީ ހަމަލާގެ މޭސްތިރި ކަމަށްވާ އަބްދުﷲ ލުތުފީ ފިލައިގެން އުޅެނިކޮށް ގެނައުމުގައި ކުރީގެ ހޯމް މިނިސްޓަރު އުމަރު ނަސީރު އިހުމާލުވި ކަމަށް ފުލުހުން އިއްޔެ ކުރި ތުހުމަތުން ދިފާއުވެވަޑައިގަތީ މި ތަޖުރިބާ ހިއްސާ ކުރައްވަމުންނެވެ.\nފުލުހުން ބުނެފައިވާ ގޮތުގައި ލުތުފީ ދިރިއުޅެމުން ދިޔަ ތަންތަނުގެ މައުލޫމާތު ކުރީގެ ސަރުކާރުތަކަށް ލިބުނެވެ. އެކަމަކު އޭނާ ގެނައުމުގައި ސަރުކާރުތަކުން އިހުމާލުވެފައިވާ ކަމަށް ފުލުހުން ވަނީ ބުނެފަ އެވެ. އެ އިހުމާލު ފުލުހުން އަންނަނީ ތަހުގީގު ކުރަމުންނެވެ.\nސްރީ ލަންކާގައި ހުންނަ ރާއްޖޭގެ އެމްބަސީ އަށް ވަދެ އަމިއްލަ އަށް ފުލުހުންނާ ހަވާލުވުމުން ވެސް ލުތުފީ ގެނައުން ލަސްވާ މައްސަލައިގައި މި ސަރުކާރަށް އެންމެ ބޮޑަށް ފާޑުކިއުން އަމާޒުކުރައްވާ އުމަރަށް ފުލުހުން ކުރި ތުހުމަތުތަކަށް ޖަވާބު ދެއްވައި އޭނާ ކުރެއްވި މަސައްކަތުގެ ތަފްސީލް ވަނީ ހިއްސާ ކުރައްވައިފަ އެވެ.\nފޭސްބުކްގައި އުމަރު ލިއުއްވާފައިވާ ގޮތުގައި ހޯމް މިނިސްޓަރަކަށް ހުންނެވި އިރު ލުތުފީ ހައްޔަރުކުރަން ޚާއްސަ އިސްކަމެއް ދެއްވީ ސިފައިންގެ މީހެއްގެ ގޮތުގައި ހުރެ ނޮވެމްބަރު3ގެ ހަމަލާ އޭނާ ތަޖުރިބާ ކުރައްވާފައިވާތީ އެވެ.\nއޭނާ ވިދާޅުވި ގޮތުގައި 2010 ގައި ބޭސްފަރުވާ އަށް ފޮނުވާލުމުން ފިލައިގެން އުޅުނު ލުތުފީ ސްރީ ލަންކާ އިން އަތުލައިގަންނަން މިދިޔަ ސަރުކާރުގައި މަސައްކަތް ކުރި އެވެ. ކޮންމެ ފަހަރަކު ވެސް ފުލުހުންގެ އަތު ނުޖެހި ފިލީ ކަމަށް އުމަރު ވިދާޅުވި އެވެ.\nއުމަރު ވިދާޅުވީ ކުރީގެ ފޮރިން މިނިސްޓަރު އަދި މިހާރު ރައީސް އޮފީހުގެ މިނިސްޓަރު އަހްމަދު ނަސީމާ އެކު ލުތުފީ ލަންކާގެ ނަވަލޯކާ ހޮސްޕިޓަލުގައި ހުރި ކަމުގެ މައުލޫމާތު ލިބިގެން ކުރީގެ ސަރުކާރުގައި ލަންކާ ފުލުހުން ވަގުތުން އެ ތަނަށް ވެސް ފޮނުވި ކަމަށެވެ. އެކަމަކު ފުލުހުން ދިޔައިރު ލުތުފީ އެތަނުން ފިލާފައިވާ ކަމަށް އުމަރު ވިދާޅުވި އެވެ.\nއޭނާ ވިދާޅުވި ގޮތުގައި ލަންކާގެ ނުގޭގޮޑާގައި ލުތުފީ އުޅޭ ކަމުގެ މައުލޫމާތު ލިބިގެން އެތަނުގައި އެއް މަސް ދުވަހުގެ އޮޕަރޭޝަނެއް ފުލުހުން ހިންގި އެވެ. އެ އޮޕަރޭޝަނުގައި ހަރަކާތްތެރިވީ ދިވެހި ސިއްރު ފުލުހުންގެ ޓީމަކުން ކަމަށް އުމަރު ވިދާޅުވި އެވެ.\nއެ ފަހަރު ވެސް ލުތުފީ އަތެއް ނުވި އެވެ.\nއޭނާ ހައްޔަރުކުރަން މަގުފަހިކޮށްދޭ ވަރުގެ މައުލޫމާތެއް ދިން މީހަކަށް 75،000ރ. ހުށަހަޅައި ފަހުން އެ އިނާމު 10،000 ޑޮލަރު (154،200ރ.) އަށް ބޮޑުކުރި ކަން އުމަރު ވަނީ ފާހަގަކުރައްވައިފަ އެވެ.\nލަންކާގެ ސަރުކާރުގެ އިސްވެރިންނާ އެކު ބޭއްވެވި ބައްދަލުވުންތަކުގައި ވެސް އެކި ފަހަރު މަތިން ލުތުފީ ހައްޔަރުކުރުމުގެ އެހީތެރިކަމަށް އެދިވަޑައިގެންނެވި ކަމަށް ވިދާޅުވި އެވެ.\nއުމަރު ވިދާޅުވި ގޮތުގައި ލަންކާގައި ހުންނަ އެމްބަސީ އަށް ވަދެ ލަންކާ ފުލުހުންނަށް ފިލާ އޮންނަން ޖެހުނީ ކުރީގެ ސަރުކާރުން ކޮށްފައިވާ މަސައްކަތާ ހެދި އެވެ. ލަންކާގެ ވަކިވަކި ފުލުހުންގެ އަތުގައި ލުތުފީގެ ފޮޓޯ ހުންނާނެ ކަމަށް ވެސް އުމަރު ވިދާޅުވި އެވެ.\nލުތުފީ ގެނައުމުގައި މި ސަރުކާރުން ކުޅެނީ ޑްރާމާއެއްގެ ގޮތުގައި ސިފަކުރައްވައި އުމަރު ވިދާޅުވީ ލުތުފީ މަރަން އޭނާ ވަކާލާތު ކުރެއްވީ ޝަހީދުވި 19 ދިވެހިންނަށް އިންސާފު ހޯދައި ދޭން ކަމަށެވެ.\n"ލުތުފީ އަށް މަރުގެ އަދަބު ދެވުނު ނަމަ މި ޑްރާމާ މި ގޮތަށް ހިނގާކަށް ނުޖެހުނީސް. ޝަހީދު ވެގެން ދިޔަ 19 ދިވެހިންނަށް އިންސާފު ލިބުނީސް،" އުމަރު ވިދާޅުވި އެވެ.\nކަމާބެހޭ އިދާރާތަކުން ބުނިގޮތުގައި ލަންކާގެ އެޓާނީ ޖެނެރަލް އޮފީހުގެ ހުއްދަ ލިބުމާ އެކު ލުތުފީ ރާއްޖެ ގެންނާނެ އެވެ.\nއިތުރު ލިޔުންތައް އުމަރު ނަސީރު ހޯމް މިނިސްޓަރު ރާއްޖެ-ލަންކާ އަބްދުﷲ ލުތުފީ ފުލުހުން ފޮރިން މިނިސްޓްރީ ސްރީ ލަންކާ ނޮވެމްބަރު3ނޮވެމްބަރު3ބަޣާވާތް


Aguero ge record thakaa eku Manchester City dhe vana ah | Mihaaru\nރޭގެ މެޗުގައި ލަނޑު ޖެހުމަށް ފަހު އަގުއޭރޯ އުފާފާޅުކުރަނީ.-- ފޮޓޯ: އޭއެފްޕީ\n13 ޖެނުއަރީ 2020 - 09:013comments\nލީގުގައި ހޮނިހިރު ދުވަހުގެރޭ ލެސްޓާ ސިޓީ ކުޅުނު މެޗުން ބަލިވުމުން ރޭ ސިޓީ އަށް މޮޅުވެގެން ދެ ވަނަ އަށް އަރަން ލިބުނު ފުރުސަތުގެ ބޭނުން އެ ޓީމުން ވަނީ ހިފައިފަ އެވެ. ސިޓީ ދެ ވަނަ އަށް ޖެހިލީ 22 މެޗުން 47 ޕޮއިންޓާ އެކު އެވެ. ސިޓީ އާއި ލީގުގެ އެއް ވަނައިގައި އޮތް ލިވަޕޫލާ ދެމެދު 14 ޕޮއިންޓުގެ ފަރަގެއް އެބައޮތެވެ.\nރެލިގޭޝަން ޒޯނުގައި އޮތް އެސްޓަން ވިލާ ކޮޅަށް ރޭގެ މެޗުގައި ސިޓީގެ އަގުއޭރޯ ވަނީ ހެޓްރިކެއް ހަދައިފަ އެވެ. ލީގުގައި އަގުއޭރޯ ހެދި 12 ވަނަ ހެޓްރިކާ އެކު އޭނާ ވަނީ ޕްރިމިއާ ލީގުގައި އެންމެ ގިނަ ހެޓްރިކްގެ ރެކޯޑް މުގުރާލައިފަ އެވެ. މީގެ ކުރިން އެންމެ ގިނަ ހެޓްރިކް ހެދުމުގެ ރެކޯޑް އަގުއޭރޯ ހިއްސާކުރަމުން އައީ ނިއުކާސަލް ޔުނައިޓެޑްގެ ކުރީގެ ފޯވާޑް އެލަން ޝިއަރާއާ އެވެ. އަގުއޭރޯ ރޭ ޖެހި ގޯލުތަކާ އެކު 177 ގޯލު ހަމަކޮށް ވަނީ ޕްރިމިއާ ލީގުގައި އެންމެ ގިނަ ގޯލު ޖެހި ބިދޭސީ ކުޅުންތެރިއާގެ ރެކޯޑް ވެސް ގާއިމްކޮށްފަ އެވެ. ކުރިން އެ ރެކޯޑް އޮތީ އާސެނަލްގެ ކުރީގެ ތަރި ތިއަރީ އޮންރީ އަތުގަ އެވެ.\nއެތުލެޓިކޯ މެޑްރިޑަށް 2011 ވަނަ އަހަރު 46 މިލިއަން ޑޮލަރު ދިނުމަށް ފަހު ގެނައި އަގުއޭރޯ އަކީ މިދިޔަ 10 ވަރަކަށް އަހަރަަށް ބަލާއިރު އިނގިރޭސި ލީގުގައި އެއް ފެންވަރެއްގައި އެންމެ ގިނަ ސީޒަންތަކުގައި މޮޅު ކުޅުމެއް ދެއްކި އެއް ކުޅުންތެރިޔާ އެވެ.\n"އަގުއޭރޯ އަކީ އަހަރެން މި ލީގުގައި ދުށް އެންމެ ފުރިހަމަ އެއް ކުޅުންތެރިޔާ. ލެޖެންޑެއްގެ ދަރަަޖައިގައި ހުރެ އަދިވެސް އިތުރަށް ވެސް ކެރިއަރު ފުރިހަމަ ކުރަމުން އޭނަ އެ ދަނީ. އެ އަދަދަށް ގޯލު ޖަހައި ހެޓްރިކް ހެދުމަކީ މި ކަހަލަ ލީގެއްގައި ފަސޭހަކަމަކަށް ނުވާނެ،" ސިޓީގެ ކޯޗު ޕެޕް ގާޑިއޯލާ ރޭގެ މެޗަށް ފަހު އަގުއޭރޯއާ ބެހޭގޮތުން ބުންޏެވެ.\nސިޓީން ދެން ޖެހި ތިން ގޯލުގެ ތެރެއިން ދެ ލަނޑު ޖެހީ އަލްޖީރިއާގެ ވިންގް ރިޔާދު މާރޭޒް އެވެ. އަނެއް ގޯލު ޖެހީ ގަބްރިއެލް ޖީސޫސް އެވެ. އެސްޓަން ވިލާގެ ހަމައެކަނި ގޯލު މެޗުގެ އިތުރު ވަގުތުގައި ލިބުނު ޕެނަލްޓީ އަކުން ޖެހީ އަންވަރު އެލްގާޒީ އެވެ.


މި އޮފީހުގެ "އެސިސްޓެންޓް ކްލަޔަންޓް ރިލޭޝަންސް އޮފިސަރ (ވަގުތީ)" ގެ މަޤާމަށް ކުރިމަތިލުމުގެ ފުރުޞަތު އަލުން ހުޅުވާލުން\nމި އޮފީހުގެ "އެސިސްޓެންޓް ކްލަޔަންޓް ރިލޭޝަންސް އޮފިސަރ (ވަގުތީ)" ގެ މަޤާމަށް މީހަކު ހޯދުމަށް 2021 ވަނަ އަހަރުގެ ޑިސެންބަރު 22 ވަނަ ދުވަހު ކުރި ނަންބަރު: 216MPAO-CA/IUL/2021/53 އިޢުލާނަށް އެކަށީގެންވާފަދަ ތަރުޙީބެއް ލިބިިފައިނުވާތީ، އެ އިޢުލާން ބާތިލްކޮށް އެ މަޤާމަށް ކުރިމަތިލުމުގެ ފުރުޞަތު އަލުން ހުޅުވާލާ ވާހަކަ ދަންނަވަމެވެ.\nމަސައްކަތް ކުރަންޖެހޭ މުއްދަތު: 03 މަސް ދުވަސް\nމިމަޤާމުގެ މަސްއޫލިއްޔަތު ތަކުގެ މަޢުލޫމާތު މި އިއުލާނާއެކު އެވާ ޓަރމްސް އޮފް ރެފަރެންސް (ޓީ.އޯ.އާރު) ގައި ބަޔާންކޮށްފައި އެވަނީއެވެ. އަދި ޓީ.އޯ.އާރު މި އޮފީހުގެ ވެބްސައިޓް www.pension.gov.mv ގައި އިޢުލާނާއިއެކު ޑައުންލޯޑްކުރެވޭނެއެވެ.\nމި މަޤާމަށް މުވައްޒަފު ހޮވުމަށް ބާއްވާ އިންޓަރވިއު 19 ޖަނަވަރީ 2022 އިން 03 ފެބުރުވަރީ 2022 އާއި ދެމެދު މި އޮފީހުގައި ބޭއްވުމަށް ވަނީ ހަމަޖެހިފައެވެ. އިންޓަރވިއު އޮންނާނީ، މި އޮފީހުންއިން ކަނޑައަޅާ މެމްބަރުން (މަދުވެގެން 03 މެމްބަރުން) ގެ މައްޗަށް އެކުލެވޭ ޕެނަލްއަކުންނެވެ.\nމިމަޤާމަށް ޝައުޤުވެރިވާ ފަރާތްތަކުން 18 ޖަނަވަރީ 2022 އަންގާރަ ދުވަހުގެ 14:00 ގެ ކުރިން އެޕްލިކޭޝަން ފޯމު ފުރިހަމަކުރުމަށްފަހު ހުށަހަޅަންޖެހޭ ލިޔުންތަކާއިއެކު ތިރީގައިވާ އެޑްރެހަށް ހުށަހެޅުއްވުން އެދެމެވެ.


ޓެކްސް ފައިސާއިން ދައުލަތް ހިންގާއިރު، ބޯހިޔާވަހިކަމަށް ހައްލު ހޯދައިދިނުމަކީ ސަރުކާރުގެ ޒިންމާއެއް : ނަރީޝް - DhiDaily\nޓެކްސް ފައިސާއިން ދައުލަތް ހިންގާއިރު، ބޯހިޔާވަހިކަމަށް ހައްލު ހޯދައިދިނުމަކީ ސަރުކާރުގެ ޒިންމާއެއް : ނަރީޝް\nޕީއެންސީގެ ކައުންސިލް މެންބަރު އަޙްމަދު ނަރީޝް\nދައުލަތާއި, ސަރުކާރު ހިންގަނީ ރައްޔިތުންގެ ޓެކްސް ފައިސާ ނަގައިގެންކަމަށްވާއިރު، ރައްޔިތުންނަކީ ތާއަބަދު ބޯހިޔާވަހިކަމަށް ސަލާންޖަހާ ބަޔަކަށްވިޔަ ދީގެންނުވާނެ ކަމަށް ވިދާޅުވެ، ލޯކަލް ކައުންސިލް އިންތިޚާބުގައި މާފަންނު މެދު ދާއިރާއަށް ވާދަކުރައްވާ ކެންޑިޑޭޓު، ޕީއެންސީގެ ކައުންސިލް މެންބަރު އަޙްމަދު ނަރީޝް ކަންބޮޑުވުން ފާޅުކުރައްވައިފިއެވެ.\nޤާނޫނުއަސާސީއަކީ ކުޅޭކުޅޭ އެއްޗަކަށްވެފައިވާ މި ދަނޑިވަޅުގައި ނަރީޝް ކުރެއްވި ޓްވީޓުތަކެއްގައި ވިދާޅުވީ ޤާނޫނު އަސާސީގެ 20 ވަނަ މާއްދާގައި ބަޔާންކޮށްފައިވާ ގޮތުން ޤާނޫނުގެ ކުރިމަތީގައި ކޮންމެ މީހަކީ ހަމަހަމަ މީހެއްކަމަށެވެ. އެހެންކަމުން ރައްޔިތަކަށް ލިބެންޖެހޭ ކޮންމެ ހަމަ އެއްގައި ރައްޔިތުމީހާ ހަމަހަމަވާންޖެހޭކަން ނަރީޝް ފާހަގަކުރެެއްވިއެވެ.\n”ރާއްޖޭގެ ކޮންމެ ރަށެއްގެ ރަށްވެއްސަކަށް ގޯތިދެވޭ އުސޫލުން މާލޭގެ ރަށްވެހިންނަށް ވެސް، އެ އުސޫލުގެ ދަށުން ގޯތި ދެވެންޖެހޭ. އެކަން އެ ގޮތަށް ފަހިކޮށް ދިނުމަކީ ދައުލަތުގެ ފަރާތުން ސަރުކާރުގެ ޒިންމާއެއް“ ނަރީޝް ވިދާޅުވިއެވެ.\nނަރީޝް ވިދާޅުވީ ރައްޔިތުންނަށް ގޯތިދިނުމަށްޓަކައި މާލެ ކައިރިން ހިއްކަންޖެހޭނީ ފަޅެއްތޯ ނުވަތަ ރަށެެއްތޯ ނިންމަންޖެހޭނީ ވެސް، އެ ވަގުތަކު އޮތް ސަރުކާރަކުން ކަމަށާއި، ރާއްޖެއާއި މާލޭގެ ރައްޔިތުން ބޭނުންވަނީ އެކަމުގެ ހައްލު ކަމަށެވެ.\n”ތާއަބަދު ބޯހިޔާވަހިކަމަށް ސަލާންޖަހާ ބަޔަކަށް ރައްޔިތުން ވެގެންނުވާނެ.“ ނަރީޝް ވިދާޅުވިއެވެ.\nމީގެ އިތުރުން ނަރީޝް ވިދާޅުވީ ދައުލަތާއި، ސަރުކާރު ހިންގަނީ ރައްޔިތުންގެ ޓެކްސް ފައިސާ ނަގައިގެން ކަމަށްވާއިރު، މި ކަމުގައި ހައްލު ހޯދައި ދިނުމަކީ ސަރުކާރުގެ ޒިންމާއެއް ކަމަށެވެ.\nނަރީޝް މިހެން ވިދާޅުވެފައިވާއިރު، މާލޭގައި ދިރިއުޅޭ ރައްޔިތުންނަށް ބޯހިޔާވަހިކަން ހޯދައިދިނުމަށް ސަރުކާރުން އިތުރު ބިމެއް ހިއްކުމުގެ ވިސްނުން ގެންގުޅޭކަމަށް ހައުސިން މިނިސްޓަރު މުޙައްމަދު އަސްލަމް މި މަހު 10 ވަނަ ދުވަހުގައި ވިދާޅުވެފައިވެއެވެ.


Cancer ge faruvaa ah dhuvaalaku2lakka eh haa rufiyaa! | Mihaaru\nރާއްޖޭގައި ކެންސަރަށް ފަރުވާދިނުމަށްޓަކައި އިންޑިއާގެ މަނިޕާލް ހޮސްޕިޓަލުން ހުޅުމާލޭގައި ކްލިނިކެއް ގާއިމް ކުރުމުގެ އެއްބަސްވުމުގައި ސޮއިކުރައްވަނީ.---ފޮޓޯ: މުހައްމަދު ޝަރުހާން/މިހާރު\nކެންސަރުގެ ފަރުވާ އަށް ދުވާލަކު ދެ ލައްކައެއްހާ ރުފިޔާ!\n24 ޖުލައި 2016 - 17:21 1 comment\nރާއްޖޭގައި އެންމެ ނުރައްކާތެރި އަދި އެންމެ އާއްމު އެއް ބައްޔަކީ ކެންސަރޭ ބުނެފި ނަމަ އެއީ އާ ވާހަކައަކަށް ނުވެދާނެ އެވެ. އެކި ފަަހަރު މަތިން، އެކި ރަސްމިއްޔާތުތަކުގައި ކަމާ ބެހޭ އިދާރާތަކުން އަންނަނީ އެ ބަލީގެ ކަންބޮޑުވުން ފާޅުކުރަމުންނެވެ. އެކަމަކު މި ބައްޔަށް ކުރަން ޖެހޭ ހޭދައާ މެދު ގިނަ މީހުންނަށް ވިސްނާލެވިފައެއް ނުވެ އެވެ. ސަރުކާރުގެ ހެލްތު ސްކީމް، އާސަންދައިގެ ދަށުން ކެންސަރަށް ފަރުވާ ކުރެވޭއިރު މި ބައްޔަށް މިދިޔަ އަހަރު އެ ކުންފުނިން ވަނީ 60 މިލިޔަން ރުފިޔާ ހަރަދުކޮށްފަ އެވެ.\nމިއީ ދުވާލެއްގެ މައްޗަށް ބަލާނަމަ 160،000 ރުފިޔާ އެވެ.\nއާސަންދައިން އާއްމުކުރި ކެންސަރުގެ މިދިޔަ އަހަރުގެ ތަފާސްހިސާބުތަކަށް ބަލާއިރު މި ހުރިހާ ހަރަދެއް ކޮށްފައިވަނީ ވެސް ރާއްޖެއިން ބޭރުގައި ފަރުވާ ކުރުމަށެވެ. ރާއްޖެއިން ކެންސަރުގެ ގިނަ ފަރުވާ ލިބެން ނުހުންނާތީ މި ބައްޔަށް ފަރުވާ ކުރުމަށް ބޭރު ގައުމެއްގައި ގިނަ ދުވަސްތަކެއް ވާންދެން މަޑުކުރަން ޖެހެ އެވެ. އަދި ނަފުސާނީ ގޮތުން ވެސް މީހާ ބަލިކަށިކޮށްލާ މި ބައްޔާ ދެކޮޅަށް ހަނގުރާމަ ކުރާއިރު ކައިރީގައި އާއިލާ މީހެއް ވެސް ހުރުން މުހިންމުވާތީ، ބައްޔަށް ކުރަން ޖެހޭ ހަރަދުތަކުގެ ތެރޭގައި ބަލި މީހާ އާއި އާއިލާގެ ހުރުމާއި ކެއުން ފަދަ ހަރަދުތައް ހިމެނެ އެވެ.\nކީމޯ ހެދުމަށް މިދިޔަ އަހަރު ބޮލަކަށް 60،000 ނުވަތަ 70،000 ރުފިޔާ ވަނީ ހަރަދުކޮށްފައި-- އާސަންދަ\nއާސަންދައިން ބުނިގޮތުގައި ކެންސަރަށް ފަރުވާ ކުރާ މީހާގެ އެހީތެރިޔާގެ ޓިކެޓަށް އެކަނި ވެސް މިދިޔަ އަހަރު 11 މިލިޔަނަށް ވުރެ ގިނަ ރުފިޔާ ވަނީ ހޭދަކޮށްފަ އެވެ. އަދި އެވްރެޖުކޮށް އާއިލާއަކަށް މަހަކު 500 ޑޮލަރު ނުވަތަ 7،000އަށް ވުރެ ގިނަ ރުފިޔާ ހަރަދު ކޮށްފައިވާ ކަމަށް އެތަނުން ބުންޏެވެ.\nކެންސަ ސެލް އެއް: ރާއްޖޭގައި މި ބަލި ޖެހޭ މީހުންގެ އަދަދު އަންނަނީ އިތުރުވަމުން\nވޭން ހުރި އެ ބައްޔަށް ފަރުވާ ކުރުމަށް ކުރަން ޖެހޭ ދަތުރު ދިގެވެ. ކީމޮތެރަޕީ އާއި ސާޖަރީ އާއި ރޭޑިއޭޝަން ހައްދަން ޖެހޭއިރު މިއިން ކޮންމެ ކަމަކަށް ވެސް ގިނަ އަދަދަކަށް ހަރަދު ވެ އެވެ. މީގެ ތެރެއިން ގިނަ ފަރުވާ ރާއްޖެއިން ލިބޭކަށް ނުހުރެ އެވެ.\nއާސަންދައިގެ ތަފާސްހިސާބުތަކަށް ބަލާއިރު ކީމޯ ހެއްދުމަށް މިދިޔަ އަހަރު މީހަކަށް 60،000 ނުވަތަ 70،000 ރުފިޔާ ވަނީ ހަރަދުކޮށްފަ އެވެ.\nމިއީ ހަމައެކަނި މިދިޔަ އަހަރުގެ ހަރަދުތަކެވެ. މި ބަލި ރާއްޖޭގައި ޖެހޭ މީހުންގެ އަދަދު ކަންބޮޑުވާ ދަރަޖައަށް އިތުރުވަމުން ދާއިރު، މި އަހަރުގެ މިހާތަނަށް ހާހެއްހާ މީހުން ވަނީ ރާއްޖެއިން ބޭރުން މި ބައްޔަށް ފަރުވާ ހޯދައިފަ އެވެ. އޭގެ ތެރެއިން 550 އަށް ވުރެ ގިނަ މީހުން ކީމޯ ފަރުވާ ހޯދާފައި ވެ އެވެ. އެހެންވެ، މި އަދަދަށް ބަލާއިރު މި އަހަރުގެ މިހާތަނަށް، ހަމައެކަނި ކީމޯ ހެއްދުމަށް އާސަންދައިން 38 މިލިޔަން ރުފިޔާ ވަނީ ހަރަދުވެފަ އެވެ.\nއާސަންދައިގެ ބޭރުން ވެސް ރާއްޖޭގެ ބައެއް މީހުން ކެންސަރަށް ފަރުވާ ހޯދަ އެވެ. އެގޮތުން އެ ހިދުމަތް ނުލިބޭ ހޮސްޕިޓަލްތަކާއި މެލޭޝިޔާ އާއި ސިންގަޕޫރު ފަދަ ގައުމުތަކުން ވެސް ކެންސަރަށް ފަރުވާ ހޯދަ އެވެ.\nރާއްޖޭގައި ކެންސަރުގެ ހާލަތު ނުރައްކާތެރި\nކެންސަރު ބަލި ޖެހޭކަށް ވަކި އުމުރެއް ނޯވެ އެވެ. އެކަމަކު ހެލްތު ޕްރޮޓެކްޝަން އެޖެންސީން މި އަހަރުގެ ކުރީކޮޅު ވަނީ ނުރައްކާތެރި އިންޒާރެއް ދީފަ އެވެ. އެތަނުން ބުނިގޮތުގައި ރާއްޖޭގައި ކެންސަރު ޖެހޭ މީހުންގެ އުމުރުފުރާ މިހާރު ވަނީ ވަރަށް ހަގުވެފަ އެވެ. އެންމެ އާއްމުކޮށް ކެންސަރު ޖެހޭ ކަމަށް ކުރިން އެޗްޕީއަށް ބެލެވިފައިވަނީ 41-50އާ ދެމެދު އުމުރުފުރަ އެވެ.\nރާއްޖޭގައި ކެންސަރު ބަލި ޖެހޭ މީހުންގެ ނިސްބަތަށް ބަލާއިރު ގިނައީ އަންހެނުންނެވެ. އަދި މި ނިސްބަތް އަންނަނީ އަހަރުން އަހަރަށް މަތިވަމުންނެވެ.\nއެޗްޕީއޭ އިން ބުނީ ދުނިޔޭގެ އެހެން ގިނަ ގައުމުތަކާ އެއްގޮތަށް ރާއްޖޭގައި ވެސް ކެންސަރު ޖެހޭ މީހުންގެ ނިސްބަތް އިތުރުވަމުން އަންނަ ކަމަށެވެ. އަދި މިއީ ކަންބޮޑުވާން ޖެހޭ، ދުރާލާ އެކަމަށް ތައްޔާރުވާން ޖެހޭ ކަމެއް ކަމަށް އެތަނުން ބުންޏެވެ.\n"ދުނިޔޭގެ އެހެން ގައުމުތަކާ އެއްގޮތަށް ރާއްޖޭގައި ވެސް ކެންސަރު މި ޖެހެނީ ދިރިއުޅުމުގެ ވައްޓަފާޅި ހުންނަ ގޮތުން. ކެއުންބުއިމުގެ އާދަކާދަތައް ހުންނަ ގޮތުން. ކެންސަރަށް މަގުފަހިވާ ގިނަ ކަންތައްތަކެއް ހުންނައިރު، މި ކަންކަމަށް ދުރާލާ ތައްޔާރުވާން ޖެހޭ،" އެޗްޕީއޭގެ މެޑިކަލް އޮފިސަރު ޑރ. ރަޒާނާ ފާއިޒު ވިދާޅުވި އެވެ.\nއެޗްޕީއޭ އިން ބުނިގޮތުގައި ރާއްޖޭގައި އެންމެ އާއްމުކޮށް ޖެހެނީ ފުއްޕާމޭގެ ކެންސަރާއި އުރަމަތީގެ ކެންސަރުގެ އިތުރުން ރަހިމުގެ ކެންސަރާއި އަނގައިގެ ކެންސަރެވެ. މިއިން ކޮންމެ ވައްތަރެއްގެ ކެންސަރު ވެސް ގިނައިން ޖެހެނީ ދިރިއުޅުމުގެ އާދަކާދަތައް ހުންނަ ގޮތުންނެވެ.\nރާއްޖޭގައި ކެންސަރު ބަލީގެ ފަރުވާ\nހުޅުމާލޭ ހޮސްޕިޓަލުގައި ކެންސަރަށް ފަރުވާ ދޭ ސެންޓަރެއް ހުޅުވުމަށް އެމްއޯޔޫއެއްގައި ސޮއިކުރުމުގެ ރަސްމިއްޔާތުގައި ހެލްތު މިނިސްޓަރާއި އާސަންދަ އަދި އެންސްޕާގެ އިސްވެރިން ބައިވެރިވެ ވަޑައިގަންނަވަނީ-- ފޮޓޯ: މުހައްމަދު ޝަރުހާން/ މިހާރު\nރާއްޖޭގައި ކެންސަރު ބަލި ޖެހޭ މީހުންގެ ނިސްބަތް މަތިވި ނަމަވެސް ރާއްޖެ އިން އެ ބައްޔަށް ކުރެވޭ ފަރުވާގެ ފެންވަރު ކުރިޔާ ބަލާއިރު ރަނގަޅެވެ. އެގޮތުން މާލޭގެ އިތުރުން ބައެއް ރަށްރަށުގައި ވެސް ކީމޯ ފަރުވާ ލިބެން އެބަހުއްޓެވެ. ހުޅުމާލޭ ހޮސްޕިޓަލުގައި އަލަށް ގާއިމު ކުރާ "މަނިޕާލް ހޮސްޕިޓަލް ކެންސާ ސެންޓަރަ'ކީ މި ހިދުމަތަށް އިތުރުވި ބޮޅެކެވެ.\nކެންސަރަށް ފަރުވާ ކުރުމުގައި އިންޑިއާގެ މަނިޕާލް ހޮސްޕިޓަލަކީ ގިނަބައެއްގެ އިތުބާރު ލިބިފައިވާ ވަރުގަދަ ތަނެކެވެ. އެ ހޮސްޕިޓަލުން ރާއްޖޭގައި ގާއިމު ކުރާ ކެންސާ ސެންޓަރުގައި ކީމޯގެ އިތުރުން ސާޖަރީ އާއި ރޭޑިއޭޝަންގެ ހިދުމަތް ދޭނެ އެވެ. އަދި އެތަނުގައި ފަރުވާ ދޭން ދިވެހި ޑޮކްޓަރުންނާއި ނަރުހުން ތަމްރީނުކޮށްދޭނެ ކަމަށް ވެސް ވަނީ ބުނެފަ އެވެ. އެހެންވެ، ދިހަ އެނދުގެ މި ސެންޓަރު ހުޅުވުމުން، ރާއްޖެއިން ބޭރަށް އެ ބައްޔަށް ފަރުވާ ހޯދަން ނުގޮސް ފަރުޖެއްސިދާނެ އެވެ.\nހެލްތު މިނިސްޓަރު އަބްދުﷲ ނާޒިމް އިބްރާހިމް ވިދާޅުވީ މިއީ ކެންސަރަށް އާސަންދައިން ކުރަން ޖެހޭ ހޭދަ ވަރަށް ބޮޑުތަން ކުޑަވެގެންދާނެ ކަމެއް ކަމަށެވެ.\n"ބަލި މީހާއެކޭ އެއްގޮތަށް، އޭނާ ގޮވައިގެން ބޭރަށް ދާ އާއިލާއަށް ވެސް އާސަންދައިން އެބަ ހަރަދުތަކެއް ކުރޭ. އެހެންވެ، ރާއްޖެއިން މި ފަރުވާ ދޭން ފެށުމަކީ އެ ހަރަދުތައް ސަލާމަތްވާނެ ކަމެއް،" ރާއްޖޭގައި މަނިޕާލް ހޮސްޕިޓަލުގެ ސެންޓަރެއް ހުޅުވުމަށް އާސަންދަ އަދި އެންސްޕާއާ އެކު ސޮއިކުރުމަށް މިދިޔަ ބުރާސްފަތި ދުވަހު ބޭއްވި ރަސްމިއްޔާތެއްގައި މިނިސްޓަރު ވިދާޅުވި އެވެ.\nއޭގެ އިތުރުން ރާއްޖޭގެ ބައެއް ރަށްރަށުގައި ވެސް އެ ބައްޔަށް ފަރުވާ ހޯދޭނެ މަގެއް ފަހިކޮށްދޭނެ ކަމަށް ސަރުކާރުން ވަނީ ބުނެފަ އެވެ.\nކެންސަރަކީ ރަނގަޅު ފަރުވާ ދެވިއްޖެ ނަމަ ގިނަ ފަހަރަށް ފަސޭހަކުރެވިދާނެ ބައްޔެކެވެ. އެކަމަކު ކުރިއާލާ ރައްކާތެރިވެގެން، ފައިދާހުރި ކާނާކައި، ދިރިއުޅުމުގެ ވައްޓަފާޅި ބަދަލުކޮށްގެން ނޫނީ މި ބައްޔަށް ނިމުމެއް ނެތެވެ.\nއިތުރު ލިޔުންތައް ސިއްހަތު ކެންސަރު ހެލްތު ޕްރޮޓެކްޝަން އެޖެންސީ\nވެކްސިނަކީ ރައްކާތެރިވުމެއް. ދެކޮޅުނުވޭ!\nޑިޓިއުންގެ ލަވައިން ކެންސަރުބަލީގެ ޗެމްޕިއަނުންގެ ވާހަކަ\nއަނގައިގެ ކެންސަރަށް ހޭލުންތެރިކުރަން ކެމްޕޭނެއް


Vai saafukohdhey mask eh LG inn uffadhaifi | Mihaaru\nވައި ސާފުކޮށްދޭ މާސްކެއް އެލްޖީން އުފައްދައިފި\n28 އޯގަސްޓް 2020 - 08:21\nއަހަރުގެ ފަހު ކުއާޓަރުގައި ބައެއް މާކެޓްތަކަށް "އެލްޖީ ޕިއުރިކެއާ" ނެރެން ވަނީ އަމާޒު ހިފާފައި\nއަޅައިގެން ހުންނަ އިރު ވައި ސާފުކޮށްދޭ މާސްކެއް ދެކުނު ކޮރެއާގެ އެލްޖީ އިލެކްޓްރޯނިކްސް އިން އުފައްދައިފި އެވެ.\nގެވެހި އިލެކްޓްރޯނިކް ސާމާނަށް މަޝްހޫރު ކުންފުނިން އުފެއްދި މި މާސްކަށް ދީފައިވާ ނަމަކީ "އެލްޖީ ޕިއުރިކެއާ" އެވެ. އެލްޖީން ބުނި ގޮތުގައި މާސްކަކީ އާންމުކޮށް ގޭތެރޭގެ ވައި ސާފުކުރަން ބޭނުންކުރާ ޒާތުގެ ޕިއުރިފަޔާއާ ދާދި އެއްކަހަލަ ގޮތަކަށް މަސައްކަތްކުރާނެ އެއްޗެކެވެ.\nމާސްކް އުފައްދާފައި ވަނީީ އަޅައިގެން ހުންނަ އިރު، އެ ވަގުތަކު އެތަނެއްގެ ފިނިހޫނުމިން މިންވަރު ދެނަގަނެވޭ ސެންސައަކާއި ކުޑަ ވަރެއްގެ މޮޓޮރައިޒްޑް ފަންކާއެއް ވެސް އެކުލެވޭ ގޮތަށް، ވައި ސާފުކޮށްދޭ ގޮތަށެވެ. އެގޮތުން މާސްކްގައި 820mAh ގެ ބެޓެރިއެއް އިންނާނެ އެވެ. ޗާޖްކޮށްލައިގެން ލޯ-ޕަވާ މޯޑްގައި މާސްކް އަށް ގަޑިއިރަށް މަސައްކަތްކުރާނެ އެވެ. އަދި ހައި-ޕަވާ މޯޑްގައި ދެ ގަޑިއިރަށް މަސައްކަތްކުރާނެ އެވެ.\nLG REVOLUTIONIZES PERSONAL CLEAN AIR WITH PURICARE™ WEARABLE AIR PURIFIER https://t.co/AXBjb135W7\n— Adhushan (@Adhushan1) August 27, 2020\nއެލްޖީން ބުނި ގޮތުގައި "އެލްޖީ ޕިއުރިކެއާ" އަކީ ކޮވިޑް-19 ފެތުރޭތީ ރައްކާތެރިވާން މާސްކް އަޅަން ޖެހުނަސް މާ ބޮޑު ރައްކާތެރިކަމެއް ނުލިބޭ ކަހަލަ މާސްކް އެޅުމަށް ލިބޭ ހައްލަކަށް ވެސް ވާނެ އެވެ. އެހެންވެ މި މާސްކަކީ އަމިއްލަ އަށް ތައްޔާރުކޮށްގެން ބޭނުންކުރާ ފޮތި މާސްކް ފަދަ އެއްޗިއްސާ ހިލާފަށް ބޭނުންކުރަން މާ އެކަށޭނެ އެއްޗެއް ކަމަށް ބުންޏެވެ.\nނަމަވެސް މި މާސްކަކީ ސީދާ ކޮރޯނާވައިރަހުން ރައްކާތެރިކަން ލިއްބައިދޭނެ އެއްޗެއް ކަމަށް އެލްޖީން އަދި ކަނޑައެއްނާޅަ އެވެ. މާސްކާ ގުޅޭ ޓެސްޓްތަކެއް މިހާރު ކުރިއަށްދާ އިރު އެ ކުންފުނިން މިހާރު އިންތިޒާރުކުރަމުން އަންނަނީ ރަސްމީ އިދާރާތަކުން އެއަށް ހުއްދަ ދޭނެ އިރަކަށެވެ.\n"އެލްޖީ ޕިއުރިކެއާ" މާސްކް.\n"އެލްޖީ ޕިއުރިކެއާ" މާސްކް އުފައްދާކަން އެލްޖީން އިއުލާންކުރީ މިދިޔަ މަހުގެ ތެރޭގަ އެވެ. އަދި މި މާސްކަށް ހުއްދަ ލިބުމާ އެކު ފުރަތަމަ މަރުހަލާގައި ސޯލްގެ ޔުނިވަސިޓީ ހޮސްޕިޓަލަށް 2،000 މާސްކް ހަދިޔާކުރަން ވަނީ ނިންމައިފަ އެވެ.\n"އެލްޖީ ޕިއުރިކެއާ" ރަސްމީކޮށް ބާޒާރަށް ނެރޭނެ އިރަކާއި ވިއްކާނެ އަގެއް އަދި އިއުލާނެއްނުކުރެ އެވެ. އެކަމަކު ހޮވައިލެވޭ ބައެއް މާކެޓްތަކަށް އަހަރުގެ ފަހު ކުއާޓަރުގައި ނެރެން ވަނީ އަމާޒު ހިފައިފަ އެވެ.\nއިތުރު ލިޔުންތައް ފޭސް މާސްކް ސައުތު ކޮރެއާ ސަލާމަތީ ފިޔަވަޅުތައް ސިއްހަތާއި ރައްކާތެރިކަން\nބަސް ތަރުޖަމާކޮށްދޭ ސްމާޓް މާސްކެއް\nކޮރޯނާވައިރަސް ހުރިކަން އަންގައިދޭ މާސްކެއް ހަދަނީ


MDP Primary Gai Baiveri Vaanan - Campaign Manager Akee Member Aslam- Raees Nasheed\nއެމްޑީޕީ ޕްރައިމަރީގައި ބައިވެރިވާނަން، ކެޕްޕެއިން މެނޭޖަރަކީ ...\nބާސެލޯނާއަށް ލީގު ހޯދުމުގެ ފުރުސަތު ލިބުނީ ...\nby vomadmin April 29, 2018\nކުރިއަށް އޮތް ރިޔާސީ އިންތިޙާބުގައި ކުރިމަތިލުމަށް އެމްޑީޕީގެ ޕްރައިމަރީގައި ބައިވެރިވާނެކަމަށާއި، ކެމްޕެއިން މެނޭޖަރަކީ ހިތަދޫ އުތުރު ދާއިރާގެ މެންބަރު މުހައްމަދު އަސްލަމް ކަމަށް ކުރީގެ ރައީސް މުޙައްމަދު ނަޝީދު ވިދާޅުވެއްޖެއެވެ.\nނަޝީދު މިއަދު ކުރެއްވި ޓުވީޓެއްގައި ވިދާޅުވީ ރިޔާސީ އިންތިޙާބަށް ގުޅިފައިވާ ޕާޓީތަކުން ނެރޭނީ އެއް ކެނޑިޑޭޓުކަމަށެވެ. އަދި އެއް ކެނޑިޑޭޓަކު ހޮވާނީ ޕާޓީތަކުގެ ތެރޭގައި ޕްރައިމެރީއެއް ބޭއްވުމަަށް ފަހުގައި ކަމަށާއި އެމްޑީޕީގެ ތެރޭގައި ބާއްވާ ޕްރައިމަރީގައި ވާދަ ކުރައްވާނެ ކަމަށް ނަޝީދު ވަނީ ވިދާޅުވެފައެވެ.\nޕްރައިމެރީގައި ވާދަ ކުރައްވާނެ ކަމަށް ނަޝީދު ވިދާޅުވެފައިވާއިރު ސަރުކާރުން ބުނެފައިވަނީ ގާނޫނުގެ ތެރެއިން ރިޔާސީ އިންތިހާބަށް ވާދަ ކުރެވޭނެ އެއްވެެސް ފުރުސަތެއް ނަޝީދަށް ނޯންނާނެ ކަމަށާއި އެ ފުރުސަތު ނުދޭނެ ކަމަށެވެ.\nރާއްޖޭގެ ޤާނޫނު އަސާސީ ބުނާ ގޮތުން ޖަލު ޙުކުމެއް ތަންފީޒު ކުރަމުން ގެންދަވަނިކޮށް އިންތިޙާބުގައި ވާދައެއް ނުކުރެވޭނެއެވެ. ނަޝީދު މިވަގުތު ގެންދަވަނީ 13 އަހަރުގެ ޖަލު ޙުކުމެއް ތަންފީޒު ކުރައްވަމުންނެވެ.\nބާސެލޯނާއަށް ލީގު ހޯދުމުގެ ފުރުސަތު ލިބުނީ ލީގުގުގެ ކުރީކޮޅު ރެއާލްއަށް ގެއްލުނު ޕޮއިންޓްތަކުގެ ސަބަބުން- ޒިދާން\nގައުމު ސްޓްރީޓްކަޕް ފުޓްބޯޅަ މުބާރާތުގެ ކުއާޓާ ފައިނަލުގެ3ވަނަ މެޗުގައި ރޭ ޕެނަލްޓީ ޖަހައިގެން 2-0 އިން ...\nvomadmin August 31, 2020\nނޭމާގެ އިތުރުން ޕަރޭޑޭސް2މެޗަށް ، ކުރްޒާވާ6މެޗަށް ، އަމާވީ3މެޗަށް އަދި ...\nvomadmin September 18, 2020


Cycle vagah negun. Huttuvaanee kihineh? – Iru\nކެނދިކުޅުދޫއަށް އަރާފޭބުން މަނާކޮށްފި\nސައިކަލު ވަގަށް ނެގުން! ހުއްޓުވާނީ ކިހިނެއް؟\nސަމާ· 22 މާރިޗު 2020\nވައްކަމުގެ މައްސަލަތަކުގެ ސަބަބުންލިބޭ މާލީ ގެއްލުންތަކަކީ ކޮންމެ ބޭފުޅަކުވެސް އެކަމާ ކަންބޮޑުވާނެ ކަމެކެވެ. ގެންގުޅޭ އަގުބޮޑެތި މުދާ ގެއްލުމަކީ އެކަމާ އިންތިހާއަށް ދެރަވެ ހިތާމަ ކުރާ ކަމެކެވެ.\nވައްކަމުގެ މައްސަލަތަކަކީ ދިވެހި މުޖުތަމަޢުގައި އަބަދުވެސް ހިނގަމުން އަންނަ، އެކަންކަމަށް ހައްލު ހޯދަން ޖެހިފައިވާ ކަންކަމެވެ. އޭގެތެރޭގައި ސައިކަލު ވަގަށް ނެގުމުގެ މައްސަލަތައް މިވަނީ ކަންބޮޑުވާ މިންވަރަށް އިތުރުވެފައެވެ. ނަމަވެސް، މިފަދަ ކަންކަން ހައްލުކުރުމުގައި ފަރުދީ ގޮތުން ކޮންމެ ބޭފުޅަކަށްވެސް ކުރެވިދާނެ ކަންކަން އެބަހުއްޓެވެ.\nސައިކަލު ވަގަށް ނަގައިގެން މޯލްޑިވްސް ޕޮލިސް ސަރވިސްއަށް ހުށަހެޅޭ މައްސަލަތައް އިތުރުވަމުންދާތީ، މިކަން ހައްލުކުރުމަށް ރައްޔިތުން ހޭލުންތެރިވެފައިވާ މިންވަރު ބެލުމަށް ފުލުހުންގެ ކްރައިމް ޕްރިވެންޝަން އެންޑް ޕަބްލިކް އެފެއާޒް ޑިޕާޓްމަންޓުން ކުރި ސާވޭއަކުން ދައްކާގޮތުން %38 މީހުންގެ ސައިކަލަކީ އިންސްޓޯލްމެންޓަށް ނަގާފައިވާ ސައިކަލެވެ. އަދި %90 މީހުންގެ ސައިކަލްގައި އެލާމް ސިސްޓަމް ހަރުކޮށްފައި ނެތްކަންވެސް ފާހަގަކުރެވިފައިވެއެވެ. މީގެ އިތުރުން ސައިކަލު ޕާކު ކުރުމުގައި، ޕާކުކޮށްފައިވަނީ ރައްކާތެރި ތަނެއްގައިތޯއާއި، ސައިކަލުގެ ޝަޓަރލޮކް ކުރައްވާތޯ ބެލިބެލުމުން %35 މީހުން މިކަންކަމަށް ސަމާލުކަން ދީފައިނުވާކަން ފާހަގަ ކުރެވުނެވެ. މިހެންކަމުން، ސައިކަލުގެ ރައްކާތެރިކަމަށް ދޭންވާ އަހަންމިއްޔަތުކަން ގިނަ ބަޔަކު ދީފައި ނުވާކަންވެސް ފާހަގަ ކުރެވިފައިވެއެވެ.\nފަހުގެ ތާރީޚަށް ނަޒަރު ހިންގާލާއިރު މާލެ ހިމެނޭ ސަރަހައްދުން ސައިކަލު ވަގަށް ނަގާފައިވާ ގޮތަށްބަލާއިރު މިއަހަރުގެ ފުރަތަމަ6މަސްދުވަހުގެ ތެރޭގައި 401 ސައިކަލު ވަގަށް ނެގިކަމަށް ފުލުހުންނަށް ރިޕޯޓު ކޮށްފައިވެއެވެ. އޭގެތެރެއިން މިހާތަނަށް ފެނިފައިވަނީ 264 ސައިކަލެއެވެ. ގެއްލިގެން ހުށަހަޅާފައިވާ ސައިކަލުތަކުގެ އަގަށް ބަލާއިރު ގާތްގަނޑަކަށް 21,796,400 (އެކާވިސް މިލިއަން ހަތް ސަތޭކަ ނުވަދިހަ ހަ ހާސް ހަތަރު ސަތޭކަ) ރުފިޔާ އަށް އަރައެވެ.\nހަގީގަތުގައިވެސް މިއީ ދިވެހިންގެ އާބާދީގެ ނިސްބަތަށް ބަލާއިރު ވަރަށް ބޮޑު އަދަދެކެވެ. އެހެންކަމުން އުޅަނދުގެ ވެރިފަރާތުން ނުވަތަ އެ އުޅަނދެއް ދުއްވާ ފަރާތަކުން ޚާއްސަ ސަމާލުކަމެއް ދިނުން މުހިންމު ކަންތައްތަކެއް އެބަހުއްޓެވެ. އެގޮތުން ވައްކަން ކުރާ ފަރާތްތަކުގެ ކިބައިން ތިމާގެ އުޅަނދު ރައްކާތެރިކޮށް ސަލާމަތްކުރުމަށްޓަކައި، ސައިކަލު ޕާކު ކުރާއިރު އެކަހެރި ތަންތަނުގައި ޕާކު ނުކުރުމަށާއި، ހުންގާނު ތަޅުލާފައި ބެހެއްޓުމަށް ސަމާލުކަން ދެއްވާށެވެ. އަދި ޝަޓަރ ލޮކް ބޭނުންކުރައްވާށެވެ. އަދި ހަމަ އެހެންމެ ތަޅުދަނޑިއަށް ރައްކާތެރިވާށެވެ. ސައިކަލު ޕާކު ކުރުމަށްފަހު ތަޅުދަނޑި ނެގުނުތޯ ޔަގީންކޮށްލައްވާށެވެ.\nމީގެއިތުރުން ސައިކަލުގައި އެލާމް ސިސްޓަމް ހަރުކުރުމާއި ސީސީޓީވީ ކެމެރާ ހުންނަ ސަރަހައްދު ތަކުގައި ޕާކު ކުރުމަށް ސަމާލުކަން ދިނުމުގެ އިތުރުން ސައިކަލު ފުލް ކަވަރޭޖު އިންޝުއަރެންސް ކުރުމަކީވެސް މިއަދު ސަމާލުކަން ދިނުން މުހިންމު ކަމެކެވެ.\nކޮވިޑް ޖެހިގެން އިތުރު މީހަކު ނިޔާވެއްޖެ، އަދަދު 85އަށް!\nސައިކަލު ވަގަށް ނެގުމުގެ މައްސަލަތައް ހުއްޓުވުމުގައި ކޮންމެ ބޭފުޅަކަށްވެސް ފަރުދީ ގޮތުން ކުރެވިދާނެކަންކަމަށް ސަމާލުކަން ދެއްވުމަށާއި ސައިކަލެއް ވަގަށް ނަގާ މަންޒަރު ފެނިއްޖެނަމަ ނުވަތަ ސައިކަލެއް ވަގަށް ނަގަން އުޅޭ ކަމަށް ތުހުމަތު ކުރެވިއްޖެ ނަމަ ލަސްނުކުރައްވާ ފުލުހުންނަށް އެކަން ރިޕޯޓު ކޮށްދެއްވާށެވެ.\nސިވިލް އޮފިސަރ ފާތިމަތު ނާދިރާ ގެ ލިޔުމެއް.\nފުލުހުންގެ ނަމްބަރ ވެސް ޖަހާލިނަމަ.


Israel in Hezbollah ge is bayaky maraalumun masrahu naamaan vejje\nއިޒްރޭލުން ހިޒްބުﷲގެ އިސް ބަޔަކު މަރާލުމުން މަސްރަހު ނާމާންވެއްޖެ\nއިޒްރޭލު ސިފައިން ގޯލާންގައި\nއިޒްރޭލުން ސީރިއާގެ ގުނައިތުރާ ޕްރޮވިންސަށް ދިން ހަމަލާތަކެއްގައި ލުބްނާންގެ ޝިޔައީ ހަނގުރާމަވެރި ޖަމާއަތް ހިޒްބުﷲގެ އިސް ކޮމާންޑަރެއްގެ ދަރިއަކާއި ކޮމާންޑަރަކު މަރުވެފައިވާ ކަމަށް އެ ޖަމާއަތުން ބުނެފި އެވެ.\nހިޒްބުﷲ އިން ނެރުނު ބަޔާނެއްގައި ބުނީ އިޒްރޭލުގެ ހެލިކޮޕްޓަރަކުން މިސައިލްތަކެއް ފޮނުވާލާފައި ވަނީ ގޯލާންގެ ކައިރި ހިސާބަކުން ސީރިއާ ތެރެއިން ދަތުރުކުރި ކާރަކަށް ކަމަށެވެ. އެ ކާރަކީ ހިޒްބުﷲގެ ކޮމާންޑަރެއްގެ ދަރިއެއް ކަމަށްވާ ޖިހާދު މުގްނިޔާ ދަތުުރުކުރި ކާރު ކަމަށް ހިޒްބުﷲ އިން ބުންޏެވެ. މުގްނިޔާގެ އުމުރަކީ 20 އަހަރެވެ. މި ޒުވާނާ އަކީ 2008 ވަނަ އަހަރު ދިމިޝްގުގައި އިޒްރޭލުން ދިން ކަމަށް ޝައްކު ކުރެވޭ ހަަމަލާއެއްގައި މަރާލާފައިވާ ހިޒްބުﷲގެ ކޮންމާޑަރު އިމާދު މުގްނިޔާގެ ދަރިއެކެވެ.\nހިޒްބުﷲ އިން ބުނީ އެ ޖަމާއަތުން ސީރިއާގެ ކަންކަމަށް ކަނޑައަޅާފައި ހުންނަ ވެރިޔާ މުހައްްމަދު އީސާ ވެސް ހަމަލާގައި މަރުވި ކަމަށާއި މިއީ މި ވަރުގަދަ ހަމަލާގައި މަރުވި "މުހިންމު މީހުންގެ ތެރެއިން އެކަކު" ކަމަށެވެ. އަދި ބުނެފައި ވަނީ އިޒްރޭލުގެ ހަމަލާގެ ބަދަލު ހިފާނެ ކަމަށެވެ. ނަމަވެސް މަރުވީ ކިތައް މީހުން ކަމެއް ނުބުނެ އެވެ.\nއަލްޖަޒީރާ އިން ބުނާ ގޮތުގައި މިއީ ސީރިއާގައި ހަނގުރާމަ ފެށި ފަހުން އިޒްރޭލުން ސީރިއާ ތެރޭގައި ހަމަލާ ދިން ހަތް ވަނަ ފަހަރެވެ. މި ހަމަލާ ދިންކަން އިޒްރޭލުގެ އަސްކަރީ އޮފިޝަލުންނާ ހަވާލާދީ އިޒްރޭލުގެ މީޑިއާ އިން ބުނެފައިވެ އެވެ.\nއިޒްރޭލާއި ހިޒްބުﷲއާ ދެމެދު 2006 ވަނަ އަހަރު ވަރުގަދަ ހަނގުރާމައެއް ހިނގި އެވެ. މަސް ދުވަސް ވަންދެން ކުރި ހަނގުރާމާގައި ދެ ކޮޅުން ވެސް ވަނީ ކާމިޔާބީ އިއުލާނުކޮށްފަ އެވެ.


Hidhanaa kurah gendhiya kasabu viyan dhaskoh dhinumuge course ge nimun Yumna sharafvei kohdhevvaifi | Atoll News\nހިދާނާ ކުރިއަށް ގެންދެވި ކަސަބު ވިޔަން ދަސްކޮށްދިނުމުގެ ކޯހުގެ ނިމުން އަލްފާޟިލާ ޔުމްނާ މައުމޫން ޝަރަފުވެރި ކޮށްދެއްވައިފި\nފޮޓޯ: ސަގާފީ ތަރިކަ ރައްކާތެރިކުރާ ޤައުމީ މަރުކަޒު\nޝާއިޢުކުރީ: atollnewsadmin ސެޕްޓެމްބަރ 28, 2021, 21:24\nއަލްފާޟިލާ ހިދާނާ ލަޠީފް ކުރިއަށް ގެންދެވި ކަސަބު ވިޔަން ދަސްކޮށްދިނުމުގެ ކޯސް ފުރިހަމަ ކުރި ފަރާތްތަކަށް ހަނދާނީ ލިޔުން ދިނުމަށް ބޭއްވި ރަސްމިއްޔާތު ފަންނާއި ސަގާފަތާއި ތަރިކައިގެ ވަޒީރު، އަލްފާޟިލާ ޔުމްނާ މައުމޫން ޝަރަފުވެރި ކޮށްދެއްވައިފި އެވެ.\n‘ކަސަބު ބައި ހިދާ’ ބްރޭންޑްގެ ދަށުން އަލްފާޟިލާ ހިދާނާ ލަޠީފް ކުރިއަށް ގެންދެވި ކަސަބު ވިޔަން ދަސްކޮށްދިނުމުގެ ކޯސް ފުރިހަމަ ކުރި ފަރާތްތަކަށް ހަނދާނީ ލިޔުން ދިނުމަށް ބޭއްވި ރަސްމިއްޔާތު ފަންނާއި ސަގާފަތާއި ތަރިކައިގެ ވަޒީރު، އަލްފާޟިލާ ޔުމްނާ މައުމޫން ޝަރަފުވެރި ކޮށްދެއްވައިފި އެވެ.\nހޯމަ ދުވަހުގެރޭ ބޭއްވި ރަސްމިއްޔާތުގައި ވާހަކަފުޅު ދައްކަވަމުން މިނިސްޓަރ ޔުމްނާ ވަނީ، ހިރި، ބަގިޔާ އަދި ރޮދިގަނޑުގެ ތަފާތު ފަރުމާތަކުން ޖަރީކުރި ލިބާހުގެ ކަސަބު ބޯވަޅު ވިޔުމަކީ ދިވެހި އަންހެނުން ޒަމާނުއްސުރެ ކުރަމުން އަންނަ ސާދާ ރީތި މަސައްކަތްތަކުގެ މިސާލެއް ކަން ފާހަގަކުރައްވާފަ އެވެ.\nއީޖާދީ ވިސްނުން ބޭނުންކޮށްގެން މިއަދު ކަސަބުގެ މަސައްކަތް އުވި ދިޔަނުދީ ކުރިއަށްގެންދަވާ އެއް ބޭފުޅަކީ ހިދާނާ ލަތީފު (ހިދާ) ކަން ފާހަގަކުރައްވާ މިނިސްޓަރ ވިދާޅުވީ، ދިވެހި ޒުވާނުންގެ މެދުގައި މިއަދު ކަސަބަކީ ސްޓައިލް ޓްރެންޑްއަކަށް ވެފައިވާ ކަމަށެވެ. ‘ކަސަބު ބައި ހިދާ’ ގެ ނަމުގައި ބްރޭންޑެއް އުފައްދަވައި ކަސަބު ވިޔުމުގެ ފަންނު، ހަމައެކަނި ލިބާހުގެ އިތުރުން ކުޝަން ކަވަރާއި އަތުގައި އަޅާ އެއްޗެހި ފަދަ ތަކެއްޗާއި ހަމައަށް ހިދާނާ ފުޅާކުރައްވާ މާކެޓް ކުރެއްވުމަކީ އެ ފަންނަށް ދިރުން ލިބިގެން ދިޔަ ކަމެއްގެ ގޮތުގައި މިނިސްޓަރ ސިފަކުރެއްވި އެވެ.\nސަގާފީ މިފަދަ ފަންނުތައް ދިރުވުމަކީ ސަރުކާރަކަށް އެކަނި ކުރަން ދަތިކަމެއް ކަމާއި، މިކަން އެންމެ އެކަށޭނަ ގޮތެއްގައި ކުރެވޭނީ ސަރުކާރާއި، ޖަމިއްޔާތަކާއި އަދި އަމިއްލަ ފަރުދުން ގުޅިގެންކަން ފާހަގަކުރައްވާ، މިނިސްޓަރ ޔުމްނާ ވަނީ މި މަސައްކަތުގައި އިސްނެންގެވިކަމަށްޓަކާ ހިދާނާއަށް ޝުކުރު ދަންނަވާ ހިތްވަރު ދެއްވާފަ އެވެ.\nމި ރަސްމިއްޔާތު ބޭއްވިގެން ދިޔައީ ދުނިޔޭގެ ފަތުރުވެރިކަމުގެ ދުވަހުގައިކަން ފާހަގަކުރައްވާ މިނިސްޓަރ ޔުމްނާ ވިދާޅުވީ، މިފަދަ ކަންކަން ޒުވާނުންނަށް ދަސްކޮށްދިނުން ނުހަނު މުހިއްމު ކަމަށާއި، އައު ގޮތްތައް ބޭނުންކޮށްގެން ސަގާފަތް ކުރިއަރުވައި، ފަތުރުވެރިކަމާ ގުޅުވައިގެން މިފަދަ މަސައްކަތްތައް އާލާކުރުންވެގެންދާނީ ކިތަންމެ ރަށަކަށް އޭގެއިން ފައިދާ ކުރާނެ ކަމަކަށް ކަމަށެވެ.\nއެކަމަނާ ވިދާޅުވީ، އީޖާދި ވިސްނުންތަކުގެ ތެރެއިން ތަރައްޤީ ކުރާ މިފަދަ ސަގާފީ މަސައްކަތްތަކަކީ ސަގާފީ ފަތުރުވެރިކަން މެދުވެރިކޮށް ދުނިޔޭގެ ތަރުހީބު ހޯދައި، ވަކިވަކި ފަންނުވެރިންނާއި ރަށްރަށަށް އިޤްތިޞާދީ މަންފާ ލިބޭނެ މަސައްކަތްތަކެއް ކަމަށެވެ.\nމި ރަސްމިއްޔާތުގައި ހިދާނާ ލަޠީފް ވިދާޅުވީ، ކަސަބު ވިޔުމުގެ މަސައްކަތް މިއަދު އަޅުގަނޑުމެންނާއި ހަމައަށް ވާޞިލްވެފައި މި އޮތީ ވަރަށް ހިތްވަރުގަދަ، ދިވެހި ވަންތަކަމަށް ލޯބިކުރާ ބައެއްގެ މިންނެތް މަސައްކަތުން ކަމަށާއި، މި މަސައްކަތް ކުރިއެރުވުމަށް މަސައްކަތްކުރާ، މަސައްކަތުގެ ތަޖުރިބާކާރުން މިހާރުވެސް ރާއްޖޭގެ އެކި ހިސާބުތަކުގައި އެބަ ތިބި ކަމަށެވެ. އެ ފަރާތްތަކުގެ އަގު ފަރުދީ އަދި ޤައުމީ ފެންވަރުގައި ފާހަގަކުރުމުގެ މުހިއްމުކަން ހިދާނާ ފާހަގަކުރެއްވި އެވެ.\nހިދާނާ އިތުރަށް ވިދާޅުވީ، މި ކޯސްތަކުން ކަސަބު ވިޔުމުގެ މަސައްކަތް ދަސްކުރާ ފަރާތްތައް އެ މަސައްކަތުގައި ދެމި ތިބުމާއި، އެ ފަރާތްތަކުން އެހެން މީހުންނަށް މި މަސައްކަތް ދަސްކޮށްދެއްވުމަކީ ކުރައްވާ އުއްމީދެއް ކަމަށެވެ.\nކޯހުގެ ބައިވެރިންގެ ފަރާތުން މި ރަސްމިއްޔާތުގައި ވާހަކަ ދެއްކެވި މަރިޔަމް އިޝާ އަޒީޒް ވިދާޅުވީ، މި ކޯހުގައި ދަސްވެގެން މި ދިޔައީ ވަރަށް މުހިއްމު މަސައްކަތެއް ކަމަށެވެ. އަދި ސަގާފީ މިފަދަ މަސައްކަތްތައް ކުރިއެރުވުމުގެ މުހިއްމުކަން ފާހަގަކުރައްވަމުން އިޝާ ވަނީ މި މަސައްކަތުގައި އިސްނެންގެވިކަމަށްޓަކައި ހިދާނާއަށް ޝުކުރު އަދާކުރައްވާފަ އެވެ. އަދި ހަމަ މިއާއި އެކު ފަންނާއި ސަގާފަތާއި ތަރިކައިގެ ވުޒާރާ އުފެދުނުފަހުން މިފަދަ ކަންކަމަށް ދޭ އަހަންމިއްޔަތުކަން އިތުރުވެގެން ގޮސްފައިވާކަން އިޝާ ފާހަގަކުރެއްވި އެވެ. މި ކޯހުގައި އިޝާ އާއި އެކު ކިޔެވި ދަރިވަރުންނަށް އިޝާ ވަނީ މި މަސައްކަތުގައި ދެމިތިބިމަށް ގޮވާލާފަ އެވެ.\nސަގާފީ އުކުޅުތަކާއި އާލާތްތައް ބޭނުންކޮށްގެން ކަސަބު ވިޔަން ދަސްކޮށްދިން މި ކޯސް ފުރިހަމަކޮށް، 18 ބައިވެރިއަކު ހޯމަ ދުވަހުގެރޭގެ ރަސްމިއްޔާތުގައި ސެޓްފިކެޓް ޙާސިލްކޮށްފައިވާއިރު، މީގެ ތެރޭގައި ހިމެނެނީ 17 އަންހެން ބައިވެރިންނާއި ފިރިހެން 1 ބައިވެރިއެކެވެ. ހޯމަ ދުވަހުގެރޭ ސެޓްފިކެޓް ޙާސިލްކުރި ބައިވެރިންނަކީ ހިދާނާ ހިންގަވާ ކަސަބު ވިޔުމުގެ ބޭސިކް ކޯހުގެ7ވަނަ ބުރުގެ ބައިވެރިންނެވެ. މީގެ ކުރިން ކުރިއަށްގެންދިޔަ މި ކޯހުގެ އެކި ބުރުތަކުގައި ބައިވެރިވެ ޖުމްލަ 19 މީހަކު ވަނީ މި މަސައްކަތް ދަސްކޮށްފަ އެވެ.\nމި ކޯހުގެ ތެރެއިން ކޮންމެ އަހަރަކުވެސް ޚާއްސަ އެހީއަށް ބޭނުންވާ3ދަރިވަރަކަށް މުޅިން ހިލޭ މި މަސައްކަތް ދަސްކޮށްދިނުމަށް ހަމަޖެހިފައިވާއިރު، އެފަދަ އެއް ބައިވެރިއަކު މިހާރުވެސް ދަނީ މި މަސައްކަތް ދަސްކުރަމުންނެވެ.\nހިދާނާ ވިދާޅުވީ، ކުރިއަށް އޮތް ތާންގައި ކަސަބު ވިޔުމުގެ ބޭސިކް ކޯހުގެ އިތުރު ބުރުތަކާއި، ކަސަބު ވިޔުމުގެ އެޑްވާންސް ކޯސްތަކާއި، ކިނާރި ވިޔުމުގެ ކޯސްތައްވެސް ހިންގުމަސް ހަމަޖެހިފައިވާ ކަމަށެވެ. އެގޮތުން ކަސަބު ވިޔުމުގެ ބޭސިކް ކޯހުގެ އިތުރު ބުރެއް އަންނަ އޮކްޓޯބަރ މަހު ފެށުމަށް ތައްޔާރުވަމުންދާކަން ހިދާނާ ފާހަގަކުރެއްވި އެވެ.\nމި ރަސްމިއްޔާތުގައި މިނިސްޓަރ ޔުމްނާ އާއި ހިދާނާ އަދި ކޯހުގެ ބައިވެރިންގެ އިތުރުން، މިނިސްޓަރ އޮފް ސްޓޭޓް ފޯ އާޓްސް، ކަލްޗަރ އެންޑް ހެރިޓޭޖް މުޙައްމަދު ޠާރިޤާއި، ސަގާފީ ތަރިކަ ރައްކާތެރިކުރާ ޤައުމީ މަރުކަޒު އަދި ފަންނާއި ސަގާފަތާއި ތަރިކައިގެ ވުޒާރާގެ އިސްވެރިން ބައިވެރިވެވަޑައިގެންނެވިއެވެ.


Rajkumar Hirani ge filmuge kurin Shah Rukh ehen filmeh fashanee\nޝާހްރުކް ޚާންގެ ފިލްމެއް އެންމެ ފަހުން ރިލީޒް ވެފައި ވަނީ 2018 ގައެވެ. ޑައިރެކްޓަރު އާނަންދު އެލް ރާއީގެ "ޒީރޯ" އަށް ފަހު ޝާހްރުކް ވަނީ މުޅިން ހިންދީ ސިނަމާއިން ގެއްލިފަ އެވެ. އެހެން ކަމުން އޭނާގެ އެތައް މިލިއަނުން ފޭނުންނެއް މިހާރު އޭނާގެ ކިބައިން އެދެމުން ދަނީ އަވަހަށް ފިލްމެއްގެ މަސައްކަތް ފެށުމަށެވެ.\nޝާހްރުކް އެންމެ އަވަހަށް ފަށާނެ ފިލްމަކާ ގުޅޭ ގޮތުން އަބަދު ކަހަލަ ގޮތަކަށް ތަފާތު ޚަބަރުތައް ފެތުރެމުން ދަނީ އޭނާ އެނބުރި އަންނަން ފޭނުން ބޭނުންވެފައި ތިބިލެއް ބޮޑު ކަމުން ކަމަށް ބެލެވެ އެވެ.\nޝާހްރުކް ކުޅޭނެ ފިލްމުތަކާ ގުޅޭ ގޮތުން ރަސްމީ ސިފައެއްގައި އެއްވެސް ޚަބަރެއް މިހާތަނަށް ލިބިފައި ނެތަސް އެންމެ ފަހުން ޚަބަރު ލިބުނީ ޝާހްރުކް އެންމެ އަވަހަށް ފަށާނީ ކުޅަދާނަ ޑައިރެކްޓަރު ރާޖްކުމާރު ހިރާނީގެ ފިލްމެއް ކަމަށެވެ. އަދި މި ފިލްމުގެ ޝޫޓިންގަށް ޝާހްރުކް އާއި ޑައިރެކްޓަރު ހިރާނީ އަދި ފިލްމު ކުރީ ކެނެޑާއަށް ދާން ހަމަޖެހިފައިވާ ކަމުގެ ޚަބަރުތަކެއް ވެސް ވަނީ އިވިފަ އެވެ.\nނަމަވެސް އިންޑިޔާގެ ނޫސްތަކުން މިހާރު ބުނަނީ ހިރާނީގެ ފިލްމުގެ ކުރިން "ވޯ"ގެ ޑައިރެކްޓަރު ސިދާރްތު އާނަންދުގެ ފިލްމެއްގެ މަސައްކަތްކުރަން ޝާހްރުކް ދަނީ ތައްޔާރު ވަމުންނެވެ. ސަބަބަކީ ކޮރޯނާވައިރަހުގެ ސަބަބުން ކެނެޑާވެސް ލޮކްޑައުން ކޮށްފައިވާތީ އެ ގައުމުގައި ޝޫޓް ކުރެވޭނެ އިންތިޒާމުތައް އަދި ހަމަޖެހެން ނެތުމުންނެވެ. އެހެންވެ ހިރާނީ އަށް މަޖްބޫރުވެގެން ފިލްމުގެ ޝޫޓިންގް ޝެޑިއުލް ފަސްކޮށްލާފައިވާތީ އެވެ.\nހިރާނީ ފިލްމަށް ޝާހްރުކް ދީފައިވާ ތާރީޚުތައް ފަހަތަށް ޖައްސާލަން ޖެހުމުން އޭނާއަށް އެތައް ދުވަހެއް ހުސްވެފައިވާތީ އެ ދުވަސްތަކުގައި ސިދާރްތުގެ ފިލްމުގެ މަސައްކަތް ފުރިހަމަ ކުރަން ޝާހްރުކް ގަސްތުކުރީ ކަމަށް ވެސް ޚަބަރުތައް ބުނެ އެވެ.\nސިދާރްތުގެ ފިލްމު ޕްރޮޑިއުސްކުރަނީ ޔާޝްރާޖް ފިލްމްސް އިން ކަމަށާއި މި ފިލްމު ރަސްމީކޮށް އިއުލާން ކުރާނީ ޔާޝް ޗޯޕްޅާގެ އުފަން ދުވަސް ކަމަށްވާ ސެޕްޓެމްބަރު 27 ވަނަ ދުވަހު ކަމަށް ޚަބަރުތައް ބުނެ އެވެ. އަދި އޮކްޓޯބަރު މަހުން ފެށީގެން މި ފިލްމުގެ ޝޫޓިން ޝާހްރުކް ފަށާނެ ކަމަށް ވެސް ޚަބަރު ލިބެ އެވެ.\nއެހެންވީމާ ހިރާނީގެ ހެއްވާ މަޖާ ފިލްމުގެ ކުރިން ސިދާރްތުގެ އެކްޝަން މަންޒަރުތައް ގިނަ ފިލްމުން ޝާހްރުކް ފެނުން މިހާރު ގާތެވެ.\nދީޕިކާއާ ޖޯން އާއެކު "ޕަޓާން"ގެ މަސައްކަތް ފަށަނީ